
Trăim intr-o lume uimitoare. De pretutindeni ne răsar taine şi lumini care 
ne cheamă spre a Ie pătrunde. Universul macrofizic, microcosmosul, 
lumea vie şi cea raţională ne provoacă la o minunată experienţă: întâlnirea 
sensului, a logos-ului existenţei tuturor. De ce trăim noi? Cine suntem?De 
unde venim şi spre ce ne îndreptăm ? Cosmosul în care trăim are un sens şi 
o semnificaţie pentru noi? Ce ar trebui să facem noi? Sunt numai câteva din 
întrebările cu care ne confruntăm toţi, întrebări la care au încercat să 
răspundă toate teologiile şi filozofiile lumii. Asupra lor ne îndreptăm şi noi 
atenţia in cuprinsul acestei cărţi. 

Motto: 


„Pentru Hristos sau pentru taina lui iiristos au primit 
toate veacurile şi cele aflătoare in iăuntrui veacurilor 
inceputul existenţei. Căci incă dinainte de veacuri a fost 
cugetată şi rânduită unirea mărginitului (definitului) şi a 
nemărginitului (indefinitului), a măsuratului şi a nemăsu¬ 
ratului, a Creatorului şi a creaturii, a stabilităţii şi a 
mişcării. Iar această taină s-a arătat in Hristos, Care S-a 
arătat in zilele mai de pe urmă, aducând prin ea împlinirea 
hotărârii de mai înainte a Iui Dumnezeu. Aceasta, pentru 
ca ce ie ce se mişcă după fire să găsească odihna in jurul 
Aceluia Care este după fiinţă cu totul nemişcat, din 
mişcarea lor faţă de ele insele şi una faţă de alta; de 
asemenea ca să primească prin experienţă cunoştinţa 
trăită a Aceluia in Care s-au învrednicit să se odihnească, 
cunoştinţă care ie oferă posesiunea fericită, neschimbată 
şi constantă a Celui cunoscut de ele." 


(Sfântul Maxim Mărturisitorul, 
Răspunsul 60 către Taiasie ) 





PREFAŢA 


în icoana din turla bisericii este înfăţişat Mântuitorul Iisus 
Hristos ca Pantocrator, ca Atotţiitor, ca Stăpân al întregii creaţii. 
Prin această reprezentare sensibilă Biserica surprinde şi pro- 
povăduieşte adevărul Revelaţiei şi intervenţiei continue a lui 
Dumnezeu în lumea creată de El: Dumnezeu, „Cel ce este". Cel 
necreat, a adus la existenţă „cerurile şi pământul" prin Cuvântul 
Său, chemând şi ocârmuind întreaga zidire la părtăşia vieţii şi 
bunătăţii Lui nemuritoare. Atenţia şi iubirea lui Dumnezeu ne¬ 
încetată faţă de lume şi faţă de oamenii zidiţi de El după chipul 
Său ni se revarsă şi nouă azi şi în vecii vecilor în Biserica Lui 
Dreptmăritoare. Aici îl întâlnim în lumină pe Dumnezeu ca 
Persoană, aici ne unim cu El prin iubire şi prin har, aici ne unim 
şi noi unii cu alţii în Iisus Hristos, Părintele şi totodată fratele 
nostru pentru veşnicie. 

în opoziţie cu învăţătura şi viaţa ortodoxă însă, omului con¬ 
temporan i se propun o multitudine de alte moduri de gândire 
şi de viaţă, de „căi" spirituale care, deşi par atractive la arătare, 
nu-i pot oferi cu adevărat viaţa veşnică şi fericirea lăuntrică 
după care aspiră prin fire. Concepţiile existenţialiste eronate 
(aparent creştine şi păgâne) care sunt promovate azi prin 
diverse curente „spirituale" nu-şi au originea în Dumnezeu, 
Dătătorul de viaţă şi, deci, nu pot duce la viaţa veşnică, la 
unirea cu El sau la vreo pretinsă desăvârşire, fără El. 

Tema aleasă de noi spre analiză, cosmologia, este de mare 
actualitate atât în teologia ortodoxă cât şi în teologiile altor 
confesiuni creştine. Dacă în prima jumătate a secolului XX 
temele predilecte ale teologiilor creştine au fost în general din 

domeniul eclesiologiei şi al pnevmatologiei, în ultima j umătate 
de veac tot mai mulţi teologi şi-au îndreptat atenţia spre cos¬ 
mologie, provocaţi atât de avântul ştiinţei, cât şi de criza eco¬ 
logică mondială. Teologia ortodoxă românească, în special prin 
Părintele profesor Dumitru Stăniloae, a oferit şi ea un răspuns 
clar şi coerent, ancorat în Revelaţie şi în scrierile Sfinţilor 
Părinţi, tuturor problemelor actuale ale omenirii, probleme ridi¬ 
cate de unele concepţii cosmologice (intens mediatizate) de 
origine deistă sau panteistă. 

Am purces, aşadar, la redactarea prezentei lucrări, din două 
motive: întâi dintr-o atracţie personală pentru studiul operei 
Sfântului Maxim Mărturisitorul, operă al cărei adânc de 
înţelegere rămâne totdeauna un izvor nesecat de aprofundare 
în cugetarea şi contemplarea duhovnicească, iar apoi, dintr-o 
nevoie de a clarifica un răspuns la întrebările tinerilor care 
frecventează biserica şi biblioteca Aşezământului Studenţesc 
Sfântul Apostol Andrei. Am urmărit ca scop, astfel, lămurirea 
concepţiei ortodoxe şi a atitudinii Bisericii în raport cu lumea, 
concepţie confruntată în cultura românească actuală cu 
numeroase tendinţe deviante de la Adevărul creştin, concepţii 
de import venite din spaţii spirituale eterodoxe. Suntem totuşi 
conştienţi că tema cosmologiei este mult prea vastă pentru a 
putea fi epuizată în paginile de faţă, şi de aceea ne dăm seama 
de limitele noastre în încercarea de cuprindere în prezenta 
lucrare a tuturor comorilor gândirii Sfântului Maxim Mărturisi¬ 
torul referitoare la acest domeniu, ca şi a tuturor perspectivelor 
de dialog între discursul teologic şi cel ştiinţific, între gândirea 
ortodoxă şi cea eterodoxă. 

Pentru aceasta am structurat cartea în cinci capitole, în care 
expunem cosmologia ortodoxă în cristalizarea ei istorică, 
pornind de la Revelaţia vechi- şi nou- testamentară a Cuvântului 
lui Dumnezeu păstrată şi actualizată în Biserica Lui Dreptmă- 
ritoare. în primul capitol vom face o incursiune în concepţiile 


8 



PREFAŢA 


cosmologice principale existente în istoria şi în cultura anti¬ 
chităţii. Capitolul al doilea va cuprinde, pe scurt, viaţa şi opera 
Sfântului Maxim Mărturisitorul, iar în capitolul al treilea vom 
prezenta cosmologia teonomă a Sfântului Maxim Mărturisi¬ 
torul, ca sinteză şi ca rod al teologiei biblice şi patristice din 
primele secole creştine. Capitolul al patrulea va surprinde (pe 
scurt) pe de o parte cosmologia ortodoxă dezvoltată în perioa¬ 
da Evului Mediu prin învăţătura Sfântului Grigorie Palama 
despre energiile divine necreate, iar pe de altă parte cosmolo¬ 
gia autonomă afirmată în Europa apuseană, învăţătură care a ge¬ 
nerat secularizarea lumii creştine. Vom prezenta şi poziţia 
teologiei ortodoxe faţă de creaţionism şi evoluţionism, ca şi 
faţă de criza ecologică mondială. în final, vom expune câteva 
concluzii cu care încheiem studiul de faţă. îndrăznim să dăm şi 
îndemnul ca în şcoli, măcar la orele de religie, să se prezinte 
modelul cosmologic ortodox, model confirmat azi şi de rezul¬ 
tatele ştiinţei contemporane. 

Am folosit în mod special pentru redactarea acestei lucrări 
operele Sfântului Maxim Mărturisitorul, traduse şi comentate în 
limba română de Părintele Profesor Dumitru Stăniloae şi gru¬ 
pate în volumele 2, 3 din Filocalia românească şi 80, 81 din 
colecţia Părinţi şi Scriitori Bisericeşti (PSB), precum şi cărţile 
Părintelui Profesor Dumitru Popescu şi ale Părintelui Profesor 
Ştefan Buchiu. Pentru documentare ştiinţifică am consultat 
Manualul de Teologie dogmatică (în trei volume) al Părintelui 
Dumitru Stăniloae, ca şi alte dicţionare, cărţi, studii şi articole 
menţionate la Bibliografie. Recomandăm cititorilor noştri să 
studieze cu atenţie toate referinţele bibliografice, dacă este cu 
putinţă, şi să citească în întregime fiecare context. 

Cartea se adresează cititorilor interesaţi de dialogul dintre 
teologie şi ştiinţă, dialog repus în scenă de cercetările fizicii în 
domeniile micro- şi macro-cosmic din ultimii cincizeci de ani. 
Scopul nostru este de a face lectura cărţii accesibilă tutu¬ 
ror, de vreme ce toată lumea este afectată de problema 

fundamentală a cosmologiilor actuale, aceea a disputei între 
creaţionism şi evoluţionism, întrucât impactul acestei dis¬ 
pute ideologice are consecinţe foarte adânci în plan educa¬ 
ţional şi social. Sperăm ca printre cititorii acestei cărţi să fie şi 
fizicieni interesaţi de spiritualitate care n-au luat contact până 
acum cu teologia şi cu viaţa duhovnicească. Ei vor constata 
că Ortodoxia oferă celor mai avansate teorii cosmologice nu 
numai cadrul filozofic adecvat, ci şi un orizont infinit - gândi¬ 
rea, lucrarea şi viaţa veşnică dumnezeiască. Ne-am bucura, de 
asemenea, ca această carte să fie citită şi de tinerii ale căror 
nevoi şi căutări spirituale sunt ispitite de numeroase „căi" de 
autodeificare în afara Adevărului - Iisus Hristos şi a Bisericii 
Sale. Vom fi mulţumiţi dacă puţina experienţă adunată în 
prezenta lucrare va fi de folos măcar câtorva dintre cei ce caută 
sincer răspunsuri la frământările lor spirituale. 

Pentru toate acestea, mă simt îndatorat să aduc laudă lui 
Dumnezeu Celui în Treime închinat şi preaslăvit în veci. Cel Ce 
m-a adus întâi la cunoştinţa luminii celei simţitoare şi apoi m-a 
învrednicit şi de lumina cea înţelegătoare a Mântuitorului nos¬ 
tru Iisus Hristos prin Sfintele Taine ale Bisericii, şi mulţumesc 
Părintelui duhovnic Adrian Făgeţeanu, care m-a îndemnat la 
realizarea acestei cărţi, precum şi Părintelui Diacon Doru 
Costache, cu care am discutat multe din problemele abordate 
în prezenta lucrare, precum şi tuturor Părinţilor şi profesorilor 
de la Facultatea de Teologie Ortodoxă din Bucureşti. De aseme¬ 
nea, mulţumesc prietenilor Valentin Diaconiţa şi Hicuşor 
Mihăilescu pentru sprijinul tehnic şi financiar pe care ni l-au 
acordat. Fie ca în bunătatea Sa cea negrăită. Dumnezeu să pri¬ 
mească şi umila noastră j ertfă şi doxologie scrisă închinată Lui. 

Autorul 

de Sărbătoarea Sfântului Maxim Mărturisitorul 

21 ianuarie 2001 

Introducere 


„Aceasta este viaţa veşnică: 
Să Te cunoască pe Tine, singurul Dumnezeu adevărat, 
şi pe Iisus firi st os pe Care L-ai trimis. " (Ioan 17.3) 


Potrivit referatului biblic din cartea Facerii, omul a fost făcut 
de Dumnezeu Cel personal şi iubitor după chipul Lui şi a fost 
chemat la viaţă veşnică, la asemănarea cu El, la unirea tot mai 
mare cu El prin vieţuirea într-o comuniune crescândă cu El. Iar 
asemănarea cu Dumnezeu prin virtute (de la om) şi prin har (de 
la Dumnezeu) este proprie întregii fiinţe omeneşti, căci virtutea 
nu e caracteristică doar unei părţi din fiinţa omului, ci ea este 
rodul tuturor puterilor sufleteşti şi trupeşti; de aceea întărirea 
în virtute înseamnă o îmbogăţire a vieţii, o pregustare (trăire) a 
vieţii veşnice dumnezeieşti. Dumnezeu este experiat, aşadar, 
nu ca simplu obiect de cunoaştere, ci ca Subiect de comuni¬ 
une, ca Persoană iubitoare Care dă viaţă spirituală celor ce-L 
iubesc pe El şi fac voia Lui. Acceptarea sugestiei diavolului că 
Dumnezeu nu le-a spus Adevărul, i-a făcut pe protopărinţi să 
accepte oferta duhului viclean („Veţi fi ca Dumnezeu!" - Facerea 
3.5) şi aşa au căzut din Adevăr, din comuniunea cu Dumnezeu 
Cei Viu, „Cel ce este" (Ieşirea 3.14), într-o iluzie, într-o falsă 
realitate. Prin acest păcat al mândriei şi al neascultării de 
Dumnezeu, primii oameni (şi prin ei tot neamul omenesc) au 
murit spiritual pierzând comuniunea cu izvorul vieţii spirituale, 
amăgiţi de falsa perspectivă a propriei divinizări prin 
cunoaştere autonomă (fără Revelaţie divină). 

După ei, în istorie, oamenii s-au îmbătat tot mai mult cu 
aceeaşi iluzie, lucru ce i-a împins la repetarea şi amplificarea 

acestui păcat originar. Oamenii au zeificat demonii, sau şi-au 
făcut dumnezei după chipul lor pătimaş, sau au personificat 
fenomene naturale amestecând Adevărul Revelaţiei dum¬ 
nezeieşti cu basme diavoleşti şi cu plăsmuiri ale patimilor, 
mergând până la eliminarea Celui dintâi. Căzuţi într-un mod de 
viaţă iraţional, păcătos, sub sugestiile şi înspăimântările demo¬ 
nilor înşelători şi răi, oamenii s-au depărtat de Dumnezeu Cel 
Adevărat, s-au rătăcit de la Adevăr şi şi-au creat sisteme de 
idolatrie bazate nu pe Adevăr, ci pe mincinoase fabulaţii. înde- 
părtându-se de unitatea Adevărului şi a sfinţeniei, oamenii s-au 
dezbinat şi s-au rătăcit într-o pluralitate babilonică de minciuni 
şi de păcate. Aşa au apărut multele concepţii religioase greşite 
despre Divinitate şi lume, care mai simple, care mai complicate, 
care mai vechi, care mai noi, prin care demonii au încercat şi 
încearcă mereu să-i despartă pe oameni de Dumnezeu Cel Viu 
şi iubitor de oameni. Totuşi, Dumnezeu a purtat mereu de grijă 
oamenilor, având în toate vremurile ca propovăduitori şi vesti¬ 
tori oameni drepţi care, iubindu-L pe El, prin sfinţirea vieţii lor 
s-au făcut receptivi Adevărului, harului şi inspiraţiei dum¬ 
nezeieşti. 

în curgerea timpului, oamenii şi-au adunat experienţa vieţii 
în structuri socioculturale, structuri în care era însămânţată ca 
punct iniţial Revelaţia divină din legea firii. Chiar dacă oamenii 
primitivi au ajuns aproape total robiţi păcatelor, încât „tot 
trupul se abătuse de la calea sa pe pământ" (Facerea 6.12), 
idei din Revelaţia dumnezeiască primară s-au păstrat totuşi 
prin tradiţie orală. Separate geografic şi cultural, comunităţile 
primitive au „colorat" apoi treptat Revelaţia divină în nuanţele 
specifice legate de viaţa lor comunitară cotidiană (agricolă şi 
cultică). Dar viaţa morală decăzută, supusă instinctelor şi pati¬ 
milor, ca şi lipsa unui bagaj de cunoştinţe care să poată explica 
anumite fenomene naturale, precum şi intervenţia duhurilor rele 
asupra minţii oamenilor, toate acestea i-au făcut pe oameni să-şi 
creeze „credinţe şi culturi" convenabile păcatelor, plăsmuin- 

du-şi zei şi idoli cărora le-au atribuit şi diferite merite în anu¬ 
mite faze şi evenimente mai însemnate din viaţa universului şi 
a lor înşişi (mileniile VI-II în.Hr.). 

Fiind tot mai puţin exersată în cele conforme cu firea ei, 
raţiunea umană s-a întunecat cu umbra morţii spirituale, 
pierzând legătura prin rugăciune cu Dumnezeu Cel personal şi 
iubitor şi ocupându-se cu venerarea idolatrică a lumii sensibile 
a cărei experienţă era imediată. Duhurile rele îi dominau pe 
oameni împingându-i la zeificarea şi adorarea lor printr-o oare¬ 
care formă de cult idolatrie legat de lumea materială (închi¬ 
narea la foc, la fulger, la soare, la stele, etc.). Aşa a apărut 
magia, definită ca strădanie a omului de a stăpâni şi controla 
anumite forţe ascunse şi fenomene ale naturii considerate ca 
impersonale, prin acte sau formule fixe, prestabilite, dotate cu 
puteri a căror eficacitate ar fi irezistibilă; de fapt, ritualul magic 
era (în ascuns) o metodă de invocare a demonilor a căror inter¬ 
venţie nu întârzia. Prin aceasta putem recunoaşte în sistemele 
primitive de credinţă forme de închinare la demoni şi de idola¬ 
trie materială, forme care s-au strecurat şi în concepţiile filo¬ 
zofiilor şi superstiţiilor păgâne de mai târziu, unele existând 
până în ziua de astăzi 1 . 

Totuşi, au existat mereu oameni plăcuţi lui Dumnezeu care şi 
printr-o viaţă sfântă, şi printr-o concepţie religioasă adevărată 
despre Dumnezeu, lume şi om, au păstrat tradiţia teologică 
neîntreruptă (de exemplu: Abel, Enoh, Noe, Melchisedec, 
Avraam şi urmaşii lui întru credinţă). Aceştia vorbeau cu 
Dumnezeu şi vorbeau şi oamenilor despre Dumnezeu Cel Viu 
şi Adevărat, ţinând poruncile Lui cu scumpătate, dragoste şi 


I Sesizăm cu regret şi uimire în perioada contemporană un foarte intens 
proces de decădere religioasă şi morală, proces care cultivă o mentalitate 
pătimaşă, egoistă, dominată de plăceri şi ignoranţă. în acest context, credinţa 
decade uşor spre superstiţie şi astfel îşi fac apariţia formele eronate de 
evlavie (din nefericire mult răspândite şi la noi) legate de felurite sisteme 
gnostice greşite. 

dreptate. Bogăţia experienţei lor de comuniune cu Dumnezeu 
şi de contemplare a Lui, ca Persoană iubitoare ce poartă de 
grijă oamenilor şi lumii, le umplea viaţa şi gândirea de lumina 
dumnezeiască, şi de aceea înţelepciunea lor era bazată pe 
cuvintele lui Dumnezeu către ei, iar nu pe câteva cunoştinţe 
„produse" doar de om. Teologia contemplativă, deci, precede 
cunoaşterea omenească întrucât Revelaţia lui Dumnezeu prin 
şi în lumea creată de El a făcut şi în omul creat „după chipul 
lui Dumnezeu" să răsară raţiunea, cu setea sa ontologică după 
prototipul ei divin. 



14 

Concepţia despre lume 


Trăim într-o lume uimitoare. De pretutindeni ne răsar taine 
şi lumini care ne cheamă spre a le pătrunde. Universul macro- 
fizic, microcosmosul, lumea vie şi cea raţională ne provoacă la 
o minunată experienţă: întâlnirea sensului, a logos-ului exis¬ 
tenţei tuturor. De ce trăim noi? Cine suntem? De unde venim 
şi spre ce ne îndreptăm? Cosmosul în care trăim are un sens 
şi o semnificaţie pentru noi? Ce ar trebui atunci să facem noi? 
Sunt numai câteva din întrebările cu care ne confruntăm toţi, 
întrebări la care au încercat să răspundă toate teologiile şi filo¬ 
zofiile lumii. Asupra lor ne îndreptăm şi noi atenţia în cuprinsul 
acestei cărţi. 

Lumea (gr. Koopoc;) a atras dintotdeauna atenţia omului şi l-a 
fascinat chiar prin adâncimile ei nepătrunse. De aceea originea 
şi scopul ei se regăsesc ca teme principale în toate sistemele 
filozofice şi religioase omeneşti. Miturile şi legendele din cre¬ 
dinţele primitive păgâne nu au încercat să pătrundă dincolo de 
aparenţele lumii sensibile, sau să explice structura şi funcţiona¬ 
litatea ei, întrucât fenomenele naturii erau fie idolatrizate, fie 
considerate manifestări tabu ale zeilor. Concepţiile cosmologice 
de mai târziu, bazate pe un fel de gândire inductivă, au început 
să clarifice nişte explicaţii satisfăcătoare referitoare la originea 
şi la finalitatea lumii materiale, la structura şi funcţionalitatea 
ei, precum şi la raportul ei cu Dumnezeirea şi cu omul. 

1. Cosmosul intre Re velaţie şi raţiune 

în viaţa unui creştin ortodox, înţelepciunea sau dreapta 
socoteală este virtutea cea mai mare şi prin ea raţiunea umană 
îşi fixează valorile după reperele Raţiunii divine, adică după 
Adevăr. De aceea înţelepciunea duhovnicească a credinciosului 
creştin ortodox ţine unite în mod armonios toate domeniile 
cunoaşterii omeneşti în hotarele Revelaţiei dumnezeieşti, în 
lumina Adevărului Care este Cuvântul lui Dumnezeu. Pentru că 
nu Adevărul este cel ce poate fi definit prin concepte omeneşti, 
cum se susţine în cultura antropocentrică, ci El este Cel ce 
defineşte toate, fiind „Cel ce este" (Ieşire 3.14) mai înainte de 
toate şi mai presus de toate. 

Raţionalitatea lumii şi aspiraţia omului spre desăvârşire, 
spre o viaţă deplină şi veşnică, nu-şi pot afla sensul şi îm¬ 
plinirea doar în cuprinsul existenţial al acestui veac supus 
stricăciunii. De aceea omul, prin firea sa, şi odată cu el întrea¬ 
ga lume, tinde spre Realitatea personală infinită în care să 
poată via la nesfârşit, neîngrădit în vreo formă de monotonie 
plictisitoare. Numai o Persoană şi o Comuniune supremă şi 
veşnică pot da oamenilor şi lumii această împlinire deplină a 
tuturor năzuinţelor lor adânci. Dumnezeu - Sfânta Treime este 
începutul şi totodată împlinirea întregii existenţe umane şi cos¬ 
mice. Şi pentru că El este sursa existenţei tuturor. El este Cel 
Ce le cunoaşte din veşnicie cel mai bine. De aceea numai în 
unire cu El poate şi omul să cunoască real lumea şi lucrurile 
din ea, numai aflându-se în lumina Adevărului omul poate 
vedea lumea aşa cum este ea în realitatea ei obiectivă şi uni¬ 
tară. 

„Numai Dumnezeu, Care este mai presus de cele ce sunt. 
Se cunoaşte şi pe Sine ca ceea ce este după fiinţă şi le 
cunoaşte şi pe toate cele făcute de El mai înainte de-a fi (ele). 
Ba va dărui după har şi făpturilor cunoştinţa despre ele însele, 
ca şi cunoştinţa reciprocă despre ceea ce sunt după fiinţă, şi le 

va descoperi raţiunile lor ce se află în El în chip unitar mai 

înainte de facerea lor." 2 

Experierea Adevărului de către oameni însă, nu este o expe¬ 
rienţă intelectuală pe orizontală, o asimilare treptată de 
cunoştinţe, concepte şi reprezentări omeneşti, limitate, sau o 
înălţare „spre Absolut" prin propriile puteri, ci este un dialog 
iubitor cu Dumnezeu Cel mai presus de toate, o iluminare de 
sus şi o experiere a întregii fiinţe umane (trup şi suflet) a actu¬ 
lui de îndumnezeire prin harul divin, de depăşire a limitelor firii 
umane prin unirea cu Dumnezeu Cel mare şi minunat, „necu¬ 
prins de gând şi de cuvânt şi fără de început" 3 . Adevărul nu 
este doar un obiect de speculaţie intelectuală, încadrabil în 
limitele limbajului şi ale gândirii omeneşti, ci este Subiect 
divin. Persoană, pe Care noi îl întâlnim şi cu Care ne unim prin 
iubire. Noi, creştinii, putem cunoaşte Adevărul prin iubirea Lui 
întrucât mai întâi El S-a descoperit pe Sine iubindu-ne pe noi, 
aducându-ne în existenţă şi în comuniune cu El. Noi suntem 
chemaţi la o cunoaştere iubitoare, vie şi dinamică a lui Iisus 
Hristos - Adevărul întrupat; iar această comuniune şi unire trep¬ 
tată cu Iisus Hristos - Dumnezeu Cel Viu şi iubitor de oameni 
necesită din partea noastră un efort ascetic, o nevoinţă, pentru 
curăţirea de patimi şi de concepţii greşite (neconforme cu 
Adevărul). 

însă devierea atenţiei de la Dumnezeu - Raţiunea supremă - 
la lumea materială sau la cea ireală a idolatriilor păgâne, a 
provocat în gândirea umană pe de o parte acumularea de infor¬ 
maţii tot mai multe despre realitatea sensibilă, structurarea lor 
în categorii şi concepte şi deci relaţionarea lor logică, demon¬ 
strabilă, iar pe de altă parte fixarea unor tabu-uri, a unor 


2 Sfântul Maxim Mărturisitorul, Răspunsul 60 către Talasie, Filocalia 
românească, voi. 3, pp. 334-335. 

3 Prima rugăciune din rânduiaia Botezului, Molitfelnic, Editura Institutului 
Biblic şi de Misiune al Bisericii Ortodoxe Române (EIBMBOR), Bucureşti, 1998, 
p. 29. 

„axiome" care se vor complet inatacabile (legate mai ales de 
originile lumii şi ale lucrurilor). Astfel s-au aşezat reperele expe¬ 
rienţei şi ale imaginaţiei omeneşti în locul reperelor Revelaţiei 
dumnezeieşti; consecinţa e imediată: există doar ceea ce 
poate fi dovedit de om printr-o experienţă sensibilă şi repe¬ 
tabilă. Cunoaşterea, adică, ar trece prin simţuri şi ar fi produsul 
doar al raţiunii omeneşti. Aşa s-au ivit filozofiile şi ştiinţa (secu¬ 
larizate, atee) ca metode de cunoaştere şi de descriere a lumii 
şi a existenţei, exclusiv prin simţuri şi prin intelect, fără nici un 
demers de credinţă în Revelaţia dumnezeiască cea mai presus 
de simţuri. Pierzând reperele Revelaţiei dumnezeieşti, cultura 
secularizată a generat continuu nenumărate teorii cosmolo¬ 
gice, teorii care, deşi parţial par să poată descrie şi modela 
realitatea, totuşi nu oferă omului răspunsuri satisfăcătoare 
întrebărilor şi năzuinţelor lui spirituale adânci. 

Revelaţia dumnezeiască ne arată că lumea materială are un 
început, în rostirea Cuvântului lui Dumnezeu „Să fie lumină!" 
(Facere 1.3) şi un scop, un sfârşit nesfârşit plin de lumina 
divină: „Şi noapte nu va mai fi; şi nu au trebuinţă de lumina 
lămpii sau de lumina soarelui, pentru că Domnul Dumnezeu le 
va fi lor lumină şi vor împărăţi în vecii vecilor" (Apocalipsa 22.5). 
Existenţa lumii şi a oamenilor are aşadar un sens luminos, un 
rost, o raţiune (gr. Aoyoc;) veşnică luminoasă ce vine din 
legătura lor dinamică cu Dumnezeu, „Părintele luminilor" 
(Iacov 1.17). Lumina lumii este însuşi Logosul dumnezeiesc 
necreat - Raţiunea supremă Care străluceşte prin toate 
raţiunile lucrurilor din lumea creată - unificându-le într-o 
armonie logică universală. Această armonie raţională şi spiri¬ 
tuală a lumii este nespus de frumos zugrăvită în învăţătura sa 
cosmologică de către Sfântul Maxim Mărturisitorul. 

în afara Revelaţiei divine însă, lumea şi omul îşi pierd va¬ 
loarea şi sensul lor real. Cultura secularizată contemporană, ca 
expresie a apogeului mândriei umane, tinde să elimine total 
reperele dumnezeieşti din viaţa şi gândirea omului, punând în 


18 



CONCEPŢIA DESPRE LUME 


locul lor repere atee. în centrul existenţei nu mai stă nici 
Dumnezeu, nici măcar cosmosul idolatrizat, ci numai omul cu 
producţiile lui, adică s-a trecut de la teocentrism şi cosmocen- 
trism la un antropocentrism apoteotic. Omul secularizat de azi 
nu se mai prosternează înaintea Raţiunii divine pe care a ajuns 
s-o nege aproape total, ci îşi adoră numai propria raţiune (cu 
propriile creaţii şi reprezentări). Dar cu tot efortul său de a 
evita confruntarea cu aspiraţiile sale adânci către o fericire şi o 
iubire eternă, omul secularizat nu reuşeşte decât să se amă¬ 
gească neîncetat, învârtindu-se într-un întunecat ghetou al pati¬ 
milor, al monotoniei plictisitoare şi al nihilismului sinucigaş... 

Pentru creştinul ortodox însă. Revelaţia divina şi raţiunea 
umană nu sunt în opoziţie, ci într-un dialog neîncetat întrucât 
raţiunea umană şi raţiunile lucrurilor din lume îşi au începutul 
şi suportul existenţei în Raţiunea divină. De aceea dialogul 
omului cu Dumnezeu este o relaţie plină de iubire, plină de 
lumină spirituală, plină de sens, plină de înţelegere duhov¬ 
nicească, este o relaţie desfăşurată şi îmbogăţită în cadru cos¬ 
mic. Cosmosul însuşi, lumea întreagă, se umple neîncetat de 
această lumină spirituală, se transfigurează continuu în lumina 
iubirii dintre Dumnezeu şi oameni. în comunitatea divino- 
umană a Bisericii, la Sfânta Liturghie, trăim deja această comu¬ 
niune mereu mai plină de lumină dintre Dumnezeu, oameni şi 
lume, ca o pregustare „în oglindă" a luminii veacului viitor. 

2. Tipuri fundamentale de cosmologii 

Unele concepţii religioase, filozofice sau ştiinţifice, neagă 
total existenţa lui Dumnezeu, altele separă net pe Dumnezeu 
de lume şi despart spiritul de materie, inteligibilul de sensibil, 
transcendenţa de imanenţă, eternitatea de timp, iar altele le 
confundă până la identificare. Toate aceste concepţii greşite 
despre Dumnezeu, lume şi om sunt produsul şi urmarea căderii 
omului din comuniunea cu Dumnezeu, a abaterii cugetului lui 
de la raţiunile duhovniceşti ale existenţei (gândurile lui 

Dumnezeu) la manifestările ei superficiale, sensibile sau la fe¬ 
lurite năluciri iluzorii. Diversitatea reprezentărilor despre lume 
este totuşi reductibilă la câteva tipare fundamentale, fiecare 
având consecinţe importante pentru spiritualitate şi civilizaţie. 
Le vom expune în continuare, pe scurt. 4 

a) Cosmologia panteistă, caracteristică marilor credinţe 
antice orientale, porneşte de la premisa identităţii dintre 
Dumnezeu şi lume, sacralizând lumea, considerând-o coeternă cu 
Dumnezeu, şi implicit de esenţă divină. Panteismul accentu¬ 
ează, deci, imanenţa lui Dumnezeu în lume, în opoziţie cu 
deismul care accentuează transcendenţa Lui inaccesibilă. Pan¬ 
teismul are două tendinţe fundamentale: acosmismul („totul 
este Dumnezeu") care neagă lumea reducând-o la statutul de 
mişcare aparentă a Divinităţii, şi pancosmismul („Dumnezeu 
este totul") care-L neagă pe Dumnezeu considerând lumea ca 
ultimă realitate. în filozofia modernă, cele două curente sunt 
idealismul (lumea e numai spirit) şi respectiv materialismul 
(lumea e numai materie). în fond, concepţiile panteiste fie 
neagă total Realitatea divină (ateismul), fie o consideră doar ca 
o existenţă cosmică impersonală. 

b) Cosmologia deistă (dualistă), specifică zoroastrismului, 
iudaismului, creştinismului occidental şi altor credinţe, are ca 
premisă separaţia între Dumnezeu şi lume, incompatibilitatea 
dintre spirit şi materie. Faţă de panteism, în care Dumnezeu şi 
lumea se confundă, în deism este vorba de două realităţi dis¬ 
tincte, eventual care se intersectează în momentul creării lumii 
sau cel mult în „civitas Dei" din lume, adică în Biserică (cum 
afirmă cosmologia catolică sau cea protestantă). Concepţiile 
deiste pendulează între două extreme: fie consideră lumea 
(materia) rea în sine şi astfel damnată (ca la Platon), fie ca 


4 Clasificare preluată după modelul prezentat de Preot Profesor univ. Dr. 
Dumitru Popescu şi Diacon Doru Costache, în Introducere în Dogmatica 
Ortodoxă, Editura Libra, Bucureşti, 1997, pp. 92 - 96. 

invariabil bună şi autonomă faţă de Dumnezeu (ca la Aristotel 
şi ca în scolastică), cauza fiind aceeaşi: lipsa unui fundament 
spiritual şi a unei raţionalităţi interne a lumii. Astăzi prima 
înţelegere a lăsat loc celei de-a doua, fapt pentru care acest 
mod de reprezentare a realităţii se numeşte foarte adecvat cos¬ 
mologie autonomă. Ştiinţa modernă s-a prevalat de separaţia 
pe care a accentuat-o teologia occidentală între spirit şi ma¬ 
terie, optând pentru interpretarea materialistă sau naturalistă a 
universului şi a vieţii, adică făcând cu totul abstracţie de spirit, 
în acest context, omul modern scapă din robia deterministă a 
cosmocentrismului panteist, dar i se substituie lui Dumnezeu, 
tiranizând lumea prin încercarea sa orgolioasă de a o ordona 
prin tehnologie după bunul său plac. 

Nesesizând dinamica raţională a lumii şi scopul ei în Logosul 
divin, nici concepţiile panteiste şi nici cele deiste nu pot vorbi 
vreodată despre valoarea infinită a persoanei umane şi a 
iubirii, despre lume ca Biserică a lui Dumnezeu menită sfinţirii 
şi transfigurării, şi nu pot răspunde satisfăcător niciodată aspi¬ 
raţiilor omului către o fericire eternă. 

c) Cosmologia panenteistă, dincolo de înţelegerea omo¬ 
nimului filozofic, care este doar un panteism mai elaborat 5 , 
reprezintă o sinteză selectivă a primelor două concepţii. Dacă 
panteismul insistă pe imanenţa lui Dumnezeu (nu mai consi¬ 
deră lumea ca fiind creată), iar deismul accentuează doar tran¬ 
scendenţa Lui faţă de lume (consideră lumea autonomă şi pe 
Dumnezeu inexistent sau incapabil să intervină în ea), cos¬ 
mologia panenteistă specifică credinţei creştin-ortodoxe afirmă 
că Dumnezeu e mai presus de lumea creată de El din nimic, e 
mai presus de timp şi spaţiu, dar e prezent şi lucrător în întrea¬ 
ga Sa creaţie, chivernisindu-i mersul spre scopul ei final, care 
este împărăţia cerurilor. Toată creaţia este cuprinsă în Dumnezeu, 


5 Lumea este o emanaţie veşnică din Dumnezeu, iar relaţia dintre 
Dumnezeu şi lume este ca cea dintre suflet şi trup, influenţându-se reciproc 
în existenta lor. 

nu în fiinţa Lui infinit transcendentă, ci în lucrările (energi¬ 
ile) Lui necreate prin care a fost adusă şi care o susţin 
în existenţă. Pornind de la Revelaţia biblică. Sfântul Maxim 
Mărturisitorul a evidenţiat hristocentrismul creaţiei, potrivit 
căruia „întru El (Hristos) au fost făcute toate, cele din ceruri şi 
cele de pe pământ, cele văzute, şi cele nevăzute, fie tronuri, fie 
domnii, fie începătorii, fie stăpânii. Toate s-au făcut prin El şi 
pentru El" (Coloseni 1.16), „spre iconomia plinirii vremurilor, 
ca toate să fie iarăşi unite în Hristos, cele din ceruri şi cele de 
pe pământ - toate întru El" (Efeseni 1.10). 

Grafic, acest din urmă model cosmologic s-ar reprezenta astfel: tran¬ 
scendenta (verticala) divină, deşi depăşeşte infinit limitele creaţiei, umple 
imanenţa (orizontala) lumii fără a se identifica totuşi cu ea. 

în centru străluceşte prin Crucea Sa, lisus Hristos ca Logos Creator şi 
Mântuitor, Care a unit în Sine firea Sa divină necreată şi firea Sa umană 
creată, îndumnezeind-o, şi fiind astfel prin Biserică izvorul transfigurării 
teandrice a întregii creaţii, (v. Fig. 1) 



Fig. 1 


3. Cosmologia biblică vechi-testamentară 

în opoziţie cu ceea ce afirmau idolatriile politeiste păgâne 
egiptene şi canaaneice (cu care poporul iudeu a venit în contact) 
despre lume. Sfântul Prooroc Moise a consemnat Revelaţia divină 
referitoare la ierarhia existenţei lui Dumnezeu şi a lumii. 
Dumnezeu S-a descoperit pe Sine ca Unic Creator şi Proniator al 
lumii create de El din nimic, lume care iniţial a fost aşa cum şi-a 
dorit-o El, adică plină de lumina bunătăţii Sale. „La început a făcut 


22 









CONCEPŢIA DESPRE LUME 


Dumnezeu cerurile şi pământul. (...) Şi a privit Dumnezeu toate 
câte a făcut şi iată erau bune foarte." (Facerea 1.1 şi 1.31). 

Astfel, Dumnezeu Se recomandă pe Sine ca Persoană supre¬ 
mă, ca „Cel ce este" (Ieşirea 3.14), adică Cel Ce are existenţa 
în Sine din veşnicie şi desăvârşit. Cei Ce nu are nevoie de 
nimic, dar Care a adus din nefiinţă la fiinţă toate câte sunt. în 
perioada precreştină şi în mediul socio-cultural al Vechiului 
Testament, Dumnezeu S-a arătat oamenilor ca Dumnezeu 
Personal şi iubitor de oameni. S-a arătat pe Sine ca Unicul 
Dumnezeu, Creatorul lumii şi Purtătorul ei de grijă. Ba mai 
mult. Dumnezeu S-a arătat pe Sine ca Treime iubitoare de 
Persoane desăvârşite, însă doar cei curaţi cu inima au putut 
primi această supremă taină a existenţei 6 . Dar iudaismul vechi- 
testamentar a menţinut şi a insistat asupra monoteismului 
monopersonal (ceea ce este greşit după Revelaţia în Hristos) 
care distanţa net credinţa dată prin Revelaţie divină de rătăci¬ 
rile politeiste păgâne ale lumii antice. 

Lumea zidită de Unicul Dumnezeu este văzută într-o legătură 
strânsă cu El, deşi interpretările iudaismului încă din era pre¬ 
creştină tindeau spre un deism accentuat. Stăruitoarea afirmaţie 
că Dumnezeu este unic nu are altă semnificaţie decât aceea că 
şi lumea este într-o unitate internă universală, într-o armonie şi 
interdependenţă a tuturor lucrurilor şi fiinţelor din ea. în cen¬ 
trul lumii create, ca o coroană a ei, este pus omul zidit de 
Dumnezeu după chipul Său cel veşnic viu. Omul face legătura 
între Dumnezeu şi creaţie, el are misiunea de a împărăţi 
duhovniceşte asupra lumii şi de a o îmbogăţi prin intervenţia sa 
creatoare în ea, adică pe de o parte de a se hrăni euharistie din 
ea, iar pe de altă parte de a o sfinţi, de a o face templu al lui 
Dumnezeu. 


6 Ca Avraam, de exemplu, când a primit pe Sfânta Treime la stejarul 
Mamvri (Facerea 18.1-5). 

După căderea omului din legătura cu Dumnezeu, lumea şi-a 
pierdut şi ea transparenţa ei raţională, a devenit „blestemată" 
şi opacă înaintea privirii împătimite a omului. Totuşi, lumea a 
rămas ca mediu de exersare a nevoinţei spre virtute, ca mediu 
în care omul să-şi poată exersa facultăţile lui spirituale. Lumea 
mijloceşte întâlnirea omului cu Dumnezeu şi ajută la creşterea 
iubirii dintre Dumnezeu şi om şi dintre oameni. Lumea este 
legată, aşadar, de om, iar omul este legat şi responsabil de 
lume. Armonia lumii materiale poate fi contemplată de om, şi 
prin ea, omul poate vedea atotînţelepciunea, atotputernicia şi 
bunătatea lui Dumnezeu Care a făcut-o şi Care o proniază ne¬ 
mijlocit: „Cât s-au mărit lucrurile Tale, Doamne, toate întru 
înţelepciune le-ai făcut!" (Psalmul 103.25). 

în cosmologia biblică vechi-testamentară găsim afirmate 
limpede ideile referitoare la realitatea lumii spirituale (a înge¬ 
rilor), a superiorităţii infinite a sufletului uman nemuritor faţă 
de lumea materială, dar şi a negrăitei legături dintre suflet şi 
trup. Lumea materială (sensibilă) a fost zidită după ce mai întâi 
Dumnezeu a întemeiat lumea spirituală (inteligibilă) şi ca un 
reflex al ei. Duhurile sunt făpturi raţionale, imateriale, cu voinţă 
liberă. Sufletul omului este creat odată cu trupul, în ascuns (în 
chip neînţeles), prin suflarea iubitoare a Duhului lui Dumnezeu 
Care-i imprimă fiinţei umane chip şi viaţă de persoană eternă. 

Creaţia lumii şi istoria omenirii sunt opera lui Dumnezeu Cel 
iubitor de oameni, şi de aceea oamenii sunt chemaţi la iubire, 
la unitate spirituală, la sfinţenie. în aceasta constă acţiunea 
oamenilor în lumea exterioară: în a iradia în lume iubirea dintre 
ei şi Dumnezeu. Scopul oamenilor şi al lumii este îndum- 
nezeirea lor, mântuirea lor prin Hristos (Mesia) de sub robia 
stricăciunii şi a morţii. Dumnezeu a făcut deci lumea pentru om, 
iar pe om pentru Sine, pentru a-1 face părtaş iubirii Sale în 
veşnicie. La sfârşitul timpului toţi morţii vor învia şi creaţia 
întreagă va fi trecută prin focul Judecăţii dumnezeieşti. 

Punctul de vedere din care este privit cosmosul în învăţătura 
vechi-testamentară generează două perspective: una teocen- 
trică şi alta antropocentrică. Pe de o parte Dumnezeu este 
în centrul creaţiei ca Creator şi Proniator al ei. Deşi este 
adesea afirmată prezenţa (imanenţa) lui Dumnezeu în lume 
(Isaia 66.1, Ieremia 23.24, Iisus Sirah 12.1), fiinţa lui Dumnezeu 
rămâne infinit superioară (transcendentă) lumii create, relaţia 
dintre creat şi necreat fiind asemănată cu cea dintre lut şi olarul 
care-I modelează (Isaia 45.9). 

Pe de altă parte lumea materială are în centru omul, ea fiind 
făcută pentru om, iar omul fiind făcut pentru Dumnezeu, căci 
el este singura fiinţă care poate cunoaşte lumea, originile, struc¬ 
tura, funcţionalitatea şi scopul ei, care o poate desăvârşi prin 
conlucrarea sa cu Dumnezeu. Lumea creată are deci valoare de 
simbol, întrucât Dumnezeu dialoghează cu omul prin lume, iar 
omul, contemplând formele existenţei sensibile, se poate înălţa 
cu gândirea spre valorile şi realităţile inteligibile, spre 
Dumnezeu, Cel ce le-a zidit şi le conduce pe toate. Cunoştinţele 
despre spaţiu, despre timp şi despre univers, poartă însă 
pecetea observaţiei lor fixe de pe pământ, fiind formulate şi 
raportate la realitatea cea mai apropiată de om, la viaţa lui coti¬ 
diană. Deşi limbajul biblic vechi-testamentar este simplu, poe¬ 
tic, şi uneori alegoric, totuşi prin el s-au păstrat importante 
informaţii despre Dumnezeu şi despre raportul Lui cu lumea şi 
cu oamenii. 

4. Cosmologia păgână antică 

în cosmologia antică are loc o trecere progresivă, întâi de la 
idolatrizarea şi personificarea manifestărilor sensibile ale 
fenomenelor naturii, la formularea unor teorii despre esenţele 
nevăzute ale lucrurilor, apoi de la aceste esenţe impersonale 
ale cosmosului material la Raţiunea supremă care conduce 
lumea întreagă. 

Dacă la început, în cultura păgână, lumea era complet opacă 
şi idolatrizată, cu timpul, oamenii au reuşit să iasă de sub 
teroarea demonilor, a aparenţelor şi a iluziilor, cercetând şi 
cugetând la sensul lumii şi al vieţii omeneşti. Mai întâi gânditorii 
antichităţii au văzut lumea şi procesele din ea ca nişte sim¬ 
boluri sau mişcări ale zeilor care aveau caractere antropomor- 
fice, şi de aceea concepţiile primitive despre lume sunt 
încărcate de idei politeiste şi panteiste, idei care-1 ţineau pe om 
în sclavia ritmurilor cosmice şi biologice. 

Extremul orient a rămas şi azi tributar unei asemenea vizi¬ 
uni panteist-atee despre lume, oscilând între două extreme: fie 
considerându-1 pe om ca o rotiţă infimă într-un uriaş mecanism 
cosmic predestinat care-i striveşte libertatea 7 , fie exagerând 
valoarea omului, considerându-1 dumnezeu într-o lume care nu-i 
decât o iluzie 8 . în prima tendinţă observăm o devalorizare 
totală a omului ca persoană conştientă în raport cu lumea 
impersonală „sacralizată", iar în a doua tendinţă observăm o 
devalorizare totală a lumii în raport cu şinele uman autoeman- 
cipat şi autodeificat. Filozofiile orientale nu au reuşit să vadă 
legătura reală şi responsabilă a omului cu natura, întrucât au 
întunecat şi cele câteva repere ale Revelaţiei naturale. Ele nu 
acceptă ideea că lumea are un Creator Personal, de o esenţă 
(fiinţă) infinit superioară esenţei lumii. Nu-L acceptă pe 
Dumnezeu Cel Viu şi Personal, Care îi iubeşte pe oameni şi le 
doreşte mântuirea din robia păcatului şi a morţii şi Care Se 
descoperă lor printr-un dialog faţă către faţă. Nu acceptă ideea 


7 Aceasta explică şi prezenta în doctrină a ideilor fataliste (astrologie, 
zodiac, horoscop, etc.). 

8 De aceea „desăvârşirea" omului este văzută ca o evadare iresponsabilă 
din societate şi din lume. în concepţia antică orientală, două sunt legile care 
domină implacabil omul şi cosmosul: karma (legea faptelor) şi samsara (reîn¬ 
carnarea). Evident, aceste legi nu au nimic din Revelaţia divină naturală, ci 
sunt nişte invenţii demonice care slăbesc omului conştiinţa libertăţii, a 
responsabilităţii şi a unicităţii vieţii sale în trup. 

de păcat ca rupere de viaţa Dumnezeului Celui viu, ca pierdere 
a comuniunii cu El, şi de aceea nu pot vorbi de mântuire. Omul 
rămâne în veşnicie intr-un pesimism neliniştit şi morbid, într-o 
căutare fără sens a absolutului, chinuit de aspiraţia lui firească 
spre iubire, spre o iubire desăvârşită cu Dumnezeu Cel Per¬ 
sonal şi iubitor. 

Odată cu renunţarea progresivă la ideea existenţei primor¬ 
diale a zeilor cu trăsături antropomorfice, fllosofia greacă 9 a 
considerat lumea ca o curgere eternă a unei esenţe impersonale 
situate dincolo de lumea văzută, esenţă care se manifestă în 
diferite forme. Unii gânditori, pornind de la studiul fenomenelor 
naturii au emis asemenea păreri, cum ar fi: Thales din Milet 
(f546 în.Hr.) afirma că „Toate sunt apă." (şi aşa explica el uni¬ 
tatea, diversitatea şi mişcarea universului); Anaximandru 
(f547 În.Hr.) vorbea despre un principiu primordial apxr| - 
ansipov, nedeterminat, nemărginit, netrecător şi veşnic, care 
există înaintea oricărei materii senzoriale; Pitagora (f500 în.Hr.) 
încerca să explice că armonia fizică şi morală a cosmosului 
constă în proporţii bine măsurate între numere, iar universul 
are o formă sferică, la fel ca toate astrele; Heraclit (f480 
în.Hr.) vorbeşte despre unitatea între materie, mişcare şi 
formă, considerând lumea ca fiind haina vie a Divinităţii, sesizând 
existenţa unui Logos (ca Foc) divin impersonal care le conduce 
pe toate şi care este temeiul lumii şi al adevărului; Democrit 
(f360 În.Hr.) susţinea că „toate lucrurile sunt făcute din 
atomi", afirmând prin aceasta că materia este temeiul ultim al 
tuturor apariţiilor, iar mişcarea lucrurilor poate fi descrisă prin 
legi mecanice şi matematice. 

Totuşi, doi au fost filozofii care au influenţat decisiv gândi¬ 
rea şi cultura antică, şi implicit şi teologia creştină: Platon şi 
Aristotel. Platon (f347 În.Hr.) ridică gândirea elenistică din limi- 


9 Pentru o documentare mai temeinică se poate consulta lucrarea Părin¬ 
telui Diacon Profesor Nicolae Balca, Istoria filozofiei antice, EIBMBOR, 
Bucureşti, 1982. 

tele conceptelor şi explicaţiilor legate de lumea materială pe o 
nouă treaptă. Pentru Platon, există două lumi: una nevăzută şi 
veşnică (lumea imaterială a numerelor şi a ideilor) şi o altă 
lume văzută, mişcătoare, o lume de umbre şi păreri, ameste¬ 
cată în existenta ei cu nonexistenţa (lumea materială a cor¬ 
purilor şi a mişcărilor lor). Deşi afirmă că Binele (Divinul) este la 
originea existenţei şi a sensului ei raţional care o stăpâneşte, 
totuşi Platon susţine că Divinitatea este o idee absolută, imper¬ 
sonală şi anonimă. Lucrurile materiale reprezintă îmbinarea 
ideilor cu spaţiul. Raţiunea universală întrepătrunde lumea şi o 
formează, împrumutându-i suflet şi astfel făcând din mişcarea 
dezordonată a haosului un cosmos stăpânit de Raţiune. 
Sufletul omului are libertate de la natură şi devine fericit şi ne¬ 
muritor prin participare la cunoaşterea Divinităţii, hrana lui 
fiind continua purificare de răutăţi şi cugetarea ideilor eterne de 
Bine, Frumos şi Adevăr. Pentru Platon scopul vieţii şi al filo¬ 
zofiei era acela de a-1 ridica pe om din robia aparenţelor sen¬ 
sibile spre lumea eternă a valorilor inteligibile, şi aceasta se 
realiza prin dispreţuirea materiei şi a trupului considerate ca 
fiind rele în sine. 

Dar pe cât de mult desconsidera Platon materia, pe atât de 
mult o valorifica Aristotel (+322 în.Hr.). Dacă la Platon valoarea 
lucrurilor rezida în ideile lor situate într-un plan superior lumii 
sensibile, la Aristotel valoarea şi inteligibilitatea lor rezidă în 
ele însele, în structura lor internă. Materia este substratul tutu¬ 
ror mişcărilor din lume, iar forma este principiul dinamic şi 
activ al tuturor lucrurilor. „Pentru fiinţele aflate în lume, ordinea 
lumii este pur imanentă. Departe de a concepe transcendenţa 
inteligibilului şi participarea lui prin mijlocirea sensibilului, 
Aristotel le face inseparabile de lucruri. Prin această afirmaţie, 
el conferă lumii sensibile coerenţa, permanenţa şi necesitatea 
(imanenţa) inteligibilului; de aici deduce eternitatea lumii şi a 
ordinii universale. într-un anumit sens nu mai există aparenţă; 


28 



CONCEPŢIA DESPRE LUME 


totul este adevărat." 10 Cosmologia aristotelică pierde, deci, va¬ 
loarea simbolică şi transcendentă a lumii şi o reduce la mani¬ 
festarea ei în plan fizic, materialist; ea devine astfel o ştiinţă 
descriptivă şi obiectivă a lumii materiale. 

în ciuda faptului că părerile lor sunt azi depăşite, merită sub¬ 
liniat efortul filozofilor antici de a surprinde realitatea fizică şi 
metafizică într-un sistem unitar de explicare a ei. Filozofia anti¬ 
că derivată dintr-o concepţie panteistă despre lume nu cunoştea 
transcendenţa divină pentru că nu cunoştea un Dumnezeu per¬ 
sonal şi nu-1 cunoştea pe om ca pe o persoană zidită de 
Dumnezeu Cel personal, ca un partener veşnic de dialog cu El. 
Existenţa umană era închisă într-o curgere cosmică fără nici un 
sens. Considerând lumea (creaţia) identică şi coeternă cu 
divinitatea, în credinţele şi filozofiile antice divinitatea supremă 
nu era propriu-zis creatorul universului, ci doar un modelator al 
unei materii preexistente. „Demiurgul privea spre orizontul 
ideilor eterne şi în funcţie de acestea conferea materiei formele 
potrivite. Astfel, omul devenea prizonierul unor legi naturale 
sacralizate care îi interziceau orice acces la libertate. Aşa cum 
se desprinde din dramaturgia antică (Sofocle, Eschil, Euripide), 
omul antic se simţea robul unui destin implacabil în faţa căruia 
trebuia să se plece în mod tragic." 11 

Totuşi, filozofia antică a făcut parte din planul lui Dumnezeu 
pentru „plinirea vremii" în vederea întrupării Fiului lui Dumnezeu, 
pregătind lumea şi cultura păgână pentru primirea Evangheliei 
lui Hristos. Printre marii filozofi şi moralişti ai antichităţii au fost 
şi unii care au cultivat în societatea antică gustul valorilor 
eterne, pentru Bine, Frumos şi Adevăr, au vorbit despre ne¬ 
murirea sufletului omenesc şi despre aspiraţia lui spre eterni¬ 
tate, au intuit existenţa Unicului Dumnezeu, pregătind terenul 


10 Jean Borella, Cosmologia anticilor, în volumul Criza simbolismului reli¬ 
gios, traducere de Diana Morăraşu, Institutul european. Iaşi, 1995, p. 37. 

11 Preot Profesor Dr. Dumitru Popescu, Teologie şi filozofie, în volumul 
Teologie şi Cultură, EIBMBOR, Bucureşti, 1993, p.75. 

culturii pentru răspândirea Evangheliei ca sinteză a valorilor 
supreme şi în primul rând a iubirii. Ca o dovadă a preţuirii 
cugetării păgâne antice. Biserica Ortodoxă a aşezat chipurile lui 
Socrate, Platon şi Aristotel în rândul personajelor pictate pe 
exteriorul lăcaşului de cult. în general teologia răsăriteană a 
avut faţă de cultura antică o atitudine selectivă şi sintetică ce 
i-a permis să ia din filozofie tot ce putea pune în evidenţă 
adevărul de credinţă neschimbat al Evangheliei lui Hristos, 
„atât cât se cuvine şi este potrivit adevărului" (după cum 
afirmă Sfântul Vasile cel Mare), tot ce nu dăuna vieţii şi 
învăţăturii creştine. 

Menţionând că filozofii antici care refuzau Revelaţia divină şi 
supraestimau capacitatea raţiunii umane în surprinderea şi 
explicarea realităţii, „nu aveau în vedere decât propria lor mân¬ 
drie" 12 , Sfinţii Părinţi au selectat termenii filozofici şi i-au adap¬ 
tat Revelaţiei dumnezeieşti. întâlnirea dintre teologia creştină 
şi filozofia antică merită analizată, întrucât o parte a teologiei 
(cea apuseană) a rămas tributară sistemelor filozofice antice, 
în special platonismului şi aristotelismului. 

5. Cosmologia creştină in primele secole 

Odată cu întruparea în lume şi în istorie a Mântuitorului Iisus 
Hristos, Revelaţia divină consemnată în Sfânta Scriptură şi în 
Sfânta Tradiţie a Bisericii a arătat că atât concepţia dualistă cât 
şi cea panteistă despre lume sunt greşite. 

Dumnezeu Se descoperă pe Sine ca un Creator, Proniator şi 
Mântuitor al lumii. Se descoperă lămurit ca Treime Sfântă şi 
iubitoare de oameni. Pentru că are un Fiu iubit. Dumnezeu a 
hotărât să-i creeze pe oameni şi să-i mântuiască din robia 
păcatului şi a morţii. Şi pentru că oamenii s-au îndepărtat aşa 


12 Sfântul Ioan Gură de Aur, Comentariu la Sfânta Evanghelie după loan, 
traducere din limba franceză de Diacon Gheorghe Băbuf, Editura Pelerinul 
Român, Oradea, 1997, p. 23. 

de mult de El, L-a trimis pe Fiul Său în lume ca să se facă frate 
cu noi şi să ne deschidă din nou calea către Tatăl. 

Fiul şi Cuvântul lui Dumnezeu, Care există mai înainte de a fi 
lumea. Care a adus-o şi o susţine neîncetat în existenţă. S-a 
întrupat în lume şi S-a făcut om fără de păcat, Iisus Hristos. 
Prin minunile şi prin învăţăturile Sale, Domnul Hristos ni L-a 
descoperit pe Dumnezeu Cel Personal şi Iubitor, Creatorul 
lumii şi Mântuitorul ei. Lumea, care iniţial a fost făcută bună şi 
care, odată cu omul căzut în păcat, a căzut şi ea sub blestem, 
a primit în hotarele ei create pe Dumnezeu - Cuvântul Cel 
necreat - Care a început prin întruparea Sa restaurarea ei cos¬ 
mică. Apoi anticipând prin Transfigurarea Sa pe muntele 
Taborului şi împlinind desăvârşit aceasta prin învierea Sa din 
morţi şi înălţarea cu trupul Său la cer. Mântuitorul Hristos ne-a 
arătat limpede scopul omului şi al universului: participarea în 
lumina necreată la viaţa şi fericirea dumnezeiască, Iisus 
Hristos este O <£>coc; xou Koopou - Lumina lumii (Ioan 8.12), 
Logosul divin Personal Care a adus în fiinţă toate existenţele. 
Care străluceşte prin raţiunile tuturor şi Care le cârmuieşte pe 
toate într-o minunată simfonie cosmică a împărăţiei lui 
Dumnezeu. 

Sfântul Apostol Pavel (+67) arată neîncetat creştinilor şi lumii 
întregi că Domnul Iisus Hristos „este chipul lui Dumnezeu Celui 
nevăzut, mai întâi născut decât toată făptura. Pentru că întru El 
au fost făcute toate, cele din ceruri şi cele de pe pământ, cele 
văzute şi cele nevăzute, fie tronuri, fie domnii, fie începătorii, 
fie stăpânii. Toate s-au făcut prin El şi pentru El. El este mai 
înainte decât toate şi toate prin El sunt aşezate. Şi El este capul 
trupului, al Bisericii; El este începutul, întâiul născut din morţi, 
ca să fie El Cel dintâi întru toate. Căci în El a binevoit (Dumnezeu) 
să sălăşluiască toată plinirea." (Coloseni 1.15-19). Fiind 
operă a bunătăţii şi a iubirii, lumea este frumoasă deoarece 
prin ea ni se descoperă frumuseţea şi înţelepciunea Persoanei 
Creatorului ei, „veşnica Lui putere şi dumnezeire" (Romani 

1.20) . Dar, „de vreme ce întru înţelepciunea lui Dumnezeu 
lumea n-a cunoscut prin înţelepciune pe Dumnezeu, a binevoit 
Dumnezeu să mântuiască pe cei ce cred prin nebunia 
propovăduirii" (1 Corinteni 1.21). 

Sfântul Apostol Ioan (fi 00) insistă asupra faptului că 
Dumnezeu-Cuvântul este Persoană, că este infinit transcen¬ 
dent lumii create de El şi că din iubire faţă de oamenii zidiţi 
după chipul Său „S-a făcut trup şi S-a sălăşluit între noi şi am 
văzut slava Lui, slavă ca a Unuia-Născut din Tatăl, plin de har 
şi de adevăr" (Ioan 1.14). Viziunea ioaneică despre lume este 
una eshatologică. Legătura dintre lucrurile lumii în armonia lor 
universală este dată de lucrarea continuă a Logosului divin în 
lume. Dar Logosul divin, fiind Persoană, cheamă pe oameni 
printr-o relaţie faţă către faţă la o conlucrare cu El, la un dialog 
iubitor cu El. Lumina iubirii dintre Dumnezeu-Cuvântul şi 
oamenii care răspund chemării Sale inundă creaţia întreagă. 
Originile lumii şi scopul ei constau aşadar în iubirea dum¬ 
nezeiască, iubire ce S-a arătat lumii prin actul creaţiei şi al mân¬ 
tuirii ei prin Cuvântul lui Dumnezeu. Lumea întreagă se va 
transfigura prin Venirea şi Prezenţa eshatologică atotluminoasă 
a Logosului în ea. „Amin! Vino, Doamne Iisuse!" (Apocalipsa 

22 . 20 ) 

Teofll al Antiohiei (+185) scrie că „întreaga creaţie este 
acoperită de Duhul lui Dumnezeu" 13 iar Dumnezeu poate fi 
cunoscut prin lucrurile şi puterile Lui ce strălucesc prin creaţie. 
„Lumina este început al creaţiei, pentru că lumina ne arată cele 
ce au fost împodobite" 14 , întrucât „toate sunt unse cu lumină 
şi cu duh" 15 . 

Depăşind nedumeririle filozofiei păgâne şi desăvârşind con¬ 
cepţia cosmologică nou- şi vechi- testamentară, teologia patris- 


13Teofil al Antiohiei, Cartea întâi către Autolic, cap. 5, în volumul 
„Apologeţi de limbă greacă", EIBMBOR, Bucureşti, 1997, p. 377. 

14 Idem, Cartea a doua către Autolic, cap 11, în voi.cit., p. 400. 

15 Idem, Cartea intâi către Autolic, cap. 12, în voi. cit., p. 384. 

tică din secolul al IV-lea a reuşit să descrie lumea într-o fru¬ 
moasă imagine hristocentrică, în care cosmosul întreg, mate¬ 
ria, spaţiul şi timpul devin puntea dinamică de dialog între 
Dumnezeu şi oameni. Toate aceste existenţe pot fi umplute şi 
ele treptat de lumina lui Hristos, de harul dumnezeiesc, şi pot 
deveni medii străvezii ale iubirii dintre Dumnezeu şi oameni. 
De aceea Biserica, din început a considerat lumea ca un dar 
de la Dumnezeu dat oamenilor ca loc de încercare întru 
desăvârşire şi a folosit-o euharistie, rânduind pentru aceasta şi 
sluj be de sfinţire a ei. 

Sfinţii Părinţi din primele secole au lămurit definitiv poziţia 
Ortodoxiei atât faţă de dualism, cât şi faţă de panteism. Astfel, 
binele şi răul nu sunt existenţe coeterne, ci, la nivelul univer¬ 
sului creat, răul a luat început în nesupunerea liberă şi 
conştientă faţă de voia lui Dumnezeu Care făcuse din nimic 
„toate bune foarte" (Facerea 1.31). Apoi spiritul şi materia nu 
sunt disjuncte sau chiar opuse, ci, potrivit prologului 
Evangheliei după Ioan unde se spune că toate au fost create prin 
Logos, adică de Fiul şi Cuvântul lui Dumnezeu ca expresie a 
Raţiunii supreme lucrătoare, spiritul, ca raţionalitate a univer¬ 
sului, nu se află în afara materiei, ci în interiorul ei. Lumea inte¬ 
ligibilă şi lumea sensibilă nici nu se confundă, dar nici nu se 
opun una alteia, ci lumea sensibilă creşte organic din cea inte¬ 
ligibilă având în aceasta temeiul existenţei sale. Raţiunile 
lucrurilor întemeiate etern în Logosul divin constituie legătura 
internă neîncetată dintre Dumnezeu şi creaţie. După Sfântul 
Atanasie cel Mare, în crearea, conducerea şi mântuirea lumii, 
Dumnezeu-Tatăl lucrează toate prin Fiul în Duhul Sfânt. „Adu- 
când-o la existenţă prin Logos şi în Duhul Sfânt, Tatăl a înte¬ 
meiat lumea raţional (ca întipărire a Logosului) şi spiritual (ca 
pecete a Duhului). Fundamentarea logică şi spirituală a lumii 
dezvăluie adâncimea, valoarea şi sensul teocentric al creaţiei" 16 . 


16 Preot Profesor univ. Dr. Dumitru Popescu şi Diacon Doru Costache, 
Op. cit, p. 106. 

Sfântul Atanasie cel Mare (f373), Părintele Ortodoxiei, 
prezintă cel dintâi între Sfinţii Părinţi această raţionalitate 
internă a creaţiei ca „ordinea armonioasă a universului" ce con¬ 
stituie inelul de legătură între transcendenţa divină şi imanenţa 
creaţiei. Sfântul Atanasie afirma: „înţelepciunea lui Dumnezeu, 
purtând universul ca pe o liră şi împreunându-le pe cele 
din aer cu cele de pe pământ şi pe cele din cer cu cele din aer, 
şi unind întregurile cu părţile, şi conducându-le pe toate cu porun¬ 
ca şi cu voia Sa, alcătuieşte o singură lume şi o unică rânduială 
frumoasă şi armonioasă a ei." 17 Astfel, teologia ortodoxă, încă 
din secolul IV, a depăşit dualismul filozofiei antice dintre cele două 
lumi şi a valorificat la maximum opera de răscumpărare a 
Mântuitorului Hristos, fiindcă prin actele Sale mântuitoare, prin 
întrupare, jertfă, înviere şi înălţarea Sa la cer. Domnul Iisus 
Hristos a transfigurat şi îndumnezeit în Sine omul şi cosmosul 
întreg. Sfântul Atanasie cel Mare afirmă în acest sens că 
„Dumnezeu S-a făcut om pentru ca omul să se îndumne- 
zeiască" 18 . 

Firea divină necreată şi firea umană creată sunt unite pe 
veşnicie în Persoana Mântuitorului Iisus Hristos, fapt istoric evi¬ 
dent ce demonstrează că transcendenţa divină şi imanenţa 
creaţiei, adică spiritul şi materia, nu sunt în opoziţie. Trupul nu 
mai este văzut ca o închisoare ispăşitoare a sufletului care tre¬ 
buie eliberat de „cătuşele carnale" (ca la Platon şi la Origen 19 ), 
fiind atât de rău (trupul) încât numai Dumnezeu mai poate face 


17 Ibid., p. 117. 

18 Apud Preot Profesor Dr. Dumitru Popescu, Op. cit, pp. 78-79. 

19 Origen susţinea şi teoria preexistentei sufletelor, afirmând că ele erau 
emanaţii eterne din fiinţa divină şi au păcătuit în lumea spirituală, pentru care 
motiv au fost exilate în trupuri ca să-şi ispăşească pedeapsa. Toată mişcarea 
universului ar fi fost atunci consecinţa căderii în păcat şi astfel el contesta 
doctrina biblică ce afirmă că Dumnezeu le-a făcut pe toate bune foarte. 

ceva (ca şi la Fericitul Augustin) 20 , ci devine şi el părtaş la harul 
dumnezeiesc, devine templu al Duhului Sfânt încă din viaţa 
pământească. 

Atât minimalizarea valorii materiei, cât şi maximalizarea ideii 
predestinaţiei sunt cele două căi prin care platonismul a influ¬ 
enţat teologia apuseană. însă pe cât de mult desconsidera pla¬ 
tonismul materia, pe atât de mult o valorifica aristotelismul 
considerând-o atât de bună încât n-a fost afectată deloc de 
păcat. Această idee a filozofiei antice va genera în scolastică 
teoria dreptăţii originare şi a datului supraadăugat, teorie total 
străină de Evanghelia Mântuitorului Hristos. Apoi aristotelis¬ 
mul, rămânând tributar unei concepţii exterioriste cu privire la 
raportul dintre formă şi substanţă, a mai provocat în teologia 
apuseană ideea subordonării Persoanelor divine faţă de esenţa 
(substanţa) divină unică, lucru care a desfigurat comuniunea 
divină interpersonală într-o legătură pur exterioară între măşti 
aplicate aceleiaşi naturi. 

Iar mai târziu, regretabila confuzie a teologilor apuseni din¬ 
tre transcendenţa lui Dumnezeu şi absenţa Lui din creaţie a 
generat deismul şi secularizarea credinţei care a subminat spiri¬ 
tualitatea creştină şi a dus la decăderea treptată a creştinis¬ 
mului occidental. Dumnezeu a fost exilat într-o transcendenţă 
spirituală inaccesibilă ce nu mai are nici o semnificaţie pentru 
existenţa universului şi a omului, iar lumea materială se dez¬ 
voltă în propria-i imanenţă închisă şi autonomă. Legătura între 
Dumnezeu şi lume rămâne doar o legătură exterioară, cauzală, 
printr-un intermediar numit „graţia creată". Dependenţa teologiei 
apusene când de un sistem filozofic, când de altul, a dus trep¬ 
tat, precum vedem, la golirea creaţiei de orice urmă a prezen¬ 
ţei şi lucrării lui Dumnezeu, la desacralizarea (secularizarea) 
treptată a omului şi a lumii. 


20 Acest lucru generează implicit predestinata. 

în opoziţie cu concepţia cosmologică apuseană, teologia 
ortodoxă, în loc de a se lăsa influenţată de separaţia platonistă 
între spirit şi materie, adică de a considera că spiritul rămâne 
exterior materiei, a sesizat fundamentul raţional şi spiritual al 
materiei. Părinţii răsăriteni afirmă că Dumnezeu este absolut 
transcendent în fiinţa Sa faţă de creaţia Sa, dar este prezent în 
imanenţa creaţiei prin harul Său, prin lucrările (energiile) Sale 
necreate. Aceste energii divine necreate sunt cele care atestă 
şi asigură, pe de o parte, fundamentul spiritual al lumii şi, pe de 
altă parte, posibilitatea îndumnezeirii ei prin har. Aşadar, tran¬ 
scendenţa divină pune în lumină faptul că Dumnezeu are exis¬ 
tenţă personală, e Treime de Persoane, e Iubire, şi deci şi omul 
dobândeşte caracterul de persoană prin unirea iubitoare cu 
Ziditorul său, după al cărui chip a fost creat, iar prezenţa lui 
Dumnezeu în lume arată că materia are o semnificaţie spiritu¬ 
ală, că materia poate fi transfigurată în şi prin Hristos, poate fi 
sfinţită şi îndumnezeită prin har. 

„Prin distincţia pe care a ştiut să o facă între fiinţa lui 
Dumnezeu şi lucrările Sale, teologia patristică a depăşit defini¬ 
tiv panteismul gândirii antice, iar prin afirmarea transcendenţei 
absolute a lui Dumnezeu faţă de creaţie, i-a dat omului posi¬ 
bilitatea să nu mai fie sclavul unui destin implacabil, ci să fie 
ridicat deasupra legilor impersonale ale cosmosului pentru a-şi 
găsi libertatea de fiu al lui Dumnezeu prin har în relaţia iubi¬ 
toare şi cunoscătoare cu Dumnezeu - Persoana Supremă" 21 . 

într-o deplină continuitate cu Sfinţii Părinţi dinaintea lui, 
asumându-şi toate biruinţele lor, precum vom vedea în conti¬ 
nuare, Sfântul Maxim Mărturisitorul (f662) a formulat şi mai 
lămurit învăţătura ortodoxă despre Dumnezeu, lume şi om, 
sintetizând grandios filozofia antică (în ce are ea bun) şi teolo- 


21 Preot Profesor Dr. Dumitru Popescu, Op. cit, p. 76. 

gia creştină, lăsând Bisericii şi lumii o minunată viziune cos¬ 
mologică, o viziune unitară luminată de Logosul dumnezeiesc. 

Vom încerca, aşadar, să prezentăm în lucrarea de faţă cos¬ 
mologia ortodoxă pornind de la scrierile Sfântului Maxim 
Mărturisitorul, învăţătură ale cărei repere încep să fie intuite, 
abordate şi interpretate şi de către unii filozofi şi oameni de 
ştiinţă contemporani. Dar vom arăta în final şi abaterile unor 
interpretări incorecte, care nu vor să ţină seama de autoritatea 
şi „pragul" cu neputinţă de ignorat, dacă nu voim să cădem din 
Adevăr, al Revelaţiei dumnezeieşti. 

II 

Viaţa şi opera 

Sfântului Maxim Mărturisitorul 


Sfântul Maxim Mărturisitorul s-a născut într-un sat din Golan, 
Hesfin, pe ţărmul răsăritean al lacului Tiberiadei, pe la anii 
580, într-o familie de creştini. Deşi a rămas orfan încă de la 9 
ani, şi-a format o cultură aleasă în mănăstirea Palaia Lavra şi a 
devenit cu timpul o persoană importantă în societatea bizantină 
a vremii sale, fiind consilier intim al împăratului Heraclie între 
anii 610 şi 614. 

A părăsit apoi repede onorurile lumii şi a îmbrăţişat viaţa 
monahală într-o mănăstire, la Chrysopolis-Skutari, pe malul 
Bosforului. Peste 10 ani se mută la Mănăstirea Sfântul 
Gheorghe din Cyzic. Invazia perşilor în 626 l-a obligat să plece 
în Grecia, apoi în Creta, în Cipru, iar prin 632 ajunge la 
Cartagina, unde are discuţii cu preoţi şi episcopi de acolo 
referitoare la combaterea monofizitismului şi a monotelismului. 

în 633 se află în Alexandria Egiptului unde apără dreapta 
credinţă alături de Sfântul Sofronie, viitorul patriarh al Ieru¬ 
salimului. Prin anii 645 se găseşte tot în Africa de Nord. Aici, la 
Cartagina, în iulie 645, a avut o dispută hristologică cu Pyrrhus, 
expatriarhul Constantinopolului, în prezenţa guvernatorului 
imperial Grigorie şi a mai multor episcopi. Sfântul Maxim a 
câştigat această primă confruntare cu monotelismul, erezie 
susţinută atunci chiar de curtea imperială şi de teologii ei. 

Câteva sinoade ţinute în Nordul Africii şi în insulele Medi- 
teranei au condamnat monotelismul. în 646, plecând la Roma, 
Sfântul Maxim a combătut ani în şir monotelismul şi l-a deter- 

minat pe papa Martin I să convoace Sinodul de la Lateran, în 
649, şi să condamne erezia şi decretele imperiale care o pro¬ 
movau: Ektesis-ul lui Heraclie (638) şi Typos-ul lui Constans al 
Il-lea (648). Acesta din urmă a ordonat arestarea lui Maxim şi 
a ucenicului lui. Anastasie monahul, la Roma şi aducerea lor la 
Constantinopol, în vara anului 653. Procesul care Ii s-a făcut în 
655 a dispus exilarea lui Maxim la Bizya, în Tracia, şi a lui 
Anastasie la Perberis, la marginea imperiului. în 656 a fost dus 
şi Sfântul Maxim la Perberis. 

în 662 este adus din nou la Constantinopol împreună cu 
ucenicul său Anastasie şi cu alt Anastasie, apocrisiarhul Romei 
la Constantinopol. Neputând fi atraşi în erezie, cei trei Mărtu¬ 
risitori ai Ortodoxiei au fost anatematizaţi şi biciuiţi. Apoi li s-a 
tăiat limba şi mâna dreaptă pentru a nu mai putea răspândi 
prin grai şi prin scris învăţătura cea dreaptă. Târâţi şi defăimaţi 
public pe străzile Constantinopolului, cei trei au fost apoi 
exilaţi pe viaţă la Lazika, pe malul răsăritean al Mării Negre. 
Acolo, sâmbătă 13 august 662, Sfântul Maxim s-a mutat către 
Domnul în vârstă de 82 de ani, epuizat de torturi şi de 
bătrâneţe. La mormântul său se săvârşeau multe minuni şi 
mulţi creştini vedeau deseori trei flăcări izbucnind din mor¬ 
mântul lui. 

Peste mai puţin de 20 de ani, are loc Sinodul al Vl-lea Ecu¬ 
menic (680-681), la Constantinopol, unde este reabilitat şi 
recunoscut ca sfânt al Bisericii Ortodoxe, şi unde este con¬ 
damnată definitiv erezia monotelită. 22 

Sfântul Maxim este un teolog universal, ca marii Părinţi ai 
Bisericii din secolele IV şi V. El a scris mult în aproape toate 
domeniile teologiei: exegeză, dogmatică, ascetică, mistică. 


22 Viaţa Sfântului Maxim am rezumat-o din Fetru Florea, Opera exegetică 
a Sfântului Maxim Mărturisitorul, p. 13-16 şi din Introducerea la Sfântul Maxim 
Mărturisitorul, Scrieri, partea I, Ambigua, traducere, introducere şi note de 
Preot Profesor Dumitru Stăniloae, Colecţia Părinţi şi Scriitori Bisericeşti (PSB), 
voi. 80, EIBMBOR, Bucureşti, 1983, p. 7. 

liturgică, poezie. Analizând puţin stilul său literar, observăm că 
Sfântul Maxim Mărturisitorul s-a folosit de tradiţia interpretării 
alegorice a Sfintei Scripturi promovate de şcoala alexandrină şi 
închegate mai ales în mănăstiri. Scrierile sale teologice dove¬ 
desc atât înălţimea vieţii sale duhovniceşti, cât şi frumuseţea 
uimitoare a elocinţei sale. El a folosit stilul „sentinţelor gnos¬ 
tice" preluându-1 de la Evagrie, Diadoh al Foticeii, Macarie şi 
ceilalţi Părinţi filocalici, înnobilându-1 în mod magistral cu 
conţinutul gândirii sale. Definiţiile şi aforismele sale sunt mai 
mult decât admirabile atât în ceea ce priveşte frumuseţea lor 
literară, cât şi prin adâncimea lor ideatică. Tocmai de aceea 
textele Sfântului Maxim nu sunt totdeauna accesibile. 
„Terminologia sa este întrucâtva scolastică, însă, fiind răsăritean, 
intenţia sa nu a fost niciodată scolastică în sens negativ. 
Dorinţa sa a fost de a fi exact şi de a face lumină în hăţişul 
problemelor de care s-a ocupat." 23 Enumerăm în continuare 
câteva din scrierile sale, scrieri normative importante pentru 
întreaga Biserică, dintre care unele le-am folosit şi pentru do¬ 
cumentarea prezentei teze. 24 

Opere exegetice: 

1. Răspunsuri către Talasie (tâlcuiri la diferite locuri grele 
din Sfânta Scriptură) 25 ; 

2. 79 de întrebări, nedumeriri şi răspunsuri 26 asupra unor 
texte biblice; 

3. Tâlcuire a rugăciunii „Tatăl nostru"; 

4. Scolii la operele Sfântului Dionisie Areopagitul; 

5. Despre diferite locuri grele la Sfinţii Dionisie şi Grigorie; 


23 Lars Thunberg, Omul şi cosmosul in viziunea Sfântului Maxim Mărturi¬ 
sitorul, traducere de Frof. Dr. Remus Rus, EIBMBOR, Bucureşti, 1999, p. 10. 

24 Pentru clasificarea succintă a operei Sfântului Maxim am folosit ma¬ 
nualul Pr. Prof. Dr. loan Q. Coman, Patrologie, Sfânta Mănăstire Dervent, 
1999, p. 182. 

25 în fi/oca/ia românească, edifia 1993, volumul 3. 

26 în Fii. rom., ed. 1993, voi. 2. 

6. Ambigua (tâlcuiri ale unor locuri cu multe şi adânci 
înţelesuri din Sfinţii Dionisie Areopagitul şi Grigorie Teologul); 

Opere dogmatice: 

1. Opuscule teologice şi polemice, în care Sfântul Maxim 
combate monofizitismul şi monotelismul: Despre cele două firi 
ale lui Hristos, Despre cele două voinţe ale unui singur Hristos - 
Dumnezeul nostru. Capete despre substanţă, esenţă şi fire, 
despre ipostas şi persoană. Despre calitate, proprietate şi dife¬ 
renţă sau distincţie; 

2. Despre suflet (o lucrare antropologică); 

Opere ascetice şi morale: 

1. Cuvânt ascetic (dialog între un stareţ şi un frate); 

2. 400 de capete despre dragoste; 

3. 200 de capete teologice (gnostice); 

4. alte 500 de capete teologice şi iconomice; 

5. Mystagogia (cuprinde explicarea şi simbolistica Bisericii şi 
a cultului liturgic); 

6. 45 Scrisori, dintre care unele au un pronunţat caracter 
dogmatic; 

7. alte capete teologice şi iconomice. 

Sfântul Maxim Mărturisitorul este cel mai adânc cugetător 
creştin al veacului al VH-lea. El a folosit şi a sintetizat întreaga 
filozofie creştină şi profană pentru a crea o grandioasă con¬ 
cepţie despre existenţă, despre Dumnezeu, om şi lume. 

în centrul creaţiei şi al istoriei lumii stă Logosul dumnezeiesc 
„prin Care toate s-au făcut". Totul a început de la Dumnezeu 
prin Logosul Său şi se săvârşeşte în Dumnezeu, scopul întregii 
creaţii fiind îndumnezeirea ei prin har. Existenţa nu e con¬ 
cepută pe planuri sau etaje diferite (sau paralele), ci ea for¬ 
mează un întreg simfonic universal cârmuit de Logosul divin. 
Lumea, omul, materia şi spiritul se împletesc într-un chip minu- 

nat cu energiile (lucrările) divine care susţin şi conduc întreaga 
creaţie spre scopul ei. 

Sfântul Maxim separă istoria lumii în două etape: prima, de 
la zidirea lumii până la întruparea Logosului, reprezintă etapa 
în care lumea s-a pregătit pentru ca Dumnezeu să se facă om, 
şi a doua, de la venirea Mântuitorului până-n veşnicie, când are 
loc îndumnezeirea prin har a omului şi a întregii creaţii. 
Dumnezeu S-a făcut om fără de păcat, restaurând chipul Său în 
om şi devenind astfel, prin Biserică, izvorul mântuirii tuturor, al 
îndumnezeirii tuturor oamenilor şi al cosmosului întreg. Vom 
vedea în continuare câtă relevanţă are în teologia şi în viaţa 
duhovnicească a Bisericii Ortodoxe învăţătura Sfântului Maxim 
Mărturisitorul, mai ales pentru vremea noastră şi pentru cultura 
contemporană. 

III 

Cosmologia Sfântului Maxim Mărturisitorul 


Sfântul Maxim Mărturisitorul a depus un efort deosebit în 
formularea clară şi fără echivocuri a învăţăturii cosmologice 
ortodoxe, scoţând-o totdeauna în relief şi combătând ereziile 
care aveau rădăcini în filozofia greacă. Astfel, el răstoarnă cu 
tărie doctrina cosmologică panteistă a lui Origen, doctrină care 
prin teoria preexistenţei sufletelor generase monoenergismul şi 
monotelismui în secolul al VH-lea. 

1) în învăţătura Sfântului Maxim Mărturisitorul, un loc impor¬ 
tant îl deţine tema raţiunilor divine 27 . Dacă la Origen, raţiunile 
erau confundate cu spiritele preexistente unite fiinţial cu 
Logosul divin, la Sfântul Maxim, raţiunile sunt gândurile lui 
Dumnezeu conform cărora aduce făpturile Ia existenţă prin 
hotărârea voinţei Sale. Pe de o parte raţiunile divine nici nu se 
identifică cu fiinţa Dumnezeirii, nici nu sunt existenţe coeterne 
cu Dumnezeu, ci sunt gândurile lui Dumnezeu după care sunt 
create făpturile, făpturi dintre care unele sunt persoane de 
adâncimi indefinite. Raţiunile divine au caracter dinamic şi 
intenţional şi fac parte din planul veşnic al lui Dumnezeu cu 
privire la lume. Crearea lumii scoate la lumină intenţia unirii lui 
Dumnezeu cu zidirea Sa care primeşte o mişcare naturală spre 
El. în actul creaţiei Dumnezeu trece de la planul gândirii Sale la 
planul ontologic, adică aduce în existenţă temporală făpturile 
gândite etern de El, activându-Şi voinţa şi puterea prin această 


27 Sfântul Maxim înţelege dinamic-aristotelic ideile din platonism. Ele nu 
sunt modele statice exterioare, ci tipare active, interioare făpturilor, expresii ale 
raţiunii şi ale voinţei atotputernice dumnezeieşti. 

ieşire din Sine. 28 Dar, pe de altă parte, raţiunile nu sunt iden¬ 
tice nici cu făpturile create, ele nu sunt înscrise în fiinţa lumii, 
ci rămân înscrise în energiile divine necreate, cu centrul lor de 
gravitate în Logosul divin. 

Raţiunile făpturilor îşi au modelele lor în Logosul divin care 
e Raţiunea ipostatică supremă, şi e de trebuinţă ca El, ca 
Persoană, să vrea să creeze lumea, ca ea să fie adusă la exis¬ 
tenţă conform raţiunilor sau gândurilor aflate în cugetarea Lui, 
dar şi după chipul Lui în cazul oamenilor. 

„Căci toate cele ce sunt, sau se vor face în vreun fel oarecare de 
către El în substanţa lor, au fost voite mai înainte şi cugetate mai 
înainte şi cunoscute mai înainte. Toate sunt cuprinse pururea de 
voia lui Dumnezeu prin preştiinţâ, potrivit puterii Lui nesfârşite ." 29 

Persoanele umane văzute nu sunt încorporări, ca pedeapsă a 
păcatului lor, ale unor spirite nevăzute preexistente în henadă 
şi emanate din Dumnezeu fără voia Lui, cum susţinea Origen, 
ci creaturi raţionale ce-şi au un început în timp şi spaţiu, dar 
sunt chemate la nemurire prin unirea iubitoare cu Dumnezeu, 
în aceasta se vede adevărata putere a lui Dumnezeu, infinit 
superioară celei a existenţelor create, dar şi bunătatea Lui 
împărtăşibilă creaturilor Sale. 

2) Aducând la existenţă toate făpturile conform cu raţiunile 
lor eterne existente în Logosul Său, Dumnezeu sădeşte în aces¬ 
tea mişcarea naturală prin care ele au să se conformeze cât 
mai deplin (şi cu voia lor) cu raţiunile lor divine, dar şi să se 
unească cu El ca Persoană, în cazul oamenilor. 

28 Când spunem că Dumnezeu a creat lumea din nimic nu considerăm 
acest „nimic" ca pe un vid existenţial (coetern cu Dumnezeu) pe care 
Dumnezeu l-a umplut cu făpturile Sale, ci afirmăm că în afara existenţei lui 
Dumnezeu nu era la început altă existenţă, ci era numai Dumnezeu în 
deplinătatea existenţei Sale. De aceea, putem spune că Dumnezeu a creat 
lumea din gândirea, din voinţa şi din puterea Sa. 

29 Ambigua, 112, p. 280. 

„Raţiunile tuturor celor ce sunt şi vor fi în mod subzistent şi 
substanţial - ale celor ce se fac sau se vor face, ale celor ce apar sau vor 
apărea - preexistă în Dumnezeu, aflându-se în El în chip neclintit. Şi 
după ele sunt şi s-au făcut şi persistă toate, apropiindu-se prin mişcare şi 
în chip voit pururea de raţiunile lor, sau sunt ţinute mai degrabă în 
existenţă după calitatea şi cantitatea mişcării şi aplecării voinţei ." 30 
Actul creaţiei divine produce astfel o ramificare a raţiunilor 
din unitatea lor in Logosul divin, iar mişcarea lor naturală 
cooperantă cu Logosul divin produce readunarea lor in această 
unitate. Toate cele ce există se împărtăşesc de purtarea de grijă 
a lui Dumnezeu, însă fiecare făptură se împărtăşeşte de 
bunătatea Lui pe măsura firii sale, a propriei sale puteri 
naturale. Toate făpturile doresc şi primesc în chip natural 
lucrarea proniatoare dumnezeiască prin care există şi subzistă. 
„Toate către Tine aşteaptă ca să le dai lor hrană la bună vreme." 
(Psalmul 103.28) Dar nu toate creaturile se împărtăşesc de toate 
darurile dumnezeieşti, ci unele se împărtăşesc doar de fiinţă, 
altele şi de viaţă, altele şi de înţelegere, iar altele, pe lângă 
acestea, şi de îndumnezeire. 

3) Providenţa divină, ca lucrare comună a Sfintei Treimi 
dumnezeieşti îndreptată către creaţie, este pe de o parte fără 
de început, deoarece ideile şi intenţiile divine după care au fost 
create făpturile au existat în gândirea lui Dumnezeu mai 
înainte de a fi lumea. Dar, pe de altă parte, providenţa divină 
este şi fără de sfârşit ca una care acoperă întreaga existenţă 
materială şi spirituală prin harul unificator şi îndumnezeitor. 
Este lucrarea (energia) divină necreată care cuprinde în chip 
simfonic şi unitar toate celelalte lucrări divine îndreptate 
asupra fiecărei făpturi în parte. 

Când se mişcă potrivit cu firea şi cu funcţia lor specifică în 
armonia întregii lumi, făpturile fac voia lui Dumnezeu, adică 
sunt bune, deoarece se împărtăşesc de bunătatea divină. 
Abaterea unei făpturi de la rânduiala cea după fire reprezintă 


30 Ambigua, 112, pp. 281-282. 

împotrivire faţă de voia lui Dumnezeu, o pierdere a împărtăşirii 
bunătăţii divine. Răul reprezintă această lipsă a binelui natural. 
Păcatul, ca act rău, ca act de împotrivire faţă de pronia unifi¬ 
catoare divină, a însemnat o deviere a acestei mişcări naturale 
a făpturilor cooperante cu harul divin, o alunecare spre auto¬ 
nomie, spre egocentrism, spre dezbinare. Dar Dumnezeu n-a 
renunţat la planul Său unificator, ci a intensificat prin Logos 
lucrarea Sa proniatoare neîncetată. „Deplina eficienţă a 
lucrării Sale de adunare a raţiunilor şi a făpturilor care sunt 
făcute după ele în Sine, fără să le confunde cu Sine, o atinge 
Logosul dumnezeiesc prin întruparea Sa în Hristos. 
Întrupându-Se, El eliberează întâi mişcarea făpturilor de 
păcatul introdus în ele nu printr-o preexistenţă necorporală, 
ci după crearea lor în trup; întâi le eliberează de menţinerea 
în despărţirea de Dumnezeu şi apoi întăreşte orientarea lor 
spre Dumnezeu, ca adevărata lor ţintă." 31 

Combătând origenismul. Sfântul Maxim descrie această 
mişcare, restaurată şi susţinută continuu de Logosul întrupat, 
a făpturilor conştiente, şi, prin ele, a cosmosului întreg, în odih¬ 
na eternă a lui Dumnezeu, ca un urcuş dinamic şi neîncetat în 
desăvârşirea eternă sau în îndumnezeire. „Odihna în Dumnezeu 
e eternă, pentru că El fiind personal şi infinit, bucuria de 
El nu poate produce niciodată o plictiseală, o săturare în 
făpturi, cum produce dumnezeirea cea mărginită sau de o esen¬ 
ţă cu făpturile a origenismului. în sensul acesta. Dumnezeu, 
deşi e sân al tuturor raţiunilor, e mai presus de ele; El 
nu poate fi definit niciodată." 32 Dumnezeu a creat lumea inte¬ 
ligibilă şi sensibilă, aşezând ca „preoţie împărătească" media¬ 
toare şi unificatoare Biserica, cea zidită după chipul Său, în 
perspectiva înnoirii lor neîncetate prin har, a îndumnezeirii lor, 
în împărăţia Sa veşnică. 


31 Pr. Prof. Dumitru Stăniloae, Introducere la Ambigua, p. 29. 

32 Ibid., p. 30. 

Vom urmări în continuare, pe larg, acelaşi fir ideatic, exem¬ 
plificând cu citate temele importante ale cosmologiei Sfântului 
Maxim Mărturisitorul. 

1. Sfânta Treime - Izvorul existenţei cosmice 

Deşi în fiinţa Sa rămâne simplu, nemişcat şi mai presus de 
fiinţă. Dumnezeu Se mişcă în afară de Sine prin aducerea întru 
fiinţă a altor existenţe şi prin împărtăşirea lor de bunătatea Sa. 
Mişcarea lui Dumnezeu este, deci, înaintarea Lui, numai din 
bunătate, spre făpturile Sale văzute şi nevăzute, făpturi care au 
primit prin actul creaţiei lor puterea de mişcare spre El şi de 
împărtăşire cu El şi care, pentru aceasta, „toate erau bune (fru¬ 
moase) foarte" (Facere 1.31). 

1) Sfântul Maxim Mărturisitorul porneşte în formularea învă¬ 
ţăturii sale despre cosmos de la iubirea dumnezeiască 
intratreimică, iubire ce stă la originea creării întregii lumi inte¬ 
ligibile şi sensibile, şi revine la ea, considerând-o şi scopul 
întregii creaţii. Numai iubirea dumnezeiască poate explica sen¬ 
sul existenţei umane şi cosmice. Datorită acestei iubiri şi 
bunătăţi dumnezeieşti revărsate în creaţie din preaplinul lor, 
lumea poartă pecetea comuniunii, a relaţiilor dinamice reciproce 
dintre părţile sale. Lumea are, deci, un model şi un sens co¬ 
munitar, eclesial. în ansamblul ei unitar văzut şi nevăzut, lumea 
are menirea de a fi Biserică a lui Dumnezeu, de a fi um¬ 
plută tot mai deplin de prezenţa iubitoare şi de sfinţenia lui 
Dumnezeu. 

Pornind de la asemănarea cu arhitectura bisericii. Sfântul 
Maxim afirmă că întregul cosmos este organizat ierarhic şi 
armonic în două nivele de sfinţire şi înduhovnicire, unul fiind 
ierationul (cel mai înalt în sfinţenie), iar celălalt naosul, cores¬ 
punzătoare treptelor de existenţă spirituală (cosmosul inte¬ 
ligibil) şi, respectiv, materială (cosmosul sensibil): 

„Totalitatea lucrurilor aduse de Dumnezeu la existenţă prin crea- 

ţiune se împarte în cosmosul inteligibil, constatator din fiinţe 

spirituale şi netrupeşti şi în cosmosul acesta sensibil şi corporal, 
ţesut grandios din multe forme şi naturi. Prin aceasta e ca un fel 
de altă biserică a lui Dumnezeu, nefăcută de mâini, indicată cu 
înţelepciune de aceasta care e făcută de mâini. Această totalitate 
are ca ieration cosmosul de sus, destinat puterilor de sus, iar ca 
naos pe cel de jos, la îndemâna celor sortiţi să trăiască o viaţă 
legată de simţuri ." 33 

Din iubire Dumnezeu a adus la existenţă şi fiinţele perso¬ 
nale, oamenii, care pot conştientiza relaţia lor cu Dumnezeu şi 
se pot bucura de ea în veşnicie. în ei, în comuniunea lor ecle- 
sială, se reflectă cel mai frumos comuniunea din sânul Sfintei 
Treimi. Dumnezeu hotărăşte să-i aducă pe oameni la existenţă 
pentru că are un Fiu şi doreşte să-Şi extindă iubirea de Tată şi 
la alţi fii. De aceea îi şi cheamă la înfiere conştientă prin Duhul 
Sfânt, la îndumnezeire prin har. Astfel, lumea, în diversitatea 
armonioasă a făpturilor sale, devine cadrul de îmbogăţire a 
iubirii dintre Dumnezeu şi oameni, participând şi ea la lumina 
acestei iubiri. Fără existenţa unei iubiri desăvârşite şi veşnice 
nu se poate explica iubirea din lume şi nici nu se poate vedea 
un sens al lumii. Iubirea din lume presupune ca origine şi ca 
scop iubirea eternă şi deplină între mai multe Persoane divine: 
Tatăl, Fiul şi Sfântul Duh. 

întreaga existenţă, începând de la Dumnezeu Cel necauzat 
şi etern, şi sfârşind cu formele cele mai primitive de existenţă 
ale lumii create de El pentru a se împărtăşi de Sine prin har, 
este deopotrivă raţională şi tainică. între taina Iui Dumnezeu şi 
raţionalitatea lucrurilor din lumea zidită de El nu este nici o 
contradicţie sau separaţie. Sfântul Maxim prezintă cunoaşterea 
catafatică şi cea apofatică a realităţii, delimitându-le şi împle- 
tindu-le într-un acelaşi urcuş duhovnicesc al omului spre 
Dumnezeu şi în Dumnezeu, pentru că raţiunea umană şi raţionali- 


33 Mystagogia, cap. 1, trad., introducere şi note de Pr. Prof. Dumitru 
Stăniloae, EIBMBOR, Bucureşti, 2000, p. 16. 

tatea creaţiei îşi au rădăcinile existenţei şi modelele lor în 
Raţiunea divină. 

Dar „Raţiunea divină cea mai presus de raţiune, cum îi spune 
Sfântul Maxim Mărturisitorul, are un conţinut apofatic infinit 
mai adânc decât conţinutul ei raţional transparent în creaţie. 
Apofaticul depăşeşte în Dumnezeu raţionalul, în măsura în care 
fiinţa Lui depăşeşte raţionalul creaţiei." 34 Deşi toate creaturile 
se împărtăşesc de Dumnezeu pe măsura puterii lor, totuşi, în 
fiinţa Sa, Dumnezeu rămâne inaccesibil, existând „mai presus 
chiar şi decât existenţa", într-un plan superior, necreat: 

„Dumnezeu este unul, fără de început, necuprins, având toată 
puterea de a exista. El exclude pe „când" şi „cum" întrucât e cu 
totul inaccesibil şi nu poate fi cuprins de nici una dintre făpturi 
prin vreo descoperire fiinţială a Sa ." 35 

Mergând neabătut pe linia teologiei răsăritene. Sfântul 
Maxim Mărturisitorul precizează conotaţia dinamică şi perso¬ 
nalistă a esenţei pure (divine), conotaţia ontologică şi ire¬ 
ductibilă a persoanei şi, în acelaşi timp conotaţia intenţională 
a ideilor divine, depăşind oscilaţiile filozofiei antice care nu 
putea accepta antinomia dogmei trinitare şi care, de aceea, 
afirma fie monarhia esenţei în raport cu persoanele (moda- 
lism), fie a persoanelor în raport cu esenţa (triteism), generând 
ereziile antitrinitare cunoscute. Sfântul Maxim scrie referitor la 
aceasta: 

„Şi Treimea este cu adevărat Treime, neîntregindu-se dintr-un 
număr desfăcut, (căci nu este adunare de unităţi, ca să sufere 
împărţire), ci subzistenţă fiinţială a Unimii întreit ipostatice ." 36 
în relaţia de iubire desăvârşită dintre Tatăl şi Fiul în Duhul 
Sfânt „se descoperă şi se pune în deplină lumină viaţa lui 
Dumnezeu ca iubire plină de bucurie. Se pune într-o lumină 


34 Preot Acad. Prof. Dr. Dumitru Stăniloae, Sfânta Treime sau Ia început a 
fost iubirea, EIBMBOR, Bucureşti, 1993, p. 17. 

35 Cap. 1 din Frima sută de capete despre cunoştinţa de Dumnezeu şi 
iconomia Fiului Iui Dumnezeu, Fii. rom., voi. 2, p. 150. 

36 Ambigua, 1, p. 47. 

plină de sens, de raţiune, existenţa dumnezeiască. Fiul lui 
Dumnezeu se numeşte Cuvânt sau Raţiune născută de Tatăl şi 
pentru faptul că Tatăl are în El pe Cel ce cuprinde în Sine toate 
raţiunile după care se vor crea toate ale lumii." 37 De aceea 
Sfântul Maxim afirmă că noi suntem chemaţi prin har 

„să cunoaştem o unică fire şi putere a dumnezeirii, adică un 
unic Dumnezeu, contemplat în Tatăl, Fiul şi Duhul Sfânt, sub¬ 
zistând fiinţial ca o singură Minte necauzată, născătoare a singuru¬ 
lui Cuvânt fără început, subzistent după fiinţă, şi izvor al singurei 
Vieţi eterne ce subzistă fiinţial ca Duh Sfânt ." 38 
2) Dumnezeu n-a fost constrâns de vreo necesitate ca să 
facă lumea, ci însuşi a hotărât în voinţa Sa ca şi alte făpturi, 
chiar persoane, să se poată bucura (pe cât pot în firea lor) de 
plinătatea vieţii şi a iubirii Sale: 

„Dumnezeu, Cel supraplin, n-a adus cele create la existenţă 
fiindcă avea lipsă de ceva, ci ca acestea să se bucure împărtă- 
şindu-se de El pe măsura şi pe potriva lor, iar El să se veselească 
de lucrurile Sale, văzându-le pe ele veselindu-se şi săturându-se 
fără săturare de Cel de care nu se pot sătura ." 39 
Aceasta arată că între lume şi Dumnezeu, Cel ce a creat-o din 
iubire prin Fiul în Duhul Sfânt, nu este o înstrăinare totală. Tatăl 
ca Minte e cap al Raţiunii în Care există armonios toate raţiunile 
lumii create. Oamenii sunt şi ei raţiuni sau cuvinte încorporate, 
făcuţi să cunoască prin Fiul pe Dumnezeu-Tatăl. Dacă ei folo¬ 
sesc raţiunea în mod drept, vor vedea prin ea armonia rela¬ 
ţională a raţiunilor din lume care îşi are explicaţia în unitatea 
raţiunilor din Fiul, şi, deci, în originea lor ultimă, în Tatăl. Dar şi 
această angajare a raţiunii umane în contemplarea lumii create 
solicită oamenilor o atitudine apofatic - antinomică. Urcând 
prin iubire şi prin raţiune spre Tatăl Care este izvorul Iubirii şi 
al Raţiunii atotcuprinzătoare, oamenii sporesc şi ei în comu- 


37 Preot Acad. Prof. Dr. Dumitru Stăniloae, Op. cit., p. 42. 

38 Scurtă tâlcuire a rugăciunii Tatăl nostru. Fii. rom., voi. 2, p. 274. 

39 Cap. 46 din Suta a treia a capetelor despre dragoste. Fii. rom., voi. 2, 

p. 111. 

niune, într-o perihoreză neîncetată după asemănarea lui 
Dumnezeu-Treime, îmbogăţindu-se continuu, şi odată cu ei 
lumea întreagă, de viaţa şi de fericirea Lui. 

3) Sfântul Maxim consideră că făpturile îşi derulează exis¬ 
tenţa în trei etape: creaţie - mişcare - stabilitate sau existenţă - 
existenţă bună - veşnica existenţă bună. împărtăşirea şi 
îmbogăţirea treptată de bunătatea dumnezeiască a făpturilor, 
fiecare pe măsura puterii ei, face necesar timpul. Inseparabil 
de lumea creată este, astfel, timpul, ca măsură a mişcării făp¬ 
turilor potrivit cu raţiunile lor divine eterne 40 . Timpul începe 
deci odată cu crearea cerului şi a pământului şi „se măsoară 
prin mişcare" 41 . Timpul în viziunea creştină este diferit de eter¬ 
nitate, dar are raţiunea existenţei sale în Logosul divin, în eter¬ 
nitatea divină şi duce la ea. „Timpul poartă pecetea Cuvântului 
şi va fi asumat de Cuvântul întrupat spre a-1 conduce spre 
veşnicie sau spre sfârşitul lui, fără a se pierde cele bune câşti¬ 
gate în cursul lui, ceea ce înseamnă conducerea oamenilor în 
timp spre veşnicia lor în El. Deci lumea a fost creată nu numai 
prin Cuvântul Cel mai dinainte de veci, ci şi pentru Cuvântul 
Care Se va întrupa ca să adune lumea în veşnica unire cu El şi 
cu Sfânta Treime." 42 

întruparea şi lucrarea Fiului lui Dumnezeu şi ca Om pentru 
mântuirea lumii nu este însă o necesitate a fiinţei dumne¬ 
zeieşti, ci este expresia voinţei lui Dumnezeu sau a iconomiei 
Lui de a face lumea creată părtaşă bunătăţii dumnezeieşti în cel 
mai înalt grad: 

40 Toate zidirile, în forma iniţială, au fost conforme cu voia Iui Dumnezeu 
şi cu raţiunile lor eterne preexistente în Logosul divin, şi de aceea s-au bucu¬ 
rat în mod deplin, pe cât le era măsura proprie, de binecuvântarea şi 
bunătatea dumnezeiască. 

41 Ambigua, 164, p. 338. 

42 Pr. Prof. Dr. Dumitru Stăniloae, Iubirea creştină. Editura Porto-Franco, 
Galaţi, 1993, p. 16. 

„Acesta a dezvăluit, dacă e îngăduit să spunem, însăşi adân¬ 
cul cel mai dinlăuntru al bunătăţii părinteşti şi a arătat în Sine 
sfârşitul pentru care au primit făpturile începutul existenţei. 
Fiindcă pentru Hristos sau pentru taina lui Hristos au primit toate 
veacurile şi cele aflătoare în lăuntrul veacurilor începutul exis¬ 
tenţei. Căci încă dinainte de veacuri a fost cugetată şi rânduită 
unirea mărginitului (definitului) şi a nemărginitului (indefinitului), 
a măsuratului şi a nemăsuratului, a Creatorului şi a creaturii, a 
stabilităţii şi a mişcării. Iar această taină s-a arătat în Hristos, Care 
S-a arătat în zilele mai de pe urmă (Evrei 1.2), aducând prin ea 
împlinirea hotărârii de mai înainte a lui Dumnezeu. Aceasta, pen¬ 
tru ca cele ce se mişcă după fire să găsească odihna în jurul 
Aceluia Care este după fiinţă cu totul nemişcat, din mişcarea lor 
faţă de ele însele şi una faţă de alta; de asemenea ca să primească 
prin experienţă cunoştinţa trăită a Aceluia în Care s-au învrednicit 
să se odihnească, cunoştinţă care le oferă posesiunea fericită, 
neschimbată şi constantă a Celui cunoscut de ele." 43 
Aşadar, Dumnezeu Se revarsă din plinătatea bunătăţii Sale 
şi din eternitatea Sa suprafiinţială creând lumea din nimic şi 
angajându-Se într-un dialog iubitor, în timp, cu ea, a cărei exis¬ 
tenţă a fost voită şi gândită de El mai înainte de veci, dar care 
a fost săvârşită odată cu timpul: 

„Dumnezeu, fiind Făcător din veci, creează când vrea prin 
Cuvântul Cel de o fiinţă şi prin Duhul, pentru bunătatea Sa ne¬ 
mărginită." 44 

Toate făpturile însă au primit „facerea spre existenţă pe 
rând şi într-o ordine la timpul preştiut după negrăita înţelepciune 
a lui Dumnezeu" 45 în derularea celor şase zile 46 (etape) ale 


43 Răspunsul 60 către Talasie, Fii. rom., voi. 3, p. 332. 

44 Cap. 3 din A patra sută a capetelor despre dragoste. Fii. rom., voi. 2, 
p. 124. 

45 Ambigua, 112, p. 281. 

46 Zilele biblice reprezintă unităţi de timp (veacuri, ere) şi nivele de exis¬ 
tenţă a făpturilor lumii în care Dumnezeu Şi-a desfăşurat lucrarea Sa cre¬ 
atoare progresivă. Din acest motiv, fiecare faptă creatoare divină este şi o 
Revelaţie întrucât scoate la lumina existenţei planul cel necunoscut şi supra- 
luminos al lui Dumnezeu. Astfel, fiecare zi este formată dintr-o seară şi o 

creaţiei. întreaga existenţă creată este legată de timp pentru că 
în timp ea se mişcă, în timp se poate umple treptat de bună¬ 
tatea lui Dumnezeu şi se poate înveşnici printr-o tot mai sporită 
unire cu El. De aceea existenţele creaturilor sunt diferenţiate, 
după raţiunea lor, în trei moduri: existenţa, existenţa bună şi 
existenţa veşnică. „Cel al existenţei s-a dăruit făpturilor cel din¬ 
tâi, prin fiinţă, cel al bunei existenţe li s-a dat ca al doilea, prin 
voinţa lor, ca unora ce se mişcă de sine, iar cel al veşnicei exis¬ 
tenţe li s-a dat ca al treilea, prin har." 47 Sfântul Maxim susţine 
că şi timpul creaţiei are etapele (zilele) lui corespunzătoare cu 
mişcarea (existenţa) făpturilor: cea naturală, odihna (fericirea) 
de la capătul mişcării naturale şi înnoirea prin har: 

„Ziua a şasea indică ideea existenţei simple a făpturilor; a 
şaptea însemnează modul existenţei fericite a lor; iar a opta indică 
taina negrăită a veşnicei existenţe fericite a făpturilor." 48 
Departe de a însemna o pasivitate sau o îndepărtare a Sa 
faţă de lume, ziua a şaptea exprimă odihna (sabatul) lui 
Dumnezeu în mişcarea naturală a tuturor făpturilor. Este ziua 
sfinţirii lumii prin prezenţa şi lucrarea Lui proniatoare tot mai 
intensă la care Dumnezeu îl cheamă coliturghisitor şi pe om. 
Pentru că „sabatul a fost făcut pentru om, iar nu omul pentru 
sabat" (Marcu 2.27). „Rostul sabatului a fost deci şi cel de pre- 
gustare a stabilităţii ce se va realiza în ziua a opta a creaţiei. 


dimineaţă, dimineaţa zilei precedente fiind seară pentru ziua următoare în 
care Dumnezeu sporeşte lumina existenţei din lume printr-o nouă faptă cre¬ 
atoare şi revelatoare. Făpturile create de Dumnezeu într-o zi asigură o temelie 
logică (raţională) pentru creaţia din ziua următoare. Lucrarea creatoare divină 
este astfel continuă şi progresivă, din lumină în mai multă lumină. Sensul 
creaţiei lumii şi al Providenţei (iconomiei) divine este umplerea tuturor de 
lumina necreată a slavei dumnezeieşti şi, prin aceasta, odihna sau veşnica 
existenţă fericită a tuturor făpturilor în Dumnezeu (ziua a opta, când noapte 
nu va mai fi). 

47 Ambigua, 157, p. 332. 

48 Cap. 56 din intâia sută a capetelor teologice şi iconomice. Fii. rom., 
voi. 2, p. 165. 

adică în împărăţia lui Dumnezeu, prin ajungerea la atotunitatea 
voită de Creator." 49 Sensul creaţiei şi al timpului este, aşadar, 
îndumnezeirea eternă, unirea în veşnica existenţă bună a 
tuturor făpturilor cu Dumnezeu şi întreolaltă în lumina iubirii 
dumnezeieşti: 

„Spre această ţintă finală privind. Dumnezeu a adus la exis¬ 
tenţă fiinţele lucrurilor. Acesta este cu adevărat sfârşitul Provi¬ 
denţei şi al celor providenţiate, când se vor readuna în Dumnezeu 
cele făcute de El. Aceasta este taina care circumscrie toate veacu¬ 
rile şi descoperă sfatul suprainfinit al lui Dumnezeu Care există de 
infinite ori infinit înainte de veacuri." 50 

4) Pornind, astfel, de la fundamentul spiritual al lumii (raţio¬ 
nalitatea ei internă întemeiată în Logosul divin). Sfântul Maxim 
Mărturisitorul afirmă şi reflectarea perihorezei trinitare la 
nivelul creaţiei şi al omului, lucru care face posibilă întruparea 
Logosului şi extinderea Treimii iubitoare în creaţia zidită şi 
pregătită de Ea ca să-I fie Biserică (împărăţie) veşnică. Această 
Revelaţie iconomică a Sfintei Treimi şi a vocaţiei perihoretice a 
creaţiei se observă în chiar actul creaţiei şi al providenţei 
unitare a lumii şi a omenirii întregi (zidită după chipul personal - 
comunitar al lui Dumnezeu), act la care participă, în moduri 
diferite, dar nu separat, ci simultan, toate cele Trei Persoane 
dumnezeieşti: 

„E lucrarea despre care însuşi Dumnezeu şi Cuvântul, Care 
S-a făcut om pentru ea, zice: „Tatăl Meu până acum lucrează şi eu 
lucrez" (Ioan 5.17). Cel dintâi adică binevoieşte, al doilea lucrează 
El însuşi, iar Duhul Sfânt întregeşte fiinţial bunăvoinţa Tatălui cu 
privire la toate şi lucrarea Fiului, ca să fie prin toate şi în toate 
bunul Dumnezeu în Treime." 51 


49 Preot Ştefan Buchiu, întrupare şi unitate, Editura Libra, Bucureşti, 
1997, p. 72. 

50 Răspunsul 60 către Taiasie, Fii. rom., voi. 3, p. 331. 

51 Răspunsul2 către Taiasie, Fii. rom., voi. 3, p. 45. 

Pentru Sfântul Maxim, unitatea şi diversitatea creaţiei 
dezvăluie taina lui Dumnezeu Unime-Treime. Dar în comuniunea 
intratrinitară, „relaţiile interpersonale trebuie înţelese ca moduri 
diferite în care cele trei Persoane îşi comunică reciproc firea 
comună, ca modurile în care cele trei Persoane există unele 
către celelalte (Ioan 1.1) şi unele în celelalte (Ioan 17.21). 
Relaţiile interpersonale apar astfel ca reciprocităţi în comuni¬ 
carea firii divine între cele trei Persoane. Iar acest model al 
relaţiilor interpersonale din sânul Sfintei Treimi se regăseşte ca 
o pecete şi în creaţie: la nivel fundamental, universul nu e 
atomizat, monadic, ci relaţional. Totul e o vastă ţesătură a 
interdependenţelor" 52 : 

„Toate există în împreunare cu toate, fără confuzie, în temeiul 
legăturii unice şi indisolubile în care le ţine începutul şi cauza unică, 
şi al pazei, căci legătura aceasta domoleşte şi acoperă toate 
relaţiile particulare văzute în toate după firea fiecărui lucru, nu 
alterându-le şi desfiinţându-le şi făcându-le să nu mai fie, ci covâr- 
şindu-le şi arătându-se mai presus de toate cum apare întregul faţă 
de părţi sau, mai bine zis, cauza întregului, în temeiul căreia se 
arată şi există atât întregul cât şi părţile întregului." 53 
Datorită unităţii lor în Logosul divin, făpturile create de 
Dumnezeu reflectă şi în lume unitatea şi armonia raţională dintre 
ele, relaţiile comunicării lor dovedind apofatismul şi în planul 
creat al raportului unitate - multiplicitate. Prin esenţă şi prin 
unica raţiune de a fi, lumea e un întreg unitar, iar prin raţiunile 
specifice ale făpturilor, lumea e o simfonie de părţi dife¬ 
renţiate. 

Creaţia este întemeiată astfel ca o comuniune dinamică şi 
reciprocă a făpturilor care, deşi sunt distincte, sunt unite armo¬ 
nic în aceeaşi mişcare a unificării tuturor cârmuite de Logosul 
divin. Iar diferenţele specifice făpturilor nu sunt anulate, ci sunt 


52 Preot Profesor univ. Dr. Dumitru Popescu şi Diacon Doru Costache, 
Introducere în Dogmatica Ortodoxă, sq. pp. 74-76. 

53 Mystagogia, cap. I, p. 13. 

trăite ca participare reciprocă (perihoreză). Iar aceasta arată că 
lucrurile există „mai degrabă unele pentru altele decât pentru 
ele însele, prin această relaţie unificatoare" 54 . Toate lucrurile 
sunt legate unele de altele şi sunt aduse în existentă unele pen¬ 
tru altele, într-o minunată înlănţuire raţională. Fiecare parte a 
cosmosului îşi are un rol precis în armonia întregului condus 
de Logosul dumnezeiesc: 

„în felul acesta Dumnezeu le va face pe toate să se mişte 
armonic şi identic întreolaltă şi cu întregul, nemaiavând cele par¬ 
ticulare o voie deosebită de-a celor generale, ci una şi aceeaşi 
raţiune văzându-se în toate împărţită de modurile de a fi ale acelo¬ 
ra cărora li se atribuie la fel." 55 

5) Dar Dumnezeu a hotărât între făpturi, ca o cunună şi ca o 
sinteză a tuturor, să facă pe om, făptură personală şi conştientă 
de existenţa sa, a lumii şi a lui Dumnezeu. Datorită naturii sale 
zidite „după chipul lui Dumnezeu", omul, prin logosul din sine, 
asigură împletirea dintre Logosul divin şi raţiunile lucrurilor. 
Prin firea lor comună deschişi comuniunii cu Dumnezeu şi cu 
semenii, şi solidari cu lumea dată lor ca s-o lucreze, oamenii 
se prezintă ca partenerii prin excelenţă ai dialogului iubitor din¬ 
tre Dumnezeu şi creaţie. Biserica sau Taina lui Hristos extinsă 
în oameni într-un chip tainic şi unificator reprezintă Casa cea 
vie a lui Dumnezeu în creaţie. Pentru Sfântul Maxim Mărturisi¬ 
torul lumina comuniunii divine coboară continuu prin lucrarea 
proniatoare din planul teologic necreat în planul existenţei cre¬ 
ate către oameni pe firul raţiunilor divine din lume unificând 
omenirea şi, prin ea, lumea întreagă cu Dumnezeu: 

„Asimilarea celor singulare cu cele universale este unirea 
tuturor oamenilor, printr-o singură mişcare a voii, cu raţiunea firii. 
Această unire o duce la înfăptuire Dumnezeu prin Providenţă, ca 
precum în toţi există o singură fire, tot aşa să se formeze şi o singură 


54 Idem, cap. VII, p. 27. 

55 Răspunsul2 către Talasie, Fii. rom., voi. 3, p. 45. 

aplecare a voii, unindu-se toţi cu Dumnezeu şi intreolaltă prin 

Duhul." 56 

Aşadar, „din unitatea perihoretică cu Dumnezeu la care este 
chemat omul decurge şi unitatea perihoretică pe care omul are 
responsabilitatea să o realizeze cu întreaga creaţie. Prin aceas¬ 
ta se descoperă funcţia unificatoare a omului în mijlocul 
creaţiei şi în relaţia Dumnezeu - creaţie" 57 , el fiind tocmai acel 
inel de legătură, pe de o parte între lumea inteligibilă (spirit) şi 
cea sensibilă (materie), iar pe de altă parte între realitatea 
divină necreată şi cea creată. Dar această menire a împlinit-o 
în mod desăvârşit însuşi Logosul, Cel în Care sunt unite mai 
înainte de veci raţiunile tuturor, prin întruparea Sa. 

2. Logos şi cosmos 

Sfântul Maxim Mărturisitorul prezintă pe Fiul Iui Dumnezeu 
neîntrupat ca Raţiunea (Logosul) după ale cărei raţiuni (idei, 
modele) au fost create toate făpturile, iar întrupat, ca Cel Care 
restabileşte mişcarea lor şi armonia tuturor cu Dumnezeu şi 
intreolaltă. Dar lucrarea neîncetată a Logosului în lume, în 
făpturi, nu face abstracţie de mişcările lor naturale, ci con¬ 
lucrează cu ele. Logosul însuşi îndreptându-le în chip tainic din 
interior spre Sine, ca izvor şi împlinire a tuturor. 

Creaţia lumii e propriu-zis o aducere la existenţă a mulţimii 
făpturilor, conform raţiunilor lor unite în Logosul divin, făpturi 
care prin mişcarea lor naturală cârmuită de Providenţa divină 
trebuie să aj ungă la o unire tot mai strânsă cu raţiunile lor din 
Logosul divin, şi, prin aceasta, şi cu El şi între ele 58 . Logosul divin 
susţine toate făpturile în înaintarea spre ţinta lor, întrucât 
raţiunile făpturilor lucrează în ele sau colaborează cu ele, iar 
prin ele (raţiunile lor) lucrează însuşi Logosul divin. Cel Ce este 


56 Scolia 2 Ia Răspunsul 2 către Talasie, Fii. rom., voi. 3, p. 46. 

57 Preot Ştefan Buchiu, Op. cit., p. 33. 

58 Vezi mai sus Scolia 2 la Răspunsul 2 către Talasie, Fii. rom., voi. 3, p. 46. 

(într-un mod mai presus de raţiune) întreg în fiecare din raţiu¬ 
nile lucrătoare în ele, precum în fiecare rază a soarelui şi în 
fiecare lucru atins de acea rază e prezent soarele întreg: 

„Logosul, ascunzându-Se pe Sine pentru noi în chip negrăit în 
raţiunile lucrurilor. Se face cunoscut în chip proporţional prin 
fiecare din cele văzute ca prin nişte semne scrise, întreg, deodată, 
în toate atotdeplin şi întreg în fiecare şi nemicşorat; Cel nedivers 
şi pururea la fel în cele diverse; Cel simplu şi necompus, în cele 
compuse; Cel fără de început, în cele supuse începutului; Cel 
nevăzut, în cele văzute şi Cel nepipăit în cele pipăite." 59 
Creaţia produce, aşadar, o ramificare a raţiunilor din uni¬ 
tatea lor în Logosul divin, iar mişcarea lor naturală susţinută de 
El produce readunarea lor în această unitate. „în acest sens se 
poate vorbi de o înmulţire a Raţiunii celei Una în toate raţiunile 
şi în făpturile în care ele lucrează, cum şi de o adunare a tutu¬ 
ror în Raţiunea cea Una." 60 Omul poate cunoaşte prin aceste 
raţiuni ale făpturilor Raţiunea supremă. Logosul divin. Care le 
cârmuieşte pe toate, numai în El îşi află şi omul raţiunea pro¬ 
priei sale existenţe. De aceea omul se mişcă în mod firesc spre 
El, înaintând în unirea iubitoare cu El în solidaritate cu cosmo¬ 
sul şi cu semenii. Sfântul Maxim Mărturisitorul susţine astfel 
că sensul mişcării făpturilor şi al timpului dat lor pentru 
această mişcare este unirea tot mai deplină cu Dumnezeu şi, 
prin aceasta, odihna lor stabilă şi unitară în plenitudinea Lui 
eternă: 

„A opta şi prima zi, mai bine zis cea una şi netrecătoare, este 
prezenţa atotluminoasă a lui Dumnezeu, apărută după stabilizarea 
celor ce se mişcă." 61 

Or această prezenţă luminoasă şi lucrare continuă a 
Logosului în interiorul ei face ca lumea, încă de la început, să fie 
nu haos (dezordine), ci cosmos (frumuseţe, armonie, podoabă). 


59 Ambigua, 98, p. 247. 

60 Pr. Prof. Dumitru Stăniloae, Introducere la Ambigua, p. 30. 

61 Ambigua, F.G. 91, col. 1392, apud Pr. Prof. Dumitru Stăniloae, 
Teologia dogmatică ortodoxă, voi. 1, p. 233. 

Iar această frumuseţe a lumii face străvezie frumuseţea lui 
Dumnezeu, Cel ce a creat-o din nimic pentru oameni, partenerii 
din lume ai iubirii Sale. Rolul cosmosului nu e doar de a-1 
copleşi pe om cu frumuseţea şi bogăţia sensurilor sale, ci de a-1 
trimite mereu spre Dumnezeu Care S-a descoperit omului prin 
lumea dăruită lui în stăpânire. 

3. Harul Duhului Sfânt şi lumea 

Datorită structurii sale raţionale ca lucrare şi ca reflex lumi¬ 
nos al Logosul divin, lumea nu este înstrăinată total de Dum¬ 
nezeu, ci este părtaşă la bunătatea Lui. Şi pentru că Fiul şi 
Duhul Sfânt cooperează la actul aducerii şi susţinerii lumii în 
existenţă 62 . Dumnezeu păstrează astfel o relaţie internă şi 
dinamică cu zidirea Sa văzută şi nevăzută prin Duhul Său sau, 
mai corect, prin harul Duhului Sfânt: 

„Duhul Sfânt nu este absent din nici o făptură şi mai ales din 
cele ce s-au învrednicit de raţiune. El o susţine în existenţă pe 
fiecare, întrucât Dumnezeu şi Duhul lui Dumnezeu Se află, prin 
puterea providenţiatoare, în toate. Şi El mişcă raţiunea naturală 
din fiecare." 63 

Prin aceasta Sfântul Maxim Mărturisitorul precizează că 
Dumnezeu în fiinţa Sa este infinit transcendent faţă de lumea 
creată de El, dar prin harul Său este imanent (prezent) şi lucră¬ 
tor în ea, cosmologia sa depăşind atât panteismul, cât şi deis- 
mul cosmologiilor păgâne antice şi moderne. 

Sfântul Maxim susţine convergenţa între lucrarea lui 
Dumnezeu spre lume şi mişcarea naturală a lumii spre 
Dumnezeu. Această întâlnire dintre energiile divine necreate şi 
energiile create este posibilă deoarece lumea, întemeiată raţional 
şi spiritual, are un sens eclesial şi o mişcare teocentrică. întreaga 
lume creată, materia şi spiritul în unitatea lor, sunt destinate a fi 
casă (împărăţie) a lui Dumnezeu. însă prezenţa şi lucrarea tot 


62 Vezi mai sus ia Răspunsul2 către Talasie, Fii. rom., voi. 3, p. 45. 

63 Răspunsul 15 către Talasie, Fii. rom., voi. 3, p. 67. 

mai pregnantă a Logosului divin şi a Duhului Sfânt prin făptu¬ 
rile zidite de Dumnezeu solicită, totuşi, o conlucrare liberă din 
partea lor în cazul oamenilor. 

4. Omul şi relaţia lui cu Dumnezeu, 

cu semenii şi cu cosmosul 

Potrivit cu sfatul Său etern şi ca o încununare sintetică a 
creaţiei Sale prin Cuvânt, Dumnezeu a adus la existenţă pe 
om, zidindu-I după chipul Său personal - comunitar. Dar în 
această lucrare minunată Dumnezeu nu doar a poruncit, ci S-a 
angajat într-un dialog iubitor cu omul, căruia i-a sădit în fire 
toate puterile necesare acestei părtăşii dumnezeieşti: „luând 
Domnul Dumnezeu ţărână din pământ, a făcut pe om şi a suflat 
in faţa lui suflare de viaţă şi s-a făcut omul fiinţă vie" (Facerea 
2.7). Viaţa omului constă într-o comuniune tot mai liberă, mai 
conştientă şi mai bogată, faţă către faţă cu Dumnezeu, Dătătorul 
de viaţă. 

Dumnezeu hotărăşte să-i creeze pe oameni pentru că are un 
Fiu iubit şi vrea cu mare dor ca şi ei să fie fiii Săi iubiţi, să se 
bucure de iubirea Lui de Tată şi El să se odihnească în iubirea 
lor de fii întoarsă deplin către El şi între ei, ca fraţi. Dacă pen¬ 
tru celelalte lucruri, raţiunile lor eterne sunt gândurile dum¬ 
nezeieşti (plasticizate apoi în actul creaţiei), pentru oameni, 
prototipul etern este însuşi Fiul şi Cuvântul lui Dumnezeu 
ca Persoană, deplin deschis iubirii Tatălui. Prin aceasta, încă de 
la cel mai ascuns început al vieţii lor, oamenii sunt aduşi în 
existenţă cu faţa spre Dumnezeu, precum este însuşi Cuvântul 
(Ioan 1.1). Mişcarea lor naturală imprimată prin creaţie este, 
aşadar, creşterea continuă în iubirea de Dumnezeu şi de se¬ 
meni, iar aceasta înseamnă viaţa (existenţa) veşnică în Duhul 
Sfânt, asemănarea cu El sau îndumnezeirea lor prin har. 

Dumnezeu l-a creat pe om ca pe o făptură unitară frumoasă, 
alcătuită concomitent din suflet imaterial şi din trup material. 

ca pe un închinător mixt care are legătură şi cu lumea inteligi¬ 
bilă şi cu cea sensibilă, pentru că 

„nu trebuia să se mărginească închinarea numai la cele de 
sus, ci să fie şi jos unii închinători, ca să se umple toate de slava 
lui Dumnezeu, odată ce sunt ale lui Dumnezeu. Şi de aceea este 
creat de mâna lui Dumnezeu, fiind cinstit şi cu chipul Lui." 64 
în actul creaţiei Dumnezeu a adus firea oamenilor în comu¬ 
niune cu Sine prin insuflare, căci firea era curată şi bună, 
împărtăşindu-se prin această comuniune de frumuseţea şi cin¬ 
stea chipului dumnezeiesc. Dar, pe de o parte, această înaltă 
demnitate acordată omului nu înseamnă o înrudire a omului cu 
Dumnezeu după fiinţă 65 , ci după har, căci Dumnezeu fiind ne¬ 
creat şi „de infinite ori infinit" nu este înrudit după fire cu nici- 
una dintre făpturile create de El. Această înrudire constă în tota¬ 
litatea puterilor naturale pe care le poate folosi omul pentru 
comuniunea cu Dumnezeu, ridicându-şi dorul cugetător spre El, 
Dătătorul de viaţă. însă pe de altă parte, omul nu este nici 
doar un animal cu instincte şi procese psihice mai evoluate. 
Pentru că, deşi după trup se înrudeşte cu lumea animalelor prin 
păzirea legilor vieţii biologice (simţuri, instincte, afecte), având 
totuşi posibilitatea şi chemarea de a se ridica deasupra lor, 

„omul este şi se zice om pentru sufletul raţional şi mintal, prin 
care şi pentru care este chip şi asemănare a lui Dumnezeu, Cel Ce 
l-a făcut pe el, şi a fost deosebit de celelalte animale prin natură, 
neavând cu ele nici o relaţie lăuntrică." 66 

Dumnezeu creează pe om odată, şi cu sufletul şi cu trupul, 
într-o negrăită legătură de interdependenţă, nici trupul nu este 


64 P. O 91, col. 1096 A, apud Petru Florea, Opera exegetică a Sfântului 
Maxim Mărturisitorul, Editura Academos, Târgu Mureş, 1998, p. 68. 

65 Putem preciza aici ideea că omul nu este chipul Iui Dumnezeu, ci este 
făcut după chipul lui Dumnezeu, ideea care ne lămureşte că omul nu este o 
emanaţie de aceeaşi fiinţă cu Dumnezeu, ci o făptură de o fire cu totul dife¬ 
rită de firea divină, dar care se poate împărtăşi prin har de cele proprii firii 
dumnezeieşti. 

66 Mystagogia, cap. VI, p. 26. 

creat înaintea sufletului, nici invers cum susţinea Origen, ci 
Dumnezeu aduce în existenţă deodată şi concomitent sufletul 
şi trupul, după raţiunea existenţei lor unitare şi personale pre¬ 
existente în Logosul divin. Trupul este potrivit cu sufletul fiecă¬ 
rui om şi într-o legătură strânsă cu el, iar viaţa trupească este 
semnul prezenţei sufletului în trup: 

„Trupul e organ al sufletului mintal (sau al omului), iar sufle¬ 
tul străbătând întreg trupul îi dă puterea să vieze şi să se mişte, 
fără să se divizeze sau să se mărginească cu trupul ca unul ce e 
simplu şi necorporal după fire, ci se află în întreg trupul şi în 
fiecare mădular care îl primeşte pe măsura capacităţii lui naturale 
pentru lucrarea sufletului." 67 

Cu omul culminează opera creatoare a lui Dumnezeu şi în el se 
reunesc cerul şi pământul. în structura sa complexă, suflet şi trup, 
există o simetrie şi o convergenţă deplină între om şi cosmos: 

„Cosmosul întreg, constătător din cele văzute şi nevăzute, este 
om, iar omul, constătător din suflet şi trup, este cosmos. Căci cele 
inteligibile au rostul sufletului, precum sufletul are acelaşi rost ca 
cele inteligibile. Iar cele sensibile sunt chipul trupului, precum 
trupul este chipul celor sensibile. Cele inteligibile sunt sufletul 
celor sensibile, iar cele sensibile trupul celor inteligibile. Şi pre¬ 
cum sufletul se află în trup, aşa cosmosul inteligibil în cel sensibil. 
Iar cosmosul sensibil este ţinut la un loc de cel inteligibil, precum 
trupul este ţinut de suflet. Şi din amândouă se constituie un sin¬ 
gur cosmos, precum din suflet şi trup un singur om." 68 
Deşi sunt aduse în existenţă simultan, sufletul şi trupul omu¬ 
lui au fiecare un mod de creare şi de existenţă propriu, însă nu 
separat unul de altul, ci într-o unitate armonioasă şi frumoasă 
ce depăşeşte orice cunoştinţă: 

„Facerea sufletului nu se înfăptuieşte dintr-o materie ce sub¬ 
zistă, ca trupurile, ci din voia lui Dumnezeu, prin insuflarea de 
viaţă făcătoare, în chip negrăit şi necunoscut, cum singur 
Făcătorul lui ştie." 69 


67 Ambigua, 71, p. 98. 

68 Mystagogia, cap. VII, p. 26-27. 

69 P.G. 91, col. 1324 C, apud Petru Florea, Op. cit., p. 78. 

Datorită faptului că omul este adus în existenţă printr-o 
intervenţie minunată şi personală a lui Dumnezeu - Treime 
Care Se angajează într-o relaţie nemijlocită cu el şi, deci, 
ca rod al comuniunii dintre alte persoane, omul are de la începutul 
vieţii sale o legătură, o aspiraţie naturală şi o menire spre 
comuniunea cu ele. întrucât Dumnezeu l-a făcut pe om după 
chipul Său personal şi iubitor, omul este persoană capabilă de 
iubire şi, prin aceasta, are o valoare infinită şi eternă. Oamenii 
sunt partenerii dialogului iubitor dintre Dumnezeu şi lume, fiind 
făcuţi după chipul personal şi iubitor al lui Dumnezeu, capabili 
de o perihoreză tot mai mare în iubire cu Dumnezeu şi între ei. 
Totodată, omul este solidar şi cu lumea pe care i-a dat-o 
Dumnezeu să o stăpânească, adică să o conducă spre scopul 
unirii ei tot mai depline prin har cu Dumnezeu. De aceea 
orice acţiune umană are rezonanţe cosmice. „Toate cele vii 
şi creaţia întreagă au fost aduse la existenţă pentru om şi 
toate se întâlnesc în el, în măsura în care omul îşi exercită 
funcţia de preot, de mijlocitor între toate şi de unificator al creaţiei 
cu Dumnezeu. Sfinţindu-se pe sine, adică personalizându-se de¬ 
plin printr-o relaţie continuă cu Dumnezeu, omul e chemat să 
extindă la scară cosmică taina transfigurării sale. Aşezat în mijlocul 
pământului, omul trebuie să stăpânească şi să înnoiască în sine 
pământul pentru Dumnezeu." 70 

După Sfântul Maxim, dacă întreg cosmosul se prezintă prin 
ierarhia, unitatea şi diversitatea făpturilor sale, atât de minunat 
ocârmuite simfonic de Pronia divină, ca o biserică, cu atât mai 
mult omul, ca parte şi ca sinteză în mic a întregii creaţii, 
reflectă în propria-i natură personală constituţia şi menirea sa 
eclesială: trupul este ca un naos, sufletul ca un ieration iar 
mintea ca un altar, în care să se săvârşească neîncetat jertfa 
doxologică adusă lui Dumnezeu. 71 

70 Preot Profesor univ. Dr. Dumitru Popescu şi Diacon Doru Costache, 
Op.cit., p. 116. 

71 Mystagogia, cap. IV, p. 18. Antropologia Sfântului Maxim este cosmologică 
şi cosmologia în mod necesar antropologică. Dar însăşi creaţia, atât Ia nivel cos¬ 
mic cât şi antropic, are o destinaţie eclesială, o menire de Biserică a lui Dumnezeu. 

Contemplând în om săvârşirea lucrării Sale, conformitatea 
întregii creaţii cu planul Său etern. Dumnezeu a văzut că „toate 
erau bune (frumoase) foarte" (Facerea 1.31). 

A. Starea paradisiacă 

Dumnezeu l-a făcut pe om şi l-a aşezat într-o grădină (gr. 
napabeioog) spre a o lucra şi a o păzi, dându-i pentru aceasta 
întreaga Sa binecuvântare şi putere 72 . Mai întâi omul este ori¬ 
entat natural cu faţa spre Ziditorul Său, precum este Fiul în 
raport cu Tatăl (Ioan 1.1). Apoi, prin comparaţie cu celelalte 
suflete vii (animale), el trebuie să conştientizeze că relaţia din¬ 
tre bărbat şi femeie nu e doar una dominată de instincte, ci în 
primul rând interpersonală. Şi, în al treilea rând, omul e pus în 
relaţie cu lumea (inferioară lui, dată în stăpânire) faţă de care e 
investit cu puterea şi cu misiunea de a o oferi lui Dumnezeu 
transfigurată. Avem, aşadar, o triplă coordonare a existenţei 
umane: relaţia cu Dumnezeu (coordonata teologică), relaţia cu 
semenii (coordonata antropologică) şi relaţia cu lumea (coor¬ 
donata cosmologică). 

a) Sfântul Maxim face o distincţie clară între „chip" şi 
„asemănare", chipul fiind datul constitutiv şi definitoriu al exis¬ 
tenţei umane, iar asemănarea fiind modul de actualizare a 
„chipului" şi ţinta desăvârşirii umane. Omul e o fiinţă teologică 
(microteos) pentru că există de la Dumnezeu şi spre Dumnezeu, 
primindu-şi viaţa din Dumnezeu sau trăind prin şi cu El. 
Pe de o parte omul creşte înaintând spre Dumnezeu în comu¬ 
niune cu El, iar pe de altă parte Dumnezeu Se înomeneşte 
lăsându-Se împărtăşit, dinamica acestei comuniuni urmărind 
ajungerea omului la familiaritatea tot mai intensă cu Dumnezeu 
Cel iubit. Urcând astfel pe treptele iubirii lui Dumnezeu 
prin păzirea poruncilor Lui dătătoare de viaţă, omul. 


72 Sfântul Cuvios Paisie Velicicovski spune atât de frumos că aceste două 
lucrări ale omului în rai erau, de fapt, rugăciunea şi contemplaţia. 

„străbătând acest drum, devine dumnezeu, primind de la Dumnezeu 
puterea de a fi dumnezeu, întrucât a adăugat prin liberă voie la binele 
firesc al chipului, asemănarea prin virtuţi, datorită urcuşului firesc spre 
cauza proprie şi intrării în intimitatea ei." 73 

Prin suflarea de viaţă a lui Dumnezeu, omul nu a fost doar 
adus în existenţă, ci configurat pentru veşnicie ca fiinţă per¬ 
sonal - iubitoare („după chip") chemată la deplina persona¬ 
lizare sau spiritualizare („asemănare") prin iubire, prin unirea 
cu Dumnezeu. Unitatea fiinţei umane constă în convergenţa 
reciprocă a celor două elemente constitutive ale sale: sufletul 
spiritual e înrădăcinat în organismul biologic, iar trupul are o 
structură spirituală internă datorită prezenţei harului divin. 
Fiinţa umană, ca şi coroană a cosmosului creat de Dumnezeu, 
nu este aharică, ci harul divin necreat este prezent în intimi¬ 
tatea fiinţei omeneşti pentru că omul se află dintru început într-o 
relaţie perihoretică cu Dumnezeu prin har, sau e prin origine 
divino-uman. 

După Sfântul Maxim Mărturisitorul, una este raţiunea firii şi 
alta cea a harului, însă, totodată, există o legătură internă între 
fire şi har. Se lămuresc astfel două probleme: pe de o parte 
harul nu aparţine firii, deci omul nu se poate desăvârşi într-un 
mod autonom, fără comuniunea cu Dumnezeu, iar pe de altă 
parte orice efort uman spre desăvârşire este susţinut haric de 
Dumnezeu. „Harul Duhului nu desfiinţează câtuşi de puţin pu¬ 
terea firii" 74 , ci o întăreşte în măsura în care aceasta se mişcă 
potrivit raţiunii sale de a fi. Aici, în alegerea liberă a omului de 
a conlucra cu harul divin. Sfântul Maxim vede adevărata va¬ 
loare a omului zidit după chipul lui Dumnezeu. 

b) Crearea omului după chipul şi spre asemănarea cu 
Dumnezeu înseamnă nu doar imprimarea în firea omului a unor 
caracteristici personale, sau aşezarea lui în relaţie cu 
Dumnezeu, ci şi dispunerea persoanelor omeneşti spre relaţii 


73 Ambigua, 7f, p. 85-86. 

74 Răspunsul 59 către Talasie, Fii. rom., voi. 3, p. 317. 

interpersonale, după modelul Sfintei Treimi. Deşi, de la început 
Dumnezeu i-a făcut bărbat şi femeie, diferenţierea sexelor oame¬ 
nilor nu înseamnă şi o ierarhizare între ele, ci o ipostaziere şi 
o manifestare diferită a aceleiaşi firi umane. Omul paradisiac 
era chemat să depăşească această diferenţiere prin contem¬ 
plarea lor în unitate şi prin dăruire reciprocă, după modelul 
Sfintei Treimi, într-o negrăită comunicare a însuşirilor. 

c) Omul este solidar cu lumea, dar e mai mult decât ea. 
Sfântul Maxim sesizează o simetrie perfectă între constituţia 
omului şi cea a lumii când afirmă: 

„Cosmosul întreg, constătător din cele văzute şi nevăzute, este 
om, iar omul, constătător din suflet şi trup, este cosmos" 75 . 

Omul nu e doar parte, ci şi sinteză în mic a lumii 
(microcosmos), capabil însă de a o contempla şi de a o 
determina, având voinţa liberă faţă de condiţionările ei 
exterioare. Iar pentru că este conştiinţă a creaţiei, persoană, 
omul este un macrocosmos sau un microteos. Omul are 
înaintea sa cinci distincţii (Dumnezeu necreat - făptura creată, 
inteligibil - sensibil, cer - pământ, rai - lumea locuită, bărbat - 
femeie), pe care trebuie să le depăşească prin consecutive 
unificări: 

„Omul are, în chip natural, prin însuşirea părţilor sale de a fi 
în relaţie cu toate extremităţile, puterea de unire, prin mijlocirile 
între toate extremităţile. Prin această putere completându-se 
modul creării prin cauză a celor împărţite, omul avea să facă 
arătată prin sine marea taină a ţintei dumnezeieşti: unirea armo¬ 
nioasă a extremităţilor din făpturi între ele, unire ce înaintează în 
sus şi pe rând de la cele imediate la cele mai îndepărtate şi de la 
cele mai de jos la cele mai înalte, sfârşindu-se în Dumnezeu." 76 

B. Cunoaşterea lui Dumnezeu 

Pentru Sfântul Maxim, cunoaşterea lui Dumnezeu de către 
om este totuna cu desăvârşirea omului sub razele infinite ale 


75 Mystagogia, cap. VII, p. 26-27. 

76 Ambigua, 106, p. 260-261. 

Dumnezeirii. Procesul cunoaşterii dumnezeieşti, ca unire iubi¬ 
toare nemijlocită între Dumnezeu şi om prin intermediul ener¬ 
giilor divine imanente, este în fond procesul îndumnezeirii 
făpturii umane prin har. Acest adevăr l-a precizat mai târziu 
doctrina palamită care a lămurit şi mai bine învăţătura 
ortodoxă despre unirea omului cu Dumnezeu prin har. 

Omul, în virtutea puterilor sale naturale sădite în fiinţa sa 
cea „după chipul lui Dumnezeu", mergând pe firul raţiunilor 
făpturilor lumii şi depăşindu-le printr-un urcuş moral şi duhov¬ 
nicesc, poate cunoaşte Raţiunea supremă necreată în care 
sunt întemeiate toate raţiunile celor create, şi, prin unirea cu 
Ea, taina negrăită a Dumnezeirii. Această Raţiune supremă este 
însuşi Dumnezeu - Cuvântul, prin Care toate s-au făcut şi prin 
Care Sfânta Treime S-a descoperit pe Sine oamenilor. Tâlcuind 
cuvântul paulin „Cele nevăzute ale Lui se văd de la facerea 
lumii, înţelegându-se din făpturi, adică veşnica Lui putere şi 
dumnezeire" (Romani 1.20), Sfântul Maxim afirmă: 

„Din contemplarea înţeleaptă a creaţiunii desprindem Raţiu¬ 
nea care ne luminează cu privire la Sfânta Treime, adică la Tatăl, 
la Fiul şi la Duhul Sfânt. Căci veşnica putere a lui Dumnezeu este 
Cuvântul Cel de o fiinţă cu El, iar veşnica dumnezeire este Duhul 
Sfânt." 77 

Omul îl poate cunoaşte pe Dumnezeul Cel Personal şi Iubitor 
angajându-se într-un dialog al iubirii Lui tot mai intense. Dar 
nu-L poate cunoaşte pe Dumnezeu în esenţa Lui infinit tran¬ 
scendentă, ci în lucrările Lui prin care El ni Se descoperă ca 
Atotţiitor al întregii creaţii: 

„Nu cunoaştem pe Dumnezeu din fiinţa Lui, ci din măreţia 
faptelor şi din purtarea de grijă ce-o are pentru cele ce sunt. 
Căci prin acelea înţelegem, ca prin nişte oglinzi, nemărginita 
bunătate, înţelepciune şi putere a Lui." 78 


77 Răspunsul 13 către Talasie, Fii. rom., voi. 3, p. 66. 

78 Cap. 96 din întâia sută a capetelor despre dragoste. Fii. rom., voi. 2, 
p. 77. 

însă, dat fiind fundamentul spiritual şi haric al naturii uma¬ 
ne, în demersul cunoaşterii lui Dumnezeu, harul divin şi puteri¬ 
le firii umane converg într-o minunată sinergie: 

„Puterile de căutare şi de cercetare a lucrurilor dumnezeieşti 
sunt sădite în firea oamenilor, fiinţial, de către Făcător, prin 
însăşi aducerea ei în existenţă. Iar descoperirile lucrurilor dum¬ 
nezeieşti le împărtăşeşte prin har puterea Sfântului Duh." 79 

C. Pomul vieţii şi al cunoştinţei 
binelui şi răului 

în ortodoxie problema pomului şi a grădinii din Eden cen¬ 
trată în el e legată de taina scoaterii lui Adam din pământ şi de 
chemarea lui la o existenţă superioară, duhovnicească. Sfinţii 
Părinţi insistă asupra acestei teme precizând că raiul are o cono- 
taţie dublă: una legată de lumea sensibilă, iar alta legată de 
lumea inteligibilă. în primul caz, raiul apare ca palatul împără¬ 
tesc sădit în lumea aceasta, iar în al doilea caz raiul este sădit 
în lumea gândită cu mintea, aflându-se în mijlocul omului 
zidit de Dumnezeu şi aşezat pe pământ. Aşezat ca o lume mare 
într-una mică, omul avea menirea de a spiritualiza acest loc mi¬ 
nunat al Edenului, extinzând în acesta taina unirii sale cu 
Dumnezeu. 

De aceea Dumnezeu i-a rânduit omului timp pentru creştere 
duhovnicească, pentru înaintare în iubirea Lui. Acesta este, de 
fapt, şi rostul poruncii de a nu gusta dintr-un anumit pom, el 
nefiind încă pregătit pentru această experienţă. Pomul cu 
pricina era tocmai criteriul, pe de o parte, al încercării iubirii şi 
ascultării lui Adam de către Dumnezeu şi, pe de altă parte, moti¬ 
vaţia creşterii spirituale a lui Adam în viaţa şi comuniunea dum¬ 
nezeiască. 


79 Răspunsul 59 către Talasie, Fii. rom., voi. 3, p. 317. 

Sfântul Maxim Mărturisitorul interpretează tema pomului în 
aceste două perspective: o dată referindu-se la creaţie şi o 
dată referindu-se la om. 

a) în primul caz, pomul paradisiac ar fi însăşi lumea sensi¬ 
bilă care, privită printr-o minte înduhovnicită, ne pune în 
legătură cu Dumnezeu Care a făcut-o şi, prin aceasta, este 
pomul vieţii; dar privită şi folosită printr-o simţire necontrolată 
de minte, ea devine pomul cunoştinţei binelui şi răului pentru 
că-1 desface pe om de Dumnezeu şi-l întreţine în starea 
depărtată de El: 

„Dacă ar zice cineva că pomul cunoştinţei binelui şi a răului este 
zidirea cea văzută nu s-ar abate de la adevăr. Căci împărtăşirea de 
ea produce în chip natural plăcerea şi durerea. Sau iarăşi poate că 
zidirea celor văzute s-a numit pom al cunoştinţei binelui şi a răului 
fiindcă are şi raţiuni duhovniceşti care hrănesc mintea, dar şi o 
putere naturală care pe de o parte desfată simţirea, şi pe de alta 
perverteşte mintea. Deci contemplată duhovniceşte ea oferă cu¬ 
noştinţa binelui, iar luată trupeşte oferă cunoştinţa răului." 80 

b) în al doilea caz, în interpretarea antropologică. Sfântul 
Maxim porneşte de la cuvântul înţeleptului Solomon: „rodul 
dreptăţii este un pom al vieţii" (Pilde 11.30). El susţine că 
„pomul vieţii este mintea sufletului, în care îşi are înţelepciu¬ 
nea scaunul, iar pomul cunoştinţei binelui şi răului e simţirea 
trupului în care e vădit că se află mişcarea iraţională" 81 . Şi 
mintea şi simţirea au puterea naturală de a deosebi între cele 
inteligibile şi cele sensibile, între cele veşnice şi cele vremel¬ 
nice. încă şi simţirea poate deosebi plăcerea de durere. Când 
omul foloseşte ca singur criteriu în viaţă alegerea plăcerii sim¬ 
ţite şi evitarea durerii, atunci mintea alunecă în cele vremel¬ 
nice, omul calcă porunca dumnezeiască şi mănâncă din pomul 
cunoştinţei binelui şi răului, antrenându-şi moartea. Iar când 


80 Răspunsuri către Talasie, introducere. Fii. rom., voi. 3, p. 35. 

81 Răspunsul 43 către Talasie, Fii. rom., voi. 3, p. 163. 

omul se îndreaptă cu mintea spre cele dumnezeieşti şi veş¬ 
nice, atunci păzeşte porunca divină, mâncând din pomul vieţii. 

„El are adică atunci înţelepciunea aflătoare în minte, ca sin¬ 
gurul mijloc de discernământ în slujba susţinerii sufletului. Iar prin 
ea se străduieşte după slava celor veşnice ca după adevăratul 
bine şi se reţine de la stricăciunea celor vremelnice ca de la ceea 
ce e rău." 82 

La început nu exista nimic aşezat între Dumnezeu şi om 
care să trebuiască a fi cunoscut şi depăşit, care să împiedice 
apropierea liberă ce avea să se producă prin iubirea dintre ei, 
prin mişcările lor convergente reciproc. Pentru că nimic nu 
atrăgea cu necesitate pe omul făcut mai presus de toate, 
făcându-1 să se oprească din mişcarea sa naturală spre 
Dumnezeu. Omul era lipsit de cunoştinţa diversificată a firii, 
având ca deprindere simplă şi unitară vederea lui Dumnezeu şi, 
în lumina Lui, cunoştinţa nemijlocită a raţiunilor neîntinate ale 
lucrurilor şi ale virtuţilor. 

Vocaţia sa de spiritualizare a lumii omul n-o putea însă 
realiza fără o prealabilă contemplare a ei în lumina iubirii lui 
Dumnezeu, fără o angajare euharistică în lume. De aceea, dia¬ 
volul s-a şi grăbit să-l ispitească pe om, nevrând ca acesta să 
crească în iubire şi să se îndumnezeiască prin virtute şi prin 
har. 

D. Căderea în păcat şi rezonanţa ei cosmică 
înţelegând pomul interzis ca trupul omului sau ca trupul 
extins al acestuia - lumea sensibilă. Sfântul Maxim nu-1 socoate 
a fi rău în sine, dar îl descoperă ca fiind spaţiul în care „duhu¬ 
rile răutăţii întind curse minţii străvăzătoare" 83 . Faptul că omul 
paradisiac, deşi gustase din cunoştinţa dumnezeiască (cu oca¬ 
zia punerii numelor tuturor făpturilor potrivite cu raţiunile lor 
divine eterne), a căzut în păcat arată că nu ajunsese încă la sta- 


82 Ibid. 

83 Ambigua, 22, p. 123. 

bilitatea comuniunii cu Dumnezeu. Căderea nu a fost însă un 
defect al firii umane, ci opţiunea liberă a omului ca abdicare de 
la propria-i vocaţie spre comuniune şi spiritualizare. 

Acceptând sugestia diavolului de deificare autonomă, în afara 
comuniunii cu Dumnezeu, omul „a întrebuinţat rău capacitatea 
de a se hotărî liber, întorcând dorinţa de la ceea ce era permis 
la ceea ce era oprit" 84 . Răul, aşadar, nu este ceva natural, ci 
este „abaterea lucrărilor sădite în fire de la scopul lor, în urma 
unei judecăţi greşite" 85 . Separându-se de Dumnezeu prin li¬ 
beră voie şi alegând astfel moartea spirituală în locul vieţii veş¬ 
nice, omul a cunoscut binele din care căzuse şi răul unde a 
ajuns şi s-a ascuns de la faţa lui Dumnezeu. îngrijindu-se tot 
mai mult de cunoştinţa celor văzute numai prin simţire, omul 
se întărea progresiv în neştiinţa de Dumnezeu, iar aceasta îi 
aprindea şi mai mult patima iubirii trupeşti de sine. Omul s-a 
văzut atunci gol nu de haine, ci de vederea celor dumnezeieşti, 
îndepărtaţi de la lumina feţei lui Dumnezeu, protopărinţii, dez¬ 
binaţi şi între ei odată cu păcatul, au primit „hainele de piele", 
adică alterarea firii lor trupeşti până la nivelul biologiei animale, 
ca, pătimind experienţa durerii în însăşi viaţa lor, să se sâr- 
guiască a alerga cu mai multă râvnă spre Dumnezeu, singurul 
Care îi poate restaura. Consecinţele păcatului le expunem în 
continuare. 

a) Din punct de vedere teologic, omul a pierdut viaţa, harul 
şi iubirea lui Dumnezeu, ascunzându-se de faţa Lui şi, din cauza 
acestei lipse a experienţei luminii şi iubirii dumnezeieşti, s-a 
întunecat, dobândind un „chip acoperit de patimi şi cu frumu¬ 
seţea originară slăbită" 86 . Trupul a devenit stricăcios şi supus 
morţii. Dar şi sufletul poate aluneca, prin stăruinţa în păcate, 
spre moartea veşnică ce constă în pierderea oricărei dorinţe 
spre o viaţă mai înaltă, spre Dumnezeu, spre comuniunea cu El. 


84 Ambigua, 7j, p. 94. 

85 Răspunsuri către Talasie, introducere. Fii. rom., voi. 3, p. 31. 

86 Ambigua, 94, p. 241. 


73 



SENSUL CREAŢIEI 


b) Din punct de vedere antropologic, renunţarea la har sau 
la condiţia teandrică a existenţei sale a antrenat o sfâşiere atât 
în oameni, cât şi între ei datorită abaterii mişcării lor teocen- 
trice şi armonice iniţiale (a fiecăruia dintre ei şi a tuturor între- 
olaltă) la o existenţă autonomă şi egocentrică. Pe de o parte, 
fiecare dintre ei „se află într-un vagabondaj nestatornic şi în- 
tr-o neorânduială cumplită a sufletului şi a trupului" 87 , legea 
minţii care aspiră după veşnicie luptând împotriva legii trupu¬ 
lui care-i oferă plăcerea vremelnică (după Romani 7.21-23). Pe 
de altă parte, oamenii, amăgiţi de perspectiva autodivinizării 
oferită de diavolul (cel dintâi amăgit şi amăgitor), au eşuat într-un 
politeism relativizant 88 , căzând din concepţia monoteistă şi 
pierzând modelul comuniunii intratrinitare divine şi puterea 
iubirii interumane. De atunci „firea (omenească) unică s-a tăiat 
în nenumărate părticele şi noi, cei ce suntem de aceeaşi fire, 
ne mâncăm unii pe alţii ca reptilele şi ca fiarele" 89 . 

c) Din punct de vedere cosmologic, stricarea relaţiilor interu¬ 
mane este însoţită implicit de alterarea legăturilor dintre om şi 
lumea care ar fi trebuit să fie mediul de dialog iubitor între per¬ 
soane. După ce şi-a dezbinat în sine voinţa faţă de binele dum¬ 
nezeiesc şi veşnic, adică după ce a căzut din viaţa spirituală 
paradisiacă prin consimţirea cu gândul la sugestia diavolului, 
omul s-a închis şi faţă de lumea materială exterioară pe care 
n-a mai văzut-o ca o icoană, ca o manifestare plasticizată a 
raţiunilor dumnezeieşti prin contemplarea cărora ar fi crescut 
spre Dumnezeu. 

Pe de o parte omul s-a depersonalizat prin păcat separân- 
du-se de Dumnezeu, iar pe de altă parte a personificat lumea, 
înaintând în relaţia cu ea ca şi cum ea ar fi fost o persoană, 
idolatrizând-o. Lumea şi-a pierdut atunci transparenţa spiritu¬ 
ală, oprindu-1 pe om în legile ei monotone şi ciclice ca într-o 


87 Ambigua, 7f, p. 87. 

88 Răspunsul 44 către Talasie, Fii. rom., voi. 3, p. 165. 

89 Răspunsuri către Talasie, introducere. Fii. rom., voi. 3, p. 33. 

robie. Astfel, ea a ajuns pe de o parte obiect de adorare, în 
locul lui Dumnezeu, pentru că în raport cu ea omul îşi manifes¬ 
ta aspiraţia religioasă, iar pe de altă parte un obiect de exploa¬ 
tat care îi satisfăcea desfătarea simţurilor (plăcerile). înstrăi- 
nându-se de Dumnezeu prin păcat, protopărinţii s-au înstrăinat 
între ei şi de restul creaţiei, pierzând transparenţa comuniunii 
interpersonale, devenind ca nişte „exilaţi" neliniştiţi în lume şi 
transmiţându-i şi acesteia blestemul lui Dumnezeu, adică 
descompunerea şi moartea: 

„Păcatul, dând fiinţă plăcerii, iar prin plăcere sălăşluindu-se pe 
sine în însuşi adâncul firii, a osândit la moarte întreaga fire, îm¬ 
pingând prin om toată firea celor create spre destrămare prin 
moarte" 90 . 

în virtutea faptului că omul este simultan parte (microcos¬ 
mos) şi sinteză a lumii (macrocosmos), tot ceea ce se petrece 
în şi cu el are efecte la nivelul întregii lumi: odată cu trupul 
uman se corupe întreaga fire văzută, legată în chip tainic de 
acesta. Protopărinţii, şi cu ei întreaga lume, ratând menirea lor 
iniţială de a se spiritualiza prin comuniunea cu Dumnezeu şi 
între ei, au schimbat legile duhovniceşti ale creaţiei ieşite din 
mâinile lui Dumnezeu cu legile „hainelor de piele", acoperin- 
du-i şi ei (creaţiei) străvezimile spirituale care îndreptau către 
Dumnezeu. 

Orbiţi de patimi, oamenii au păstrat totuşi memoria lui 
Dumnezeu şi nostalgia paradisului, dar au interpretat în mod 
greşit raportul dintre Dumnezeu şi cosmos fie prin confuzie 
(panteism), fie prin separaţie (deism), idolatrizând lumea sau 
propria fiinţă. Aceasta a generat o separaţie şi o funcţionare 
dezordonată a părţilor lumii şi a legăturilor dintre ele. Creaţia 
întreagă s-a pătat de mişcarea iraţională a păcatului originar şi 
s-a abătut de la mişcarea ei naturală spre unificare a tuturor 
făpturilor în Logosul divin, întrucât i-a devenit omului o hrană 
a propriei autonomii şi a patimilor. 


90 Răspunsul 61 către Talasie, Fii. rom., voi. 3, p. 341-342. 

Căderea din comuniunea cu Dumnezeu, concomitent cu 
afirmarea egocentrică a omului, a produs apoi treptat în gândi¬ 
rea omului o mărginire şi o închidere tot mai mare în sine şi în 
propriile-i patimi. Odată cu pierderea harului şi a iubirii dum¬ 
nezeieşti, omul a pierdut şi simţul comuniunii cu semenii şi cu 
cosmosul, însingurându-se şi trăgând cu el şi lumea într-un 
mod de existenţă pe care l-a vrut autonom. Astfel, prin păcat, 
omul a slăbit în caracterul său personal - comunitar, tinzând 
spre tot ce e impersonal şi văzând realitatea nu atât în trans¬ 
parenţa şi perihoreza ei raţională, cât în opacitatea şi indivi¬ 
dualizarea părţilor ei componente. Pierderea comuniunii a dus 
astfel şi la acoperirea raţiunilor din lume şi a propriei raţiuni 
care, separate de Logosul divin, nu-şi mai au o mişcare unitară 
şi teonomă, ci una dezordonată şi autonomă supusă ciclicităţii 
oarbe. 

E. Natura şi Scriptura 

Ca Atotţiitor al întregii lumi. Logosul divin n-a părăsit însă 
lumea zidită de El, care s-a îndepărtat prin om de la scopul şi 
mişcarea ei spre El, ci Şi-a desfăşurat progresiv în timp 
purtarea de grijă faţă de ea şi faţă de oameni prin lucrarea Sa 
proniatoare neîncetată. 

întrucât prin păcat a fost afectat numai modul de existenţă 
(gr. xponog unapxeog) a lumii, nu şi raţiunea naturii ei de a fi (gr. 
Aoyog cpuoeog) existentă din veci în Logosul divin, raţionalitatea 
lumii întipărită ei de Logos de la început nu s-a alterat în 
dezordinea introdusă de om prin păcat în creaţia văzută. Ea 
numai s-a ascuns de la faţa omului care nu i-a mai cercetat 
adâncurile inteligibile, ci s-a oprit la suprafaţa ei sensibilă. Iar 
această nealterare a lumii la nivel logic şi menţinere a ei prin 
pronie într-o mişcare ordonată a fost temeiul unei intervenţii 
speciale, explicite, a Logosului divin pentru restaurarea întregii 
lumi. Această nouă intervenţie a Logosului, ca Cel prin Care 
Dumnezeu Se descoperă şi Se comunică oamenilor (şi după 

căderea lor în păcat) ca Părinte iubitor, se desfăşoară în istoria 
lumii progresiv şi în paralel cu lucrarea Sa creatoare şi pronia- 
toare. 

Sfântul Maxim Mărturisitorul afirmă că Dumnezeu - Cuvântul 
S-a întrupat în creaţie şi în istorie pe rând în trei feluri: întâi în 
raţiunile din făpturi, apoi în raţiunile Scripturii şi mai apoi în 
însăşi firea Sa umană, acoperindu-Se cu ele şi totodată 
descoperindu-Se prin ele ca prin nişte veşminte luminoase 
(după cap. 7, 27, 45 şi 49 din Ambigua). 

Aşadar, Dumnezeu Se face cunoscut oamenilor în două 
moduri: întâi prin spaţiul şi raţionalitatea creaţiei, pe calea na¬ 
turală (sau cosmică), şi mai apoi, dar nedespărţit, prin eveni¬ 
mentele istoriei mântuirii omului din robia păcatului, respectiv 
pe calea supranaturală. Dacă mesajul celui dintâi mod de 
comunicare cu omul a rămas şi rămâne acelaşi de la început 
înscris în frumuseţea raţională a lumii, mesajul cuprins în cel 
de-al doilea mod de comunicare a iubirii lui Dumnezeu s-a 
descoperit treptat în istorie oamenilor, împlinind pe de o parte 
promisiunile mântuirii făgăduite de Dumnezeu în rai şi, pe de 
altă parte, aspiraţiile şi aşteptările oamenilor în acest sens. Dacă 
cel dintâi mesaj a fost etern consemnat de Dumnezeu în 
natură, în primele şase zile (etape) ale creaţiei, al doilea mesaj 
a fost şi este trăit istoric de oameni (aceasta este Tradiţia), în 
cea de-a şaptea zi (care nu s-a terminat încă), şi a rămas parţial 
consemnat apoi, sub inspiraţia lui Dumnezeu, în Scriptură. Iar 
dacă Revelaţia cosmică prin natură arată mai mult imanenţa 
divină. Revelaţia istorică prin Scriptură dezvăluie în special 
transcendenţa lui Dumnezeu faţă de lume şi faptul că El este 
un Dumnezeu Personal şi iubitor. 

„De aceea cel ce vrea să călătorească drept şi fără greşeală 
spre Dumnezeu are nevoie în chip necesar de amândouă, de 
cunoştinţa Scripturii în duh şi de contemplaţia naturală a lucrurilor 
după duh, ca cel ce doreşte să devină iubitor desăvârşit al desă¬ 
vârşitei înţelepciuni să poate dovedi că amândouă legile, cea na- 

turalâ şi cea scrisă, sunt de cinste egală şi învaţă aceleaşi lucruri 
şi nici una nu are mai mult sau mai puţin decât cealaltă ." 91 

a) Cosmosul este, deci, o Scriptură întrupată; el „înfăţişează 
ţesătura armonioasă a universului ca pe o carte ce are, drept 
litere şi silabe, corpurile deosebite şi îngroşate prin întâlnirea 
multor calităţi, care sunt cele dintâi şi mai apropiate în raport 
cu noi, iar ca şi cuvinte, calităţile generale care sunt mai de¬ 
parte şi mai subţiri. Din acestea, prin citirea lor, se desprinde 
în chip înţelept Cuvântul (Raţiunea) care le conturează şi e con¬ 
turat în ele în chip negrăit ." 92 Lumea are, astfel, o funcţie ico- 
nică (epifanică) a lui Dumnezeu. Unitatea şi diversitatea 
creaţiei dezvăluie taina lui Dumnezeu Unime - Treime. Cinci 
sunt modurile contemplaţiei duhovniceşti a lumii prin care 
sfinţii au înaintat şi înaintează mereu spre Dumnezeu, deose¬ 
bind raţiunile tainice din ea în: substanţă, mişcare, diferenţă, 
unire şi stabilitate: 

„Unind iarăşi poziţia stabilă cu mişcarea, şi unirea cu dife¬ 
renţa, au distins în chip neîmpărţit întregimea universului în sub¬ 
stanţă, diferenţă şi mişcare, şi aplicând cu măiestrie categoriile 
cugetării au cunoscut din cele cauzate în chip diferit că aceasta 
este şi înţeleaptă şi este vie. Şi au învăţat de aici desăvârşita, dum¬ 
nezeiasca şi mântuitoarea raţiune despre Tatăl, Fiul şi Duhul 
Sfânt, prin care au înţeles tainic, nu numai simplu raţiunea exis¬ 
tenţei cauzei, ci s-au iniţiat bine-credincios şi în modul subzis¬ 
tenţei ei ." 93 

Pe această cale. Dumnezeu S-a făcut cunoscut oamenilor ca 
şi Creator, Proniator şi Judecător. Dar lucrarea divină de 
creaţie continuă, de pronie şi judecată, conservă şi împrospă¬ 
tează constant viaţa şi raţionalitatea universului şi pregăteşte 
lumea pentru întruparea Logosului, pentru mântuirea şi îndum- 
nezeirea ei veşnică prin har. 


91 Ambigua, 26, p. 126-127. 

92 Idem, 27, pp. 127-128. 

93 Idem, 28, p. 134. 

b) Odată cu păcatul primilor oameni, dialogul lui Dumnezeu 
cu omenirea a cerut în mod necesar încă o „chenoză" a 
Logosului divin. Ieşită din comuniunea cu Dumnezeu, omeni¬ 
rea nu a mai reuşit să privească lumea cu ochii şi gândul lui 
Dumnezeu, devenind incapabilă să înţeleagă raţiunile din făp¬ 
turi, în condiţiile în care însăşi lumea a încetat să mai fie o 
icoană fidelă şi străvezie a Creatorului ei. De aceea Dumnezeu 
a iniţiat al doilea mod de descoperire a Sa şi a voii Sale, anga- 
jându-Se direct şi personal într-un dialog istoric cu oamenii, re- 
formulând şi explicitând ceea ce spune neîncetat prin făpturi. 

Originea, conţinutul şi scopul Revelaţiei este însuşi Logosul, 
Cuvântul lui Dumnezeu, Care vine în maximă apropiere de noi 
prin întrupare. De aceea Sfântul Maxim Mărturisitorul afirmă 
că Dumnezeu „a împărţit veacurile cu înţelepciune, rânduindu-le 
pe unele pentru lucrarea prin care S-a făcut pe Sine om, iar pe 
altele pentru lucrarea prin care face pe om dumnezeu" 94 , şi că 
„Legea este umbra Evangheliei, iar Evanghelia este icoana 
bunurilor viitoare" 95 . 

întreaga Scriptură gravitează în jurul persoanei Domnului 
nostru Iisus Hristos, Logosul întrupat, propovăduit întâi ca 
Făcător al lumii şi apoi ca Mântuitor al ei. Sfânta Scriptură 
rezumă această descoperire a Logosului divin creator şi mân¬ 
tuitor al lumii în două mari legăminte încheiate între Dumnezeu 
şi oameni. Vechiul Testament încheiat prin Prooroci, şi Noul 
Testament încheiat prin Domnul Iisus Hristos, corespunză¬ 
toare celor două etape istorice principale ale dialogului din¬ 
tre Dumnezeu şi omenire. Această descoperire a lui Dumnezeu 
s-a desfăşurat progresiv, într-o creştere continuă, culmi¬ 
nând în Persoana lui Hristos, Cel ce este plinirea Legii şi a Proo¬ 
rocilor: 

„Legea era umbra, iar Proorocii icoana bunurilor dumnezeieşti 

şi duhovniceşti din Evanghelie. Evanghelia însă ne-a arătat prin 


94 Răspunsul22 către Talasie, Fii. rom., voi. 3, p. 84. 

95 Capete teologice şiiconomice, suta întâi, 90, Fii. rom., voi. 2, p. 176. 

litere însuşi Adevărul venit la noi, preumbrit prin Lege şi 
preînchipuit prin Prooroci" 96 . 

Dar, după o analogie a Sfântului Maxim, 

«Sfânta Scriptură, privită întreagă deodată, este ca un om, care 
are Testamentul Vechi drept trup, iar pe cel nou, drept suflet, duh 
şi minte, sau Istoria literală a întregii Sfinte Scripturi, a celei Vechi 
şi noi, trup, iar sensul celor scrise şi scopul spre care tinde acel 
sens, suflet ." 97 

Aşadar, atât natura (cosmosul), cât şi Scriptura au o consti¬ 
tuţie antropică pe care omul, sesizându-o prin cugetare, se 
poate cunoaşte pe sine şi se poate recunoaşte drept împreună- 
lucrător şi colaborator al unei Persoane Care l-a creat după chi¬ 
pul Său şi-i grăieşte prin raţiunile (cuvintele) celor două „epis¬ 
tole" trimise, natura şi Scriptura. însă natura şi Scriptura sunt 
doar intermediarii care călăuzesc pe om la întâlnirea şi unirea 
cea mai deplină şi nemijlocită cu Iisus Hristos, Dumnezeul - 
Om, Logosul creator şi mântuitor întrupat. 

F. Iisus Hristos - 

Dumnezeu adevărat şi om adevărat 

„Taina întrupării Cuvântului cuprinde în sine înţelesul tuturor 
ghiciturilor şi tipurilor din Scriptură şi ştiinţa tuturor făpturilor 
văzute şi cugetate ." 98 

Era necesar, în condiţiile pierderii legăturii oamenilor cu 
Dumnezeu prin raţiunile făpturilor, ca însuşi Logosul divin să 
înnoiască zidirea abătută din calea ei, „în ce priveşte modul, 
dar nu raţiunea" 99 , şi nu doar printr-o poruncă, ci printr-o 
asumare a existenţei create în ce are ea mai înalt, adică 
făcându-Se Om, fără de păcat, şi exercitându-Şi adevărata Sa pu¬ 
tere ca Dumnezeu prin mişcarea naturală a Omului ca preot şi 


96 Idem, 93. 

97 Mystagogia, cap. VI, p. 25. 

98 Cap. 66 din Prima sută a capetelor teologice şi iconomice. Fii. 
voi. 2, p. 167. 

99 Ambigua, 114, p. 293. 

împărat al întregii creaţii. încă de la zămislirea Sa minunată de 
la Duhul Sfânt în pântecele Preacuratei Fecioare Maria, El 
restaurează mai întâi în Trupul şi Sufletul Său de Om atât fun¬ 
damentul (şi conţinutul) raţional al întregii lumi văzute şi ne¬ 
văzute, cât şi structura ei perihoretic - comunitară. Iar mai apoi 
prin minunile şi vindecările din viaţa Lui ca Om extinde această 
restaurare asupra oamenilor şi lumii întregi: 

„Dumnezeu Se face om ca să mântuiască pe omul cel pierdut. 
Unind astfel prin Sine însuşi părţile naturale sfâşiate ale firii univer¬ 
sale în totalitatea ei şi raţiunile generale manifestate în părţi, prin 
care se înfăptuieşte unirea celor despărţite, împlineşte marele sfat 
al lui Dumnezeu şi Tatăl, readunând (recapitulând) toate în Sine, 
cele din cer şi cele de pe pământ. Căci în Sine au fost şi create." 100 
Sfatul dumnezeiesc veşnic privind unirea Creatorului cu crea¬ 
tura prin întruparea Logosului reprezintă „taina cea din veac 
ascunsă şi de îngeri neştiută" şi este o hotărâre divină din veci 
şi pretemporală (după Efeseni 3.11). Aceasta este Taina lui 
Hristos, taina mântuirii şi a îndumnezeirii oamenilor şi a lumii 
întregi. Fiul şi Cuvântul lui Dumnezeu este din veci rânduit spre 
întrupare şi Cruce şi de aceea este „mielul junghiat de la înte¬ 
meierea lumii" (1 Petru 1.20 şi Apocalipsa 13.8). Dar această 
taină a unirii dintre Dumnezeu şi lume prin întruparea Sa în 
Iisus Hristos s-a descoperit la „plinirea vremii" (Qalateni 4.4): 
Fiul şi Cuvântul lui Dumnezeu S-a întrupat de la Duhul Sfânt şi 
din Preacurata Fecioară Maria într-un chip negrăit, a trăit ca un 
om între noi săvârşind ca un Dumnezeu lucrările Sale pentru 
mântuirea lumii, a pătimit dispreţul şi moartea pe Cruce pentru 
păcatele noastre. El Fiind fără de păcat. Dar a înviat ca un 
biruitor al morţii şi al păcatului. S-a înălţat cu trupul la cer şi a 
şezut de-a dreapta Tatălui, prin îndumnezeirea firii umane în 
Sine, pnevmatizând materia la nivelul supremei transparenţe 
dumnezeieşti, şi continuând pnevmatizarea (îndumnezeirea 


100 Idem, 106 a, p. 264. 

prin har) a oamenilor ce cred în El prin lucrarea Sa tainică în 
fiecare şi în toţi prin Biserică. 

întruparea şi lucrarea Fiului lui Dumnezeu şi ca Om pentru 
mântuirea lumii nu sunt o necesitate a fiinţei dumnezeieşti, ci 
sunt expresia voinţei lui Dumnezeu sau a iconomiei Lui de 
a face lumea creată părtaşă bunătăţii dumnezeieşti în cel mai 
înalt grad: 

„Fiindcă pentru Hristos sau pentru taina lui Hristos au primit 
toate veacurile şi cele aflătoare în lăuntrul veacurilor începutul 
existenţei. Căci încă dinainte de veacuri a fost cugetată şi rânduită 
unirea mărginitului (definitului) şi a nemărginitului (indefinitului), 
a măsuratului şi a nemăsuratului, a Creatorului şi a creaturii, a 
stabilităţii şi a mişcării. Iar această taină s-a arătat în Hristos, Care 
S-a arătat în zilele mai de pe urmă (Evrei 1.2), aducând prin ea 
împlinirea hotărârii de mai înainte a lui Dumnezeu. Aceasta, pen¬ 
tru ca cele ce se mişcă după fire să găsească odihna în jurul 
Aceluia Care este după fiinţă cu totul nemişcat, din mişcarea lor 
faţă de ele însele şi una faţă de alta; de asemenea ca să primească 
prin experienţă cunoştinţa trăită a Aceluia în Care s-au învrednicit 
să se odihnească, cunoştinţă care le oferă posesiunea fericită, 
neschimbată şi constantă a Celui cunoscut de ele." 101 
Mântuitorul Iisus Hristos a transfigurat şi a îndumnezeit în 
Sine firea umană şi se face tuturor celor ce se unesc cu El 
izvorul îndumnezeirii lor ca un aluat care „dospeşte toată fră- 
mântătura" (1 Corinteni 5.6). El este încă de la întruparea Sa 
Dumnezeu adevărat şi Om deplin şi rămâne în veşnicie. Sfân¬ 
tul Maxim a formulat cel mai clar învăţătura despre unirea ipo- 
statică a celor două firi, lucrări şi voinţe, cea divină şi umană, 
în Hristos: 

„Căci nu a produs în noi numai nălucirea că ar avea în Sine o 
formă trupească, după aiurelile maniheilor, nici n-a adus cu Sine 
din cer un trup consubstanţial, după poveştile lui Apolinarie. Ci 
după fiinţa întreagă. S-a făcut cu adevărat om, adică prin primirea 
trupului străbătut de suflet mintal, pe care l-a unit cu Sine după 


101 Răspunsul 60 către Talasie, Fii. rom., voi. 3, p. 332. 

ipostas. (...) Nu s-a subordonat firii (omeneşti) făcându-Se om; 
dimpotrivă, mai degrabă a ridicat la Sine firea, făcând-o o altă 
taină, iar El rămânând cu totul necuprins." 102 
Dumnezeu - Cuvântul S-a întrupat, „S-a deşertat pe Sine, 
chip de rob luând, făcându-Se asemenea oamenilor" (Filipeni 
2.7), ca să fie într-o maximă apropiere de noi, şi astfel „a 
împlinit iconomia cea pentru noi în mod teandric, adică lu¬ 
crând deodată dumnezeieşte şi omeneşte" 103 . Deschis deplin 
faţă de noi, oamenii, într-o transparenţă nesfârşită a iubirii, 
„Cuvântul lui Dumnezeu şi Dumnezeu vrea să se lucreze puru¬ 
rea şi în toţi taina întrupării Sale" 104 , devenind „Adam cel de 
pe urmă cu duh dătător de viaţă" (1 Corinteni 15.45), Cel ce 
biruieşte păcatul şi moartea: 

„Noul Adam, Cel fără de păcat, Hristos-Dumnezeu, desfăcând 
ca Raţiune legile iraţionalităţii pătrunse în fire din pricina păcatu¬ 
lui, umple cu dreptate lumea de sus cu cei născuţi ca El în duh 
spre nestricăciune, făcându-Se începător celor asemenea Lui prin 
ascultare." 105 

Prin învierea Sa din morţi, Iisus Hristos a inaugurat ziua a 
opta, adică a deschis creaţiei poarta spre existenţa veşnică în 
Dumnezeu, spre existenţa nemaisupusă coruptibilităţii date de 
păcat. Şi se cuvenea ca El, în calitate de Logos Creator şi 
Mântuitor, să pună începutul înnoirii lumii prin biruinţa Sa ca 
Om asupra morţii care e urmarea păcatului. „Hristos a înviat din 
morţi, fiind începătură (a învierii) celor adormiţi" (1 Corinteni 
15.20). Iar învierea Sa ne-o transmite şi nouă, celor ce credem 
în El, prin har, unindu-Se tainic cu noi în Biserica Sa. Dar pentru 
aceasta este nevoie şi de o străduinţă neîncetată din partea 
noastră. 


102 Ambigua, 5a, p.56. 

103 Idem, 5d, p. 61. 

104 Idem, 7f, p. 87. 

105 Idem, 93, p. 239. 

Q. Sinergia între harul dumnezeiesc 
şi nevoinţa umană 

Aşadar, mântuirea adusă de Domnul Iisus Hristos nu s-a 
depus într-un tezaur de merite prisositoare din care cineva 
poate împărţi celor ce nu au, reglementând un contract 
juridic 106 cu Dumnezeu, nici nu se săvârşeşte automat doar pe 
baza unei declaraţii de credinţă 107 în El, ci ea trebuie împro- 
priată de fiecare creştin în viaţa sa altoită în Biserică la viaţa lui 
Hristos. Iar aceasta înseamnă angajarea unui dialog conver¬ 
gent şi transparent între cei doi parteneri. Dumnezeu - Omul şi 
omul. Nici harul nu lucrează automat în om desăvârşirea aces¬ 
tuia forţându-i voia, şi nici omul nu se poate deifica în mod 
autonom fără harul divin. Aici se vede capacitatea omului de a 
alege liber conlucrarea cu harul dumnezeiesc, capacitate ce 
ţine de firea umană zidită după chipul lui Dumnezeu. 

Sfântul Maxim susţine că întreaga istorie a mântuirii o 
retrăieşte fiecare credincios în parte, o actualizează în sine, 
unindu-se în chip mistic cu Iisus Hristos, Cel Ce „a venit să 
caute şi să mântuiască pe cel pierdut" (Luca 19.10), Cel Ce 
S-a coborât din cer, făcându-Se om, biruind moartea ca un 
Dumnezeu atotputernic, şi îndumnezeind în Sine firea umană 
prin înălţarea Sa la cer: 

„în cel ce se află pe treapta făptuirii. Cuvântul, Îngroşându-Se 
prin chipurile virtuţii. Se face trup; în cel contemplativ însă, 
subţiindu-Se prin cugetările duhovniceşti. Se face precum era la 
început. Dumnezeu - Cuvântul." 108 

Astfel, credinciosul trăieşte mai întâi întruparea în sine a Lui 
Hristos prin virtuţi şi, pe măsura creşterii sale duhovniceşti, se 
ridică la cer odată cu El prin contemplaţie. 

106 Cum afirmă teoria clasică a răscumpărării în catolicism. 

107 Cum susţine teoria răscumpărării din protestantism (sola fide). 

108 Cap. 37 din A doua sută a capetelor teologice şi iconomice. Fii. rom., 
voi. 2, p. 193. 

Zidit după chipul lui Dumnezeu, omul are imprimată în fire 
chemarea şi libertatea de a se naşte cu voinţa din Duh şi de a 
fi asemenea cu El prin vieţuire. Datorită prezenţei harului divin 
în intimitatea firii omeneşti, puterile şi lucrările naturale ale 
omului şi mişcarea lui conformă cu raţiunea sa veşnică sunt 
susţinute neîncetat de harul divin. Natura umană nu este aha- 
rică, ci este, prin modelarea sa după chipul lui Dumnezeu, teo- 
forică. Prin natura sa teandrică, omul tinde spre Dumnezeu, 
iar Dumnezeu Se descoperă omului prin har, întărindu-i firea 
şi voia liberă, în mişcarea lor conformă cu raţiunea Lui 
eternă. Harul divin şi lucrarea omului se împletesc astfel în 
mod perihoretic: 

„Puterile de căutare şi cercetare a lucrurilor dumnezeieşti sunt 
sădite în firea oamenilor, fiinţial, de către Făcător, prin însăşi adu¬ 
cerea ei în existenţă. Iar descoperirile lucrurilor dumnezeieşti le 
împărtăşeşte prin har puterea Prea Sfântului Duh." 109 
Apare aici o evidentă convergenţă şi sinergie (conlucrare) 
între harul divin şi libertatea umană, între voinţa divină şi cea 
umană, conlucrare dusă la maxim în Hristos, Dumnezeul - Om. 
Acceptarea voii lui Dumnezeu şi efortul propriu spre împlinirea 
ei reprezintă mâncarea cea netrecătoare. Pâinea vieţii, care 
hrăneşte neîncetat persoana umană în iubirea lui Dumnezeu, 
după cuvântul Mântuitorului: „Mâncarea mea este să fac voia 
Celui Care M-a trimis pe Mine şi să săvârşesc lucrul Lui" (Ioan 
4.34). Dar în fiecare persoană umană apare în mod diferit 
această conlucrare şi perihoreză datorită voinţei şi lucrării 
diferite cu care oamenii se angajează în unirea lor cu 
Dumnezeu: 

„Cel ce se roagă sâ primească pâinea cea spre fiinţă nu o 
primeşte desigur întreagă, cum e pâinea însăşi, ci precum o poate 
el primi. Căci Pâinea vieţii se dă pe Sine tuturor celor ce o cer, pen¬ 
tru iubirea de oameni, dar nu la fel tuturor, ci celor ce au săvârşit 


109 Răspunsul59 către Talasie, Fii. rom., voi. 3, p. 317. 

mari fapte ale dreptăţii, mai mult, iar celor mai mici în acestea mai 
puţin, fiecăruia după vrednicia minţii." 110 

H. îndumnezeirea omului în Hristos 
şi transfigurarea lumii 

Drumul creştinului evlavios este un urcuş de la lucrarea 
poruncilor lui Hristos la cunoaşterea Lui tainică. Este de fapt 
„un drum tainic al Domnului în noi, de la coborârea pe pământ 
în chipul smerit de rob, până la urcarea pe muntele Taborului, 
unde dumnezeirea s-a arătat în toată slava sa. Urcuşul de la 
eforturile ascetice până la contemplarea tainică cu Hristos noi 
îl facem prin Hristos, spre Hristos" I * 111 . înaintarea omului în viaţa 
duhovnicească se derulează astfel, potrivit Sfântului Maxim 
Mărturisitorul, în trei etape mari: făptuirea, contemplaţia natu¬ 
rală şi teologia mistică, sau faza activă, faza contemplativă şi 
unirea nemijlocită cu Dumnezeu. Mintea, curăţindu-se, par¬ 
curge şi ea acelaşi urcuş: 

„Mintea curată petrece sau în înţelesurile simple ale lucrurilor 
omeneşti, sau în contemplarea naturală a celor văzute, sau în cea 
a celor nevăzute, sau în lumina Sfintei Treimi." 112 
a) Cea dintâi este etapa curăţirii de patimi (sau a despă- 
timirii), etapă în care omul se angajează intr-un efort ascetic 
intens pentru împlinirea poruncilor lui Hristos. Este etapa 
activă şi plină de lupte duhovniceşti pentru ieşirea din robia 
patimilor şi pentru dobândirea şi dezvoltarea virtuţilor. La 
începutul lor stă credinţa, iar pe treapta cea mai de sus a de¬ 
săvârşirii se află nepătimirea şi iubirea. Lucrarea harului divin 
se simte acum ca o putere care susţine nevoinţa omului pen¬ 
tru împlinirea cuvintelor lui Hristos: 


I 10 /I doua sută a capetelor teologice şi iconomice, cap. 56, Fii. rom., voi. 2, 

p. 197. 

111 Preot Profesor Dr. Acad. Dumitru Stăniloae, Ascetica şi Mistica Ortodoxă, 
voi. 1, Editura Deisis, Alba Iulia, 1993, p. 50. 

112 Cap. 97 din Prima sută a capetelor despre dragoste. Fii. rom., voi. 2, p. 77. 

„Milostenia tămăduieşte iuţimea sufletului, postul veştejeşte 
pofta, iar rugăciunea curăţeşte mintea şi o pregăteşte spre con¬ 
templarea lucrurilor. Căci Domnul ne-a dăruit poruncile pentru şi 
potrivit cu puterile sufletului." 113 

b) A doua etapă este etapa contemplării (gr. 0eopia) naturale 
(sau a iluminării), etapă în care harul dumnezeiesc se face 
prezent în omul nepătimitor ca lumină, călăuzindu-i mintea 
curăţită de patimi spre contemplarea raţiunilor divine din 
natură şi din Scriptură: 

„Precum soarele, răsărind şi luminând lumea, se arată şi pe 
sine şi arată şi lucrurile luminate de el, tot aşa şi Soarele dreptăţii, 
răsărind minţii curate. Se arată şi pe Sine, dar arată şi raţiunile 
tuturor celor ce au fost sau vor fi făcute de El." 114 
Legătura omului cu Logosul divin devine acum mai vădită, 
deci mai puternică. Creştinul dobândeşte mintea lui Hristos 
contemplând gândurile Lui şi hrănindu-se înţelegător cu ele. 
Această cunoaştere contemplativă nu este o cunoaştere prin 
raţionament discursiv, ci o înţelegere simplă, intuitivă a lucru¬ 
rilor, care urcă mereu spre Cauza şi scopul tuturor: 

„Când mintea s-a eliberat desăvârşit de patimi înaintează fără 
să se întoarcă îndărăt în contemplarea lucrurilor, făcându-şi 
călătoria spre cunoştinţa Sfintei Treimi." 115 

c) Cea de-a treia treaptă, a desăvârşirii celei nesfârşite, este 
teologia mistică sau unirea nemijlocită cu Dumnezeu într-un 
extaz supraconştient al iubirii, sub razele atotluminoase ale 
harului divin. Aceasta are loc după ce încetează toată mişcarea 
naturală a minţii într-o moarte mistică sau într-un sabat deplin, 
dat fiind că mintea nu se mai mişcă spre lucrurile create, 
mărginite, ci s-a întâlnit într-un apofatism total cu Dumnezeu 
Cel infinit, înaintea Căruia trebuie să renunţe la orice încercare 
de a-L cuprinde: 


113 Cap. 79 din Frima sută a capetelor despre dragoste. Fii. rom., voi. 2, p. 74. 

114 Cap. 95 din Prima sută a capetelor despre dragoste. Fii. rom., voi. 2, p. 77. 

115 Cap. 86 din Prima sută a capetelor despre dragoste. Fii. rom., voi. 2, p. 76. 


87 



SENSUL CREAŢIEI 


„Iar sâmbăta este desăvârşita nelucrare a patimilor şi încetarea 
totală a mişcării minţii în jurul celor create şi trecerea desăvârşită 
la Dumnezeu, în care cel ce a ajuns prin virtute şi cunoaştere nu 
mai trebuie să-şi mai amintească de patimi, (...) nici să mai adune 
raţiunile firii, (...) strigând pe Dumnezeu numai prin tăcerea desă¬ 
vârşită şi reprezentându-L numai prin neştiinţa totală prin depă¬ 
şire. " 116 

Ajuns pe treapta aceasta omul s-a ridicat la o viaţă mai pre¬ 
sus de fire. întreaga fiinţă a omului, ca o biserică tainică a lui 
Dumnezeu, se umple tot mai mult de prezenţa lui Hristos, se 
desăvârşeşte neîncetat printr-o pătimire a lucrării exclusive a 
harului. Acesta este darul de sus care vine în omul ce s-a odih¬ 
nit de toată mişcarea naturală în stabilitatea iubirii dumnezeieşti. 
Apofatismul acestei experieri a dumnezeirii prin har este total: 

„Prin trup iradiază, ca printr-un naos, partea făptuitoare a 
sufletului în împlinirile poruncilor prin înţelepciunea practică; prin 
suflet, aduce, ca printr-un ieration, lui Dumnezeu, folosindu-se de 
raţiune în cunoaşterea naturală, sensurile desprinse din simţuri, 
după ce a depărtat de la ele în duh tot ce e material şi necurat; iar 
prin minte, ca printr-un altar, cheamă tăcerea prealăudată a ascun¬ 
sei şi necunoscutei mari grăiri a dumnezeirii, cea din adâncurile 
nepătrunse, prin altă tăcere grăitoare şi prea răsunătoare." 117 

Cel ce s-a învrednicit astfel de sălăşluirea lui Dumnezeu în 
sine a devenit dumnezeu după har, crescând necontenit în 
asemănarea cu Iisus Hristos - Dumnezeul întrupat, şi devenind 
la rându-i un nou izvor de transfigurare prin iubire a omenirii şi 
a întregii creaţii. în spiritualitatea populară românească, 
această idee este exprimată foarte frumos prin cuvintele: omul 
sfinţeşte locul. 

Făcându-se Om şi asumându-şi toate ale firii omeneşti, afară 
de păcat. Mântuitorul Hristos a transfigurat firea umană şi tot ce 
e legat de ea: materia, spaţiul şi timpul. Toate s-au înnoit prin 
prezenţa Logosului întrupat şi prin relaţia Lui cu ele, şi toate 


116 Răspunsul 65 către Talasie, Fii. rom., voi. 3, p. 436-437. 

117 Mystagogia, cap. IV, p. 18. 

aşteaptă prezenţa (gr. napouoia) Lui plină de slavă. La fel, 
înnoindu-se pe sine prin unirea cu Mântuitorul Hristos, şi omul 
devine un împreună-lucrător transparent prin care Dumnezeu 
lucrează la înnoirea făpturilor care nu mai sunt văzute prin 
prisma patimilor şi a neştiinţei. După Sfântul Maxim, lumea cu 
care omul este în legătură poartă pecetea nivelului său spiri¬ 
tual. Dumnezeu înnoieşte în om şi prin om modul existenţei 
lucrurilor, şi nu raţiunea firii lor, dând la o parte acoperămintele 
pătimaşe sau ale mărginirii din neştiinţă pe care le-au îmbrăcat 
altădată lucrurile în mintea omului. Astfel, raţiunile lucrurilor 
răsar într-un chip mai luminos şi-l atrag pe om spre o nouă 
treaptă de cunoaştere a lui Dumnezeu şi a lumii, într-un chip 
mai înalt, mai duhovnicesc. Iar omul se angajează faţă de 
lucruri altfel, într-o relaţie mai curată, mai luminoasă, mai 
duhovnicească, extinzând şi în afară de sine pecetea perso¬ 
nalităţii sale. De aceea odată cu creşterea omului în unire cu 
Dumnezeu, creşte întreg cosmosul împreună şi solidar cu el: 
Făptura însăşi se va izbăvi din robia stricăciunii ca să Fie 
părtaşă la libertatea slavei fiilor lui Dumnezeu (Romani 8.21). 

I. Persoană şi comuniune 

Păcatul protopărinţilor de părăsire a dialogului iubitor cu 
Dumnezeu a dezbinat atât firea umană în interiorul ei, cât 
şi raporturile interpersonale umane şi raporturile omului 
cu lumea. „în loc să devină un centru de spiritualizare şi 
unificare a creaţiei, omul se transformă într-un factor de 
dezbinare, el însuşi fiind dezbinat în interior şi - după un 
alt cuvânt al Sfântului Maxim - bolind spre nefiinţă." 118 
Fiind zidiţi după chipul lui Dumnezeu, oamenii aveau o fire 
unitară, ipostaziată însă diferit, acest lucru constituind 


1 18 Preot Ştefan Buchiu, întrupare şi unitate. Editura Libra, Bucureşti, 
1997, p. 88. 

încă un reflex în plan creat, la făpturile raţionale, al Unimii - 
Treimii dumnezeieşti: 

„Noi am fost creaţi la început într-o unitate a firii, dar diavolul 
ne-a despărţit între noi şi de Dumnezeu şi a împărţit firea în multe 
opinii şi închipuiri, folosindu-se de alegerea voinţei noastre." 119 
Renunţarea la comuniunea cu Dumnezeu şi la modelul trini- 
tar de iubire interpersonală a însemnat o împuţinare a vieţii 
omeneşti, o alunecare spre iad şi spre moarte veşnică prin ego¬ 
ismul care poate fi exacerbat la maximum. 

După Sfântul Maxim, Fiul lui Dumnezeu, ca Logos creator şi 
proniator al întregii lumi. S-a întrupat pentru a restaura în firea 
umană mişcarea voinţei omului spre comuniunea cu Dumnezeu 
şi cu semenii, şi prin aceasta pentru a-i da viaţa veşnică, feri¬ 
cirea şi libertatea deplină. 

„Căci se cădea cu adevărat ca Cel Ce este după fire făcătorul 
fiinţei lucrurilor să se facă şi Autorul îndumnezeirii după har a celor 
create, ca astfel Dătătorul existenţei să se arate ca şi Dăruitorul 
fericirii veşnice a existenţei." 120 

Iar dacă păcatul este pofta iraţională după o plăcere 
egoistă, reabilitarea omenirii din păcat a săvârşit-o Mântuitorul 
prin durerea Crucii, prin jertfa de Sine, prin dăruirea totală pen¬ 
tru ceilalţi. în Iisus Hristos avem modelul şi ţinta desăvârşirii 
personal - comunitare a omului, şi prin om a întregului cosmos. 

Dacă păcatul înseamnă depersonalizarea omului şi izolarea 
lui prin patimile egoiste de celelalte persoane, mântuirea prin 
Hristos înseamnă tocmai afirmarea omului ca persoană de¬ 
plină, ca subiect de comuniune perihoretică prin Duhul Sfânt, 
Duhul adevăratei iubiri. Prin Taina Botezului omul renaşte în 
Hristos, unindu-se tainic cu El, devenind după chipul Lui. De 
acum prin celelalte Sfinte Taine şi prin virtuţi creştinul înain- 


119 Epistola a doua către Ioan Cubicularul, P. G. 91, col. 396, apud Preot 
Ştefan Buchiu, Op. cit., p. 88. 

120 Răspunsul 60 către Taiasie, Fii. rom., voi. 3, p. 334. 


90 



_ COSMOLOGIA SFÂNTULUI MAXIM MĂRTURISITORUL _ 

tează spre asemănarea cu El, prin creşterea în har, prin pnev- 
matizarea neîncetată a propriei fiinţe şi a lumii. După ce, trep¬ 
tat, renunţă la egoismul propriu în cursul nevoinţei stăruitoare 
curăţitoare de patimi, omul devine permeabil şi transparent 
iubirii oamenilor, ca sinteză şi culme a tuturor virtuţilor. Sfântul 
Maxim Mărturisitorul afirmă că „iubirea de Dumnezeu nu suferă 
câtuşi de puţin ura faţă de om" şi, de aceea, „fericit este omul 
care poate să iubească pe tot omul la fel" 121 . Omul care se 
face părtaş iubirii lui Dumnezeu devine străveziu iubirii tuturor 
oamenilor şi plin de delicateţe faţă de toţi, se simte unit cu toţi 
şi responsabil de toţi, se roagă lui Dumnezeu pentru toţi ca un 
mădular de cinste al Trupului eclesial al lui Hristos. „Dragostea 
desăvârşită nu sfâşie firea cea unică a oamenilor" 122 ci uneşte 
tot mai intens pe oameni cu Dumnezeu şi între ei, îmbrăţişând 
în lumină şi cosmosul care devine masa acestui mereu mai 
bogat dialog interpersonal. 

5. Biserică şi cosmos 

Dumnezeu - Cuvântul S-a făcut om ca să ne facă şi pe noi 
oameni cu adevărat şi dumnezei după har, ca să ne întoarcem 
la mişcarea naturală de comuniune cu El şi între noi, devenind 
parteneri cuvântători ai iubirii Lui şi ai celei dintre noi. Dorinţa 
Mântuitorului este „ca toţi oamenii să se mântuiască şi la 
cunoştinţa adevărului să vină" (1 Timotei 2.4), dar nu într-un 
mod individualist, ci aşa încât toţi să fim „desăvârşiţi întru 
unime" (loan 17.23), într-o perihoreză iubitoare deplină cu El 
şi între noi. Iar această comuniune teandrică este Biserica, 
trupul comunitar al lui Hristos, spaţiul prin excelenţă de unire 
a oamenilor cu Dumnezeu şi de transfigurare prin har a întregii 


121 Cap. 15 şi 17 din Frima sută a capetelor despre dragoste. Fii. rom., 
voi. 2, p. 63. 

122 Cap. 71 din Prima sută a capetelor despre dragoste. Fii. rom., voi. 2, p. 72. 

lumi. 123 De aceea urcuşul duhovnicesc ce-1 duce pe om la o tot 
mai mare unire cu Dumnezeu, în Dumnezeu, este „un urcuş în 
interiorul Bisericii, pe treptele spirituale din Biserica de pe pă¬ 
mânt şi pe cele din Biserica din cer. Nu există altă scară spre 
Dumnezeu decât prin interiorul Bisericii." 124 

Odată ce oamenii devin părtaşi ai harului, fii ai lui Dumnezeu 
şi fraţi întru Hristos, ei se mişcă într-o perihoreză tot mai depli- 


123 Sfântul Maxim Mărturisitorul susţine în mod categoric unicitatea şi 
unitatea Bisericii în Duhul Sfânt. Dacă planul lui Dumnezeu cu lumea este 
unificarea tuturor cu El în Biserică, atunci în mod limpede toate mişcările cen¬ 
trifuge, care generează răzvrătiri faţă de mersul unificator al Bisericii, sunt 
erezii pierzătoare de suflete şi diversiuni ale diavolului. Şi întrucât unul este 
Iisus Hristos, Logosul Pantocrator unificator, una este şi Biserica Lui Drept- 
măritoare. Trupul Său tainic şi comunitar. Nu poate fi Biserică a lui Hristos o 
organizaţie politică ce s-a îndepărtat de Adevărul - Hristos, de la învăţătura lui 
Hristos, adăugând şi scoţând din conţinutul Revelaţiei divine, căutând nu să 
tămăduiască în mod harismatic oamenii, ci încercând să-şi extindă influenţa 
teritorială prin mijloace agresive, mincinoase şi oculte. Chiar dacă în această 
organizaţie au fost copiate nişte rânduieli ale Bisericii lui Hristos, ele nu au 
valabilitate sacramentală întrucât, lipsind comuniunea reală în Duhul Adevărului 
cu Biserica Sfinţilor prin Adevărul dogmatic şi prin succesiunea apostolică, 
ele nu sunt decât nişte plagiaturi golite de orice conţinut. O practică 
furată din Ortodoxie nu-1 face ortodox pe un preot care nu este şi nici nu vrea 
să fie ortodox; el rămâne în continuare în afara Bisericii. Nu pot exista, deci. 
Sfinte Taine în afara Bisericii lui Hristos ţinându-1 pe om departe de Biserică 
şi de lucrarea ei unificatoare prin comuniunea în Duhul Sfânt şi în Adevărul - 
Hristos. Uşa şi Calea care duce la Viaţă veşnică, la mântuire, este Adevărul, 
Iisus Hristos, şi nu manipularea magică a unor ceremonii lipsite de autentici¬ 
tate. De aceea în afara Bisericii nu există mântuire. Nu se poate mântui cine¬ 
va făcând în mod mecanic „ca şi ortodocşii", ci unindu-se în modul cel mai 
concret cu Mântuitorul Iisus Hristos şi cu Biserica Sa prin mărturisirea 
Adevărului în virtuţi şi prin Sfintele Taine ale Bisericii Ortodoxe. La Sfânta 
Liturghie lucrul acesta este menţionat prin rugăciunea preotului după Voho- 
dul cu Sfânta Evanghelie „Doamne mântuieşte pe cei binecredincioşil". Nu 
poate exista nicidecum o credinţă adogmatică şi un creştinism neeclesial şi 
neascetic. 

124 Fr. Frof. Dumitru Stăniloae, Ascetica şi mistica ortodoxă. Editura Deisis, 
Alba Iulia, 1993, voi. 1, p. 58. 

nă a iubirii, „ca precum în toţi există o singură fire, tot aşa 
să se formeze şi o singură aplecare a voii, unindu-se toţi cu 
Dumnezeu şi întreolaltă prin Duhul." 125 Din unitatea peri- 
horetică cu Dumnezeu la care este chemată omenirea decurge 
şi unitatea perihoretică pe care umanitatea are responsabili¬ 
tatea să o realizeze şi cu întreaga creaţie în Biserica cea mare - 
cosmosul. Biserica însăşi, omenirea, şi în ultimă extindere 
cosmosul întreg, create prin Logos şi înnoite în Hristos, sunt 
zidiri teandrice care tind spre împărăţia lui Dumnezeu. 

Prin Iisus Hristos, Capul Bisericii, Dumnezeu întăreşte co¬ 
muniunea tuturor credincioşilor cu Sine în Duhul Sfânt, mode- 
lând-o după asemănarea Sa. După Sfântul Maxim Mărturisi¬ 
torul, Biserica însăşi reflectă, ca şi omul şi cosmosul, în struc¬ 
tura sa internă de unitate - multiplicitate, taina negrăită a 
Unimii - Treimii dumnezeieşti: 

„Biserica este icoană (chip) a lui Dumnezeu, precum s-a spus, 
ca una ce înfăptuieşte aceeaşi unire ca Dumnezeu între cei cre¬ 
dincioşi, chiar dacă cei unificaţi în ea sunt deosebiţi după 
însuşirile lor şi sunt din diferite locuri şi feluri" 126 . 

Dar Biserica este totodată „chip şi icoană a întregului cos¬ 
mos, constătător din fiinţe văzute şi nevăzute, având aceeaşi 
unitate şi distincţie ca şi el" 127 . Mai mult. Biserica „este chip 
şi asemănare a omului făcut după chipul şi asemănarea lui 
Dumnezeu" 128 . Cosmosul, omul şi Biserica nu pot fi înţelese 
în afara legăturii lor interne cu Logosul divin, prin care toate 
s-au făcut. Eclesiologia Sfântului Maxim este, deci, cos¬ 
mologică şi antropologică datorită faptului că întreaga creaţie 
a lui Dumnezeu este hristocentrică şi, prin aceasta, teandrică. 

Astfel, după cum explică Sfântul Maxim în Mystagogia sa, 
spaţiul cel mai propriu în care oamenii, uniţi în aceeaşi iubire 


125 Scolia 2 Ia Răspunsul 2 către Talasie, Fii. rom., voi. 3, p. 46. 

126 Mystagogia, cap. I, p. 15. 

127 Idem, cap. II, p. 15. 

128 Idem, cap. IV, p. 18. 

şi gândire teandrică, trăiesc viaţa lui Hristos este Biserica, şi în 
special Sfânta Liturghie. în Biserică, adică în comuniunea tutu¬ 
ror credincioşilor. Logosul divin. Pâinea vieţii veşnice. Se dă¬ 
ruieşte oamenilor verbal şi euharistie (sacramental) prin Trupul 
şi Sângele său şi Se sălăşluieşte întru ei. Iar fiecare creştin, ca 
mădular al Bisericii, al Trupului comunitar al lui Hristos, se 
împărtăşeşte la Sfânta Liturghie de El, de viaţa Lui, în două 
feluri perihoretic unite: în chip înţelegător (gnostic), şi în chip 
sacramental. Sfânta Liturghie devine atunci, pe de o parte, 
expresia comunitară doxologică a întregii Sale lucrări de mân¬ 
tuire a lumii, săvârşite o dată pentru totdeauna, dar actualizată 
prin Biserică în fiecare zi liturgică, şi, pe de altă parte, pre- 
gustarea plinirii eshatologice din împărăţia lui Dumnezeu. în 
Sfânta Liturghie Mântuitorul Hristos trăieşte anticipat cu 
Biserica Sa viaţa şi lumina zilei a opta. 

La Liturghia Bisericii participă întregul cosmos, bucurân- 
du-se de înnoirea prin ea. Liturghia capătă dimensiuni univer¬ 
sale, iar Biserica prin Sfânta Liturghie îmbrăţişează cosmosul 
întreg şi toată omenirea. Cosmosul sensibil, prin lăcaşul de 
cult, prin veşminte, prin obiectele de cult, prin pâinea şi vinul 
consacrat Euharistiei, prin toate cele ale punerii înainte, par¬ 
ticipă la această împreună slujire (gr. AenoupYia) cu Dumnezeu 
şi cu oamenii, materia fiind şi ea părtaşă la înnoirea raţională 
a tuturor făpturilor prin Hristos. Materia nu este considerată 
nevrednică de harul sfinţitor şi îndumnezeitor, ci în Sfânta 
Liturghie ea devine un vehicul al lui. Iar „cosmosul inteligibil se 
arată în întreg cosmosul sensibil în chip tainic prin formele 
simbolice" 129 ale cultului Bisericii care actualizează în fiecare 
comunitate creştină lucrarea Mântuitorului Hristos. Prin Sfânta 
Liturghie întregul cosmos văzut şi nevăzut îşi înnoieşte 
raţiunea existenţei sale ca dar binecuvântat pe care Dumnezeu 
îl face Bisericii Sale. 


129 Idem, cap. II, p. 17. 

în Sfânta Liturghie, precum şi în toate Sfintele Taine, 
Mântuitorul Hristos Se face contemporan cu fiecare credincios 
din orice timp şi loc, întipărindu-Se spiritual în fiecare, pătimind 
şi înviind tainic cu fiecare, urmărindu-i „în toate zilele pe toţi 
cei ce se vor mântui, pentru a-i cuceri" 130 . în Liturghie se 
descoperă sensul divin şi veşnic al mântuirii noastre prin 
Hristos şi structura teandrică a Bisericii ca Trup extins al 
Logosului întrupat. Credincioşii care trăiesc viaţa lui Hristos 
împărtăşindu-se de ea prin Sfintele Taine şi prin virtuţi devin şi 
ei asemenea cu Hristos, strălucind şi ei în lumina harului divin: 

„Prin aceasta Dumnezeu însuşi va fi toate în toţi cei mântuiţi, 
la fel, strălucind ca frumuseţe originară în cei ce strălucesc aseme¬ 
nea Lui după har, prin virtute şi cunoştinţă." 131 
Dar între membrii Bisericii există o diversitate a harului şi o 
ierarhie a sfinţeniei. Ca şi Sfântul Dionisie Areopagitul, Sfântul 
Maxim susţine că ierarhia bisericească este o copie a ierarhiei 
cereşti şi e luminată înţelegător de ea. Scopul oricărei ierarhii 
îngereşti şi omeneşti este de a călăuzi treptele ierarhice infe¬ 
rioare spre unirea cu Dumnezeu şi cunoştinţa celor dum¬ 
nezeieşti. De aceea orice creştin devine şi un membru al 
preoţiei universale a lui Hristos având chemarea de a-şi sfinţi 
trupul propriu şi lumea prin harul dumnezeiesc: 

„Slujbă de diacon împlineşte cel ce-şi găteşte mintea pentru 
luptele sfinte şi depărtează cugetările pătimaşe de la ea; slujbă de 
preot cel ce o luminează spre cunoaşterea lucrurilor şi alungă 
cunoştinţa mincinoasă; iar slujbă de episcop cel ce o desăvârşeşte 
prin sfântul Mir al cunoştinţei Sfintei şi închinatei Treimi." 132 
între Biserică şi lume nu există doar o simetrie, ci şi 
o convergenţă reciprocă datorită prezenţei şi lucrării neîn¬ 
cetate a Logosului divin ca „Lumină a lumii" (loan 8.12). Iisus 


130 P.G. 90, col. 77. 

131 Mystagogia, cap. XXIV, p. 4-3. 

132 Cap. 21 din A doua sută a capetelor despre dragoste. Fii. rom., voi.2, 
p. 83. 

Hristos este deopotrivă Pantocratorul Bisericii şi al cosmosu¬ 
lui. Pe de o parte lumea are ca sinteză şi formă ultimă a sa 
Biserica, ipostasul ei teandric, sau trupul extins al lui Hristos în 
oameni. Lumea tinde astfel să devină Biserică. Iar pe de altă 
parte şi Biserica tinde să cuprindă lumea şi să o transfigureze 
neîncetat în Duhul Sfânt spre un „cer nou şi pământ nou" 
(Apocalipsa 21.1) în împărăţia lui Dumnezeu. „Biserica, deopo¬ 
trivă comuniune şi edificiu, este, deci, un semn al noii epoci, 
anticiparea eshatologică a noii creaţii, cosmosul creat restau¬ 
rat în integritatea sa iniţială." 133 Biserica, prin Sfânta Liturghie 
ce capătă dimensiuni cosmice, unindu-se în timp tot mai mult 
cu Domnul Iisus Hristos Cel înviat, trăieşte deja ca o arvună 
învierea tuturor cea de la sfârşitul timpului. 

6. împărăţia lui Dumnezeu - scopul 
întregii creaţii 

înnoirea creaţiei începe prin întruparea şi învierea Fiului lui 
Dumnezeu. „Dar nu numai întruparea, ci şi Biserica şi Tainele, 
prin care Hristos actualizează (şi generalizează) lucrarea Sa 
începută prin întrupare, pot şi trebuie să fie raportate la esha- 
ton, având în ele însele tensiunea după împărăţia lui 
Dumnezeu." 134 Pentru Sfântul Maxim Mărturisitorul sensul 
creaţiei şi al timpului este îndumnezeirea eternă, unirea în 
veşnica existenţă bună a tuturor făpturilor cu Dumnezeu şi 
întreolaltă în lumina iubirii dumnezeieşti: 

„Spre această ţintă finală privind. Dumnezeu a adus la exis¬ 
tenţă fiinţele lucrurilor. Acesta este cu adevărat sfârşitul Provi¬ 
denţei şi al celor providenţiate, când se vor readuna în Dumnezeu 
cele făcute de El. Aceasta este taina care circumscrie toate 
veacurile şi descoperă sfatul suprainfinit al lui Dumnezeu Care 
există de infinite ori infinit înainte de veacuri." 135 


133 John Meyendorff, Teologia bizantină, traducere de Preot cont, dr. 
Alexandru Stan, EIBMBOR, Bucureşti, 1996, p. 277. 

134 Preot Ştefan Buchiu, Op. cit., p. 202. 

135 Răspunsul 60 către Taiasie, Fii. rom., voi. 3, p. 331. 

Transfigurarea lumii prin har o săvârşeşte Domnul Iisus 
Hristos în două etape: întâi prin ierarhia, cultul şi viaţa 
sfinţitoare a Bisericii în timp (ziua a şaptea), încă nedeplin, ca 
o pregustare, şi apoi, deplin, prin venirea şi prezenţa Sa cea 
plină de slavă (gr. napouoia) în veacul viitor (ziua a opta). Po¬ 
trivit Sfântului Maxim învierea morţilor şi judecata de obşte 
constituie hotarul ultim al acestui veac. Atunci are loc trecerea 
de la seară la dimineaţa cea veşnică a zilei a opta. Dar după 
acesta urmează pentru cei răi chinul veşnic, iar pentru cei buni 
odihna veşnică în pământul nou şi cerul nou al împărăţiei 
cereşti. 

Creaţia însăşi va fi înnoită şi unificată prin „harul care îndum- 
nezeieşte toate" 136 , raţiunile făpturilor strălucind de prezenţa 
luminii necreate a lui Hristos. Logosul divin însuşi va străluci 
prin toate, unindu-le în chip negrăit cu Sine. Spre această 
unificare a lumii cu Dumnezeu, trăită anticipat în Sfân¬ 
ta Liturghie, tinde însăşi istoria lumii. Biserica şi viaţa fiecărui 
credincios creştin în parte. Este ţinta eshatologică a întregii 
creaţii, este împărăţia veşnică a lui Dumnezeu sau odihna 
întregii creaţii în Dumnezeu: 

„Este ceva mai presus de veacuri: împărăţia adevărată a lui 
Dumnezeu. Căci nu e îngăduit a spune că împărăţia lui Dumnezeu 
a început, sau că ea cade sub veacuri şi timpuri. Iar aceasta cre¬ 
dem că este moştenirea celor ce se mântuiesc, lăcaşul şi locul lor, 
precum ne învaţă cuvântul cel adevărat; ea e ţinta celor ce sunt 
mişcaţi de dorinţă spre ultimul lucru dorit şi la care ajungând, 
primesc încetarea oricărei mişcări, întrucât nu mai este vreun timp 
sau vreun veac pe care să-l străbată. Căci ei au ajuns după toate 
la Dumnezeu, Care este înainte de toate veacurile şi la care nu 
poate ajunge firea veacurilor." 137 

Astfel, cosmosul zidit de Dumnezeu în cele şase zile dar 
aflat neîncetat sub lucrarea proniatoare a Lui din ziua a şaptea. 


136 Răspunsul2 către Talasie, Fii. rom., voi. 3, p. 45. 

137 Cap. 86 din A doua sută a capetelor gnostice, Fii. rom., voi. 2, p. 209. 

tinde spre o existenţă superioară spre care a primit încă de la 
facere mişcarea lui naturală. Iar „în ziua a şaptea încetează cu 
totul orice mişcare temporală din cuprinsul ei. E momentul 
golului între mişcarea ei naturală ajunsă la limită şi prezenţa lui 
Dumnezeu în ea, cum zice H. von Balthasar, ca ziua a opta să 
însemneze starea cea nouă, de dincolo de fire şi de vreme" 138 . 
Odihna lui Dumnezeu în creaţie din ziua a şaptea, înţeleasă ca 
prezenţă tot mai pregnantă a Lui în ea, are rolul de a pregăti 
odihna creaţiei în Dumnezeu sau îndumnezeirea ei prin har, 
după ce s-a oprit de toată mişcarea ei naturală copleşită de 
plinătatea darului de sus. Aceasta este ziua a opta: 

„Ziua a şasea, după Scriptură, arată împlinirea celor ce sunt 
sub fire; a şaptea pune capăt mişcării temporale; iar a opta închi- 
puieşte felul stării celei mai presus de fire şi de vreme." 139 
Sfântul Maxim Mărturisitorul afirmă că sensul mişcării 
făpturilor şi al timpului dat lor pentru această mişcare este 
unirea tot mai deplină cu Dumnezeu şi, prin aceasta, odihna lor 
stabilă şi unitară în plenitudinea Lui eternă. Toate vor fi 
pnevmatizate prin prezenţa lui Dumnezeu, Care prin excelenţă 
este Duh: 

„A opta şi prima zi, mai bine zis cea una şi netrecătoare, este 
prezenţa atotluminoasă a lui Dumnezeu, apărută după stabilizarea 
celor ce se mişcă." 140 

Dar, când se referă la om şi la trăirea personală a împărăţiei 
lui Dumnezeu care e înăuntrul nostru încă din veacul acesta 
(după Luca 17.21), Sfântul Maxim prezintă etapele dobândirii 
ei în paralel cu treptele vieţii duhovniceşti. Eshatonul care tran- 
scende istoria poate fi trăit aici, în istorie: 

„Ziua a şasea este ultima împlinire a faptelor naturale ale 
virtuţii; a şaptea este isprăvirea şi oprirea cugetărilor contempla- 


138 Fr. Frof. Dumitru Stăniloae, nota 53, Fii. rom., voi. 2, p. 307. 

139 Cap. 51 din întâia sută a capetelor gnostice, Fii. rom., voi. 2, p. 164. 

140 Ambigua, P. O. 91, col. 1392, apud Fr. Frof. Dumitru Stăniloae, 
Teologia dogmatică ortodoxă, voi. 1, p. 233. 

tive naturale ale cunoştinţei negrăite; iar a opta este trecerea şi 
strămutarea celor vrednici la starea de îndumnezeire ." 141 
Cu toate acestea însă, starea de veşnică existenţă bună pe 
care o dobândesc sfinţii la venirea Domnului întru slavă, de¬ 
păşeşte toate bunătăţile spirituale trăite aici. Sfântul Maxim 
prezintă astfel viaţa eshatologică: 

„Când va înceta ceea ce e în parte prin arătarea a ceea ce e 
desăvârşit şi vor trece toate oglinzile şi ghiciturile, venind Adevărul 
faţă către faţă, atunci cel ce se mântuieşte, desăvârşindu-se 
după Dumnezeu, va fi mai presus de toate lumile, de toate 
veacurile şi de toate locurile prin care era condus mai înainte 
ca prunc ." 142 

Iar când se referă la Biserică, Sfântul Maxim Mărturisitorul 
socoteşte că în comuniunea euharistică toţi credincioşii se 
unesc cu Iisus Hristos Cel înviat, cu Cel ce „ieri şi azi şi în veci 
este acelaşi" (Evrei 13.8) şi, prin aceasta, pregustă comuni¬ 
unea eshatologică a tuturor făpturilor întru El. „Cei ce cred în 
Hristos sunt conduşi spre veşnica şi desăvârşita comuniune cu 
El şi cu semenii în viaţa viitoare, sunt conduşi spre Biserica din 
cer, ca taină a prezenţei desăvârşite a lui Hristos şi a Duhului 
Sfânt şi a unităţii desăvârşite a tuturor în împărăţia ceru¬ 
rilor." 143 Viaţa viitoare a celor mântuiţi, când „noapte nu va 
mai fi" (Apocalipsa 22.5), constă, deci, în stabilitatea (odihna) 
în iubire reciprocă a tuturor, „având ca loc pe însuşi Dumnezeu 
(căci) însuşi Dumnezeu este moştenirea celor vrednici" 144 . 
Atunci, Dumnezeu va fi „toate în toţi" (1 Corinteni 15.28): 

„Ziua a opta şi prima, mai bine zis una şi netrecătoare, este 
venirea curată şi atotluminoasă a lui Dumnezeu, ce va avea loc 
după oprirea în stabilitate a celor ce se mişcă. Atunci, în cei ce 
s-au folosit de raţiunea existenţei prin voinţă conform firii. Se va 


141 Cap. 55 din întâia sută a capetelor gnostice. Fii. rom., voi. 2, p. 165. 

142 Cap. 70 din intâia sută a capetelor gnostice. Fii. rom., voi. 2, p. 169. 

143 Fr. Prof. Dumitru Stăniloae, Realitatea tainică a Bisericii, p. 419, apud 
Preot Ştefan Buchiu, Op. cit., p. 203. 

144 Cap. 68 din intâia sută a capetelor gnostice. Fii. rom., voi. 2, p. 168. 

sălăşlui după dreptate întreg în ei întregi şi le va procura veşnica 
existenţă bună prin împărtăşirea de El ." 145 

Dar în virtutea alegerii lor libere contrare voii lui Dumnezeu 
„ca toţi să fie una" întru EL, oamenii pot rămâne în afara comu¬ 
niunii cu Dumnezeu, întrucât Dumnezeu nu sileşte pe nimeni 
la mântuire şi nici la iubire. Iadul este resimţit, astfel, de cei ce 
nu au primit iubirea lui Dumnezeu ca o împuţinare treptată a 
vieţii, chinuită neîncetat de iluziile şi durerile patimilor care 
nu le pot oferi o împlinire ontologică. Iar acest chin e 
trăit în mod individual de fiecare, între ei nefiind nici o comu¬ 
nicare. De aceea Sfântul Maxim Mărturisitorul afirmă eternitatea 
iadului pentru cei ce şi-au întors faţa de la Dumnezeu şi com¬ 
bate cu tărie teoria apocatastazei a lui Origen, care mai târziu a 
fost împrumutată şi în teologia latină sub masca purgatoriului. 

Finalitatea iconomiei divine o reprezintă, aşadar, după 
Sfântul Maxim Mărturisitorul, îndumnezeirea prin har şi unifi¬ 
carea oamenilor şi a creaţiei întregi în Dumnezeu, cu perspec¬ 
tiva ei eternă. „Aşa vor fi toţi în Dumnezeu şi vom vedea toate 
în Dumnezeu, sau Dumnezeu va fi în toate şi-L vom vedea în 
toate, fiind tot atât de reală prezenţa unitară a lui Dumnezeu în 
toate, pe cât de reale şi de necontopite în Dumnezeu vor 
rămâne toate făpturile adunate întru El." 146 



145 Ambigua, 157, p. 334. 

146 Preot Profesor Dr. Acad. Dumitru Stăniloae, Ascetica şi Mistica 
Ortodoxă, voi.2, p. 206. 

IV 

Cosmologia în ortodoxie şi Occident 


Sfântul Maxim Mărturisitorul a fundamentat învăţătura orto¬ 
doxă despre cosmos în termeni statornici, clari şi mereu actu¬ 
ali. Cosmologia sa este hristocentrică şi eclesiologică (euharis- 
tică), bine argumentată biblic şi patristic. Pentru aceasta a şi 
devenit normativă în Biserica Ortodoxă încă imediat după 
moartea Sfântului Maxim. Pornind de la învăţătura sa şi-au înte¬ 
meiat expunerile dogmatice şi apologiile ortodoxe Sfinţii Ioan 
Damaschin (f749) şi Qrigorie Palama (fl359), în vremuri de 
mari tulburări doctrinare, lămurind-o şi explicitând-o acolo unde 
era cazul. După Sfântul Qrigorie Palama doctrina cosmologică 
ortodoxă nu a mai avut nevoie de alte formulări esenţiale, 
întrucât era deplin cristalizată. 

Să ne îndreptăm atenţia, aşadar, asupra unor teme impor¬ 
tante ale cosmologiei ortodoxe, subliniind specificul şi dife¬ 
renţele lor în raport cu alte concepţii cosmologice eronate cu 
care ne confruntăm astăzi şi noi. 

1. Prea Sfânta Treime, Dumnezeul nostru, a creat lumea din 
nimic în timp, după modelele (raţiunile, gr. napabeiYpaxa) pre¬ 
existente ale tuturor lucrurilor în gândirea Sa. „Gândurile sau 
ideile despre lume sunt expresii necreate ale vieţii dumne¬ 
zeieşti, care reprezintă potenţialitatea nelimitată a libertăţii 
dumnezeieşti." 147 Astfel, raţiunile, după Sfântul Maxim, nu 
sunt identice nici cu fiinţa lui Dumnezeu, nici cu existenţa 
lucrurilor din lumea creată. „Raţiunile ei plasticizate sunt cre¬ 
ate din nimic, dar au ca model şi ca susţinătoare raţiunile 


147 John Meyendorff, Op. cit., p. 176. 

eterne ale Logosului. (...) Raţiunile lucrurilor primesc şi ele 
existenţă reală, deosebită de gândirea lor de către Dumnezeu, 
când lucrurile sunt create ca plasticizări ale raţiunilor lor." 148 
Cu alte cuvinte, fundamentul spiritual al lumii are două com¬ 
ponente: o componentă supranaturală dată de ideile (raţiunile) 
divine eterne ale Logosului, şi o componentă naturală dată de 
raţiunile plasticizate ale lucrurilor create odată cu ele. Şi toto¬ 
dată cu crearea lor, făpturile primesc şi mişcarea lor naturală 
conformă cu raţiunile lor, mişcare susţinută continuu de 
lucrarea proniatoare a Logosului. 

2. Sunt, deci, două planuri ale existenţei: planul transcen¬ 
dent al existenţei necreate, depline şi veşnice a Dumnezeirii, şi 
planul imanent al existenţei create, nedepline şi temporale. 
Prin „harul care îndumnezeieşte toate" făpturile, după expresia 
Sfântului Maxim, Dumnezeu Se comunică lumii neîncetat şi „El 
mişcă raţiunea naturală din fiecare" 149 spre unirea cu Sine. 
Unind prin har raţiunile lucrurilor cu modelele lor eterne cu¬ 
prinse în Logosul său. Dumnezeu păstrează necontenit legă¬ 
tura cu lumea văzută şi nevăzută, cu cosmosul întreg. Astfel, 
Logosul divin este mereu prezent în creaţie, lumea mişcân- 
du-se sub purtarea Lui de grijă şi rămânând bună în esenţa ei 
ca operă continuă a lui Dumnezeu, în ciuda dezordinii şi a 
alterării introduse de păcat. 

3. Dumnezeu a creat lumea din bunătate, pentru ca să se 
facă părtaşe şi alte fiinţe de iubirea Lui intratrinitară şi de 
comuniunea lor întreolaltă. Toate făpturile se împărtăşesc de 
bunătatea divină pe măsura puterii lor şi datorită mişcării lor 
naturale sădite în fire şi orientate către Dumnezeu. Dar în cazul 
făpturilor raţionale şi conştiente (îngerii şi oamenii), împăr¬ 
tăşirea de bunătatea lui Dumnezeu solicită un accept liber din 


148 Fr. Prof. Dumitru Stăniloae, Teologia dogmatică ortodoxă, EIBMBOR, 
Bucureşti, 1996, voi. 1, p. 231 şi 254. 

149 Răspunsul 15 către Talasie, Fii. rom., voi. 3, p. 67. 

partea lor, o conlucrare liberă cu harul dumnezeiesc. Iar pe 
măsura intensificării acestei împărtăşiri, şi făpturile se îndum- 
nezeiesc, adică dobândesc prin har ceea ce Dumnezeu are 
prin fire. 

1. Energiile necreate 

Sfântul Maxim vorbeşte adeseori despre taina Dumnezeirii 
Unime - Treime, explicând că Dumnezeu este Unul după fiinţă 
şi în Trei Ipostasuri care subzistă perihoretic. Lumea reflectă şi 
ea acest aspect de unitate - multiplicitate, întrucât toate 
făpturile ei au fost create prin Logosul divin şi coexistă sim¬ 
fonic sub unica lucrare providenţiatoare a Lui. 

Aceasta arată că între Dumnezeu şi lumea gândită, voită şi 
creată de EI este o legătură neîncetată. Sfântul Maxim Mărtu¬ 
risitorul vorbeşte în cap. 48, 49, 50 din întâia sută de capete 
teologice şi iconomice 150 despre lucrările (gr. epya) lui 
Dumnezeu care „au început să existe în timp", şi acestea sunt 
„toate acelea care există prin participare - diferitele esenţe ale 
lucrurilor", şi despre alte lucrări ale lui Dumnezeu care „n-au 
început să existe în timp", cărora „nu le-a pus nici un început", 
şi acestea sunt „cele participate, la care participă prin har cele 
care se împărtăşesc". „Şi cele care au început în timp, sunt şi 
se numesc ceea ce sunt şi se numesc prin participare la cele 
ce n-au început în timp." Bunătatea, sfinţenia, viaţa, nemu¬ 
rirea, simplitatea, neschimbabilitatea, nesfârşirea şi toate „câte 
sunt cugetate ca existând fiinţial în preajma lui Dumnezeu" 
sunt însuşiri (atribute) veşnice şi necreate ale Lui. Iar „lucrările 
nu sunt decât atributele lui Dumnezeu în mişcare, sau 
Dumnezeu însuşi. Cel simplu, într-o mişcare de fiecare dată spe¬ 
cificată, sau în mişcări multiple specificate şi unite între ele. în 
fiecare din aceste lucrări este în acelaşi timp Dumnezeu însuşi 
întreg, lucrător şi mai presus de orice mişcare. Lucrările Lui 


150 în Fii. rom., voi. 2, p. 162-163. 

sunt prin aceasta cele ce fac vădite în creaturi însuşirile lui 
Dumnezeu, creându-le pe acestea cu însuşiri analoge, dar 
infinit inferioare Lui, şi apoi împărtăşindu-le acestora în grade 
mereu mai înalte lucrările sau atributele Sale necreate." 151 

Sfântul Maxim face o distincţie clară între fiinţa (esenţa) lui 
Dumnezeu şi lucrările (energiile) Lui necreate şi create când 
afirmă că „Dumnezeu este de infinite ori infinit deasupra tutu¬ 
ror lucrărilor (a celor ce sunt), atât a celor care participă, cât şi 
a celor participate". Puntea de legătură, între Dumnezeu 
şi lucrurile create de El (care au deci un început în timp), care 
dă făpturilor împărtăşirea dumnezeiască şi îndumnezeitoare 
sunt lucrările (energiile) Lui necreate. Iar aceste energii divine 
necreate de care se împărtăşeşte toată zidirea participând la 
bunătatea lui Dumnezeu şi îmbogăţindu-se în această partici¬ 
pare, sunt însuşi „harul care îndumnezeieşte toate" 152 . Harul 
dumnezeiesc e prezent în creaţie la toate nivelele, susţine în 
fiinţă şi mişcă raţiunile naturale ale tuturor lucrurilor create, 
având rostul de a le desăvârşi în unirea cu ideile (modelele) lor 
divine, de a le unifica în însuşi Logosul divin. 

„Deci, precum simţurile, sesizând în chip natural cele sensi¬ 
bile, dovedesc cu necesitate, prin sesizare, mulţimea şi deosebi¬ 
rea percepţiilor obiectelor ce cad sub ele, tot aşa şi mintea, 
sesizând în chip natural toate raţiunile din lucruri, în a căror mul¬ 
ţime nesfârşită priveşte, dovedeşte mulţimea şi infinitatea lucrărilor 


151 Pr. Prof. Dumitru Stăniloae, Op. cit., p. 104. 

152 Răspunsul 2 către Talasie, Fii. rom., voi. 3, p. 45. Harul dumnezeiesc 
şi îndumnezeitor este energia (lucrarea) divină necreată unitară (globală) care 
cuprinde toate energiile (lucrările) divine îndreptate ca nişte raze făpturilor, 
fiecărei făpturi într-un mod specific potrivit cu raţiunea şi cu puterea ei natu¬ 
rală de participare la bunătatea divină. Dar deosebirea raţiunilor şi a energiilor 
dumnezeieşti nu împarte pe Dumnezeu Cel ce Se face cunoscut şi lucrează 
prin ele ca unul şi acelaşi subiect. El este şi lucrează întreg în fiecare şi în 
toate. Dumnezeu nu Se împarte în razele energiilor Sale îndreptate făpturilor, 
dar nici ele (energiile) nu se despart între ele în mod deplin, ci coexistă sim¬ 
fonic într-o singură lucrare providenţiatoare care urmăreşte îndumnezeirea 
tuturor. 

(energiilor) lui Dumnezeu, sau, ca să spun adevărul, deosebirile 

lucrărilor dumnezeieşti pe care le sesizează ." 153 

Energiile necreate nu sunt decât raţiunile divine în 
acţiunea creatoare şi susţinătoare a făpturilor. Energiile fac 
cunoscute prin deosebirea lor deosebirile raţiunilor, precum 
percepţiile lucrurilor adunate în simţuri fac prin ele cunoscute 
nu numai deosebirile lucrurilor, ci şi pe ale energiilor 
dumnezeieşti la care ele participă. Prin varietatea infinită a 
energiilor Sale necreate. Dumnezeu Se coboară spre lume şi 
spre noi. Se descoperă nouă într-o adevărată „chenoză", dar 
ne ridică şi pe noi spre El, ne face mai capabili de a ne 
împărtăşi cu El. De fapt, prin toate lucrările Sale proniatoare 
faţă de lume. Dumnezeu Se mişcă spre ea şi mişcă lumea 
spre Sine, urmărind conducerea ei spre îndumnezeire. Dar, ca 
unele ce sunt destinate făpturilor şi adaptate lor (coborâte 
spre toate creaturile), deşi ele (energiile necreate) se întind în 
sus până în sânul fiinţei divine pe o scară infinită, „aceste 
lucrări sunt infinit mai jos decât Dumnezeu în absoluta Sa 
suveranitate şi transcendenţă. O nemurire a făpturii nu va fi 
niciodată o nemurire egală cu a lui Dumnezeu, chiar dacă e 
primită de la El, căci e o nemurire adaptată la măsura 
făpturii." 154 

Numai aceste energii necreate pot explica perihoreza celor 
două firi (divină şi umană) în Persoana Mântuitorului Hristos, 
teandria lucrărilor Sale şi a Bisericii, taina prefacerii euharistice 
şi a sfinţirii materiei. Doar datorită acestor energii divine ne¬ 
create este posibilă mântuirea omului prin unirea lui cu 
Hristos, îndumnezeirea lui şi a cosmosului întreg. 

Când vorbeşte despre lucrarea providenţiatoare neîncetată 
a lui Dumnezeu în creaţia Sa, Sfântul Ioan Damaschin pre¬ 
cizează că „luminarea şi energia divină este una, simplă şi 
neîmpărţită; şi cu toate că lucrează în chip mântuitor asupra 
fiecăreia din cele care există în exemplare singulare şi împarte 
tuturora părţile constitutive ale firii sale proprii, totuşi rămâne 


153 Sfântul Maxim Mărturisitorul, Ambigua, 84, p. 226. 

154 Fr. Prof. Dumitru Stăniloae, nota 52 la Cele două sute de capete teo¬ 
logice şiiconomice, Fii. rom., voi. 2, p. 306. 

simplă. Toate o doresc şi în ea îşi au existenţa. Iar ea îm¬ 
părtăşeşte tuturor existenţa după cum au firea." 155 Atribuind 
lui Dumnezeu o singură lucrare (pronia), înţelegem că în 
aceasta sunt cuprinse toate lucrările Lui în chip unitar. Astfel, 
Dumnezeu Tatăl lucrează toate prin Fiul în Duhul Sfânt spre 
îndumnezeirea eternă a făpturilor Sale. 

Pornind de la textele menţionate mai sus ale dumnezeies¬ 
cului Maxim, Sfântul Grigorie Palama afirmă că în planul exis¬ 
tenţial divin sunt: esenţa cea una, cele Trei Persoane şi energi¬ 
ile necreate (lucrările naturale ale esenţei divine) comune celor 
Trei Persoane dumnezeieşti, energii prin care Dumnezeu con¬ 
duce dinamic şi din interior lumea spre unirea cu Sine. Aşadar, 
între fiinţa neîmpărtăşibilă a lui Dumnezeu şi lucrurile create 
sunt ideile (şi intenţiile) din mintea dumnezeiască, idei care 
sunt articulate în chip negrăit în lucruri, dar care le depăşesc pe 
acestea. Pe acest fundament raţional şi energetic necreat al 
existenţei lor, făpturile se împărtăşesc de harul dumnezeiesc, 
adică de lucrarea divină conservatoare şi îndumnezeitoare. 
Dar „harul îndumnezeitor al Duhului nu e însăşi fiinţa cea mai 
presus de fiinţă, ci lucrarea naturală a ei" 156 care împărtăşeşte 
lumii neîncetat existenţa, raţionalitatea şi mişcarea. Prin razele 
harului Său (lucrările divine specifice fiecărei făpturi). Dumnezeu 
intervine neîncetat în creaţie aducând în existenţă făpturile 
potrivit cu planul Său etern. Căci toate făpturile sunt lucruri 
create, efecte (plasticizări) ale raţiunilor şi ale energiilor divine 
necreate. 

2. Transcendenţa, imanenţa 

şi sfinţenia lui Dumnezeu 

Dumnezeu păstrează astfel o relaţie internă şi dinamică cu 
toată zidirea Sa văzută şi nevăzută prin harul Său: 

155 Dogmatica, cartea I, cap. XIV, Editura Scripta, Bucureşti, 1993, p. 42. 

156 Apologie mai extinsă, în Fr. Prof. Dr. Dumitru Stăniloae, Viaţa şi 
învăţătura Sfântului Grigorie Faiama, Editura Scripta, 1993, p. 228. 

„Duhul Sfânt nu este absent din nici o făptură şi mai ales din 
cele ce s-au învrednicit de raţiune. El o susţine în existenţă pe 
fiecare, întrucât Dumnezeu şi Duhul lui Dumnezeu Se află, prin 
puterea providenţiatoare, în toate. Şi El mişcă raţiunea naturală 
din fiecare ." 157 

Prin aceasta Sfântul Maxim precizează că Dumnezeu în fiinţa 
Sa este infinit transcendent faţă de lumea creată de El şi chiar 
faţă de lucrările Sale necreate prin care Se comunică lumii, dar 
totodată El este imanent (prezent) şi lucrător în ea, cosmologia 
sa depăşind atât panteismul cât şi deismul cosmologiilor 
antice şi al celor contemporane deopotrivă 158 . 

Dumnezeu este prezent în lume prin lucrarea Sa proniatoare 
care îmbrăţişează toate în iubire şi-n comuniunea lor întreo- 
laltă. Omul poate vedea (contempla) această prezenţă 
lucrătoare a lui Dumnezeu în armonia raţională a lucrurilor, dar 
şi mai mult o simte în relaţiile de comuniune cu El şi cu 
semenii. Simţirea prezenţei lui Dumnezeu în lume înseamnă şi 
simţirea Lui ca Persoană, ca Subiect Suprem al comuniunii. 
Dumnezeu ni Se împărtăşeşte nouă ca Persoană, ca izvor de 
iubire, de bunătate şi de frumuseţe; noi nu simţim în frumoasa 
armonie a cosmosului nicidecum doar o prezenţă atotputer¬ 
nică impersonală. 

Simţim sfinţenia Lui, iubirea Lui manifestată în lume care ne 
cheamă şi pe noi la o depăşire a noastră şi a lumii prin iubire. 
„Sfinţenia însăşi prezentă în lume e dovada unei ordini tran¬ 
scendente. Aproape că identificăm Dumnezeirea revelată cu 
sfinţenia. Ea e misterul luminos şi activ al prezenţei divine. în 
ea e concentrat tot ce deosebeşte pe Dumnezeu de lume. (...) 
Sfinţenia lui Dumnezeu apare ca o măreţie care produce o ne- 


157 Răspunsul 15 către Talasie, Fii. rom., voi. 3, p. 67. 

158 în Europa occidentală, filozofiile moderne şi contemporane au rămas 
încă tributare speculaţiilor rătăcite ale filozofiei antice (greceşti şi orientale). 
Chiar ştiinţa a ajuns să-şi întemeieze o metafizică proprie de factură monist- 
pancosmică atee. 

sfârşită smerenie în om." 159 Numai în această stare de sensi¬ 
bilitate şi gingăşie faţă de toată zidirea lui Dumnezeu, harul 
Duhului Sfânt ne mângâie inimile şi atunci cunoaştem mila şi 
iubirea Lui, îl cunoaştem pe Dumnezeu însuşi. „Când sufletul 
cunoaşte pe Domnul prin Duhul Sfânt, în fiecare clipă se mi¬ 
nunează neîncetat înaintea milostivirii lui Dumnezeu, a măre¬ 
ţiei şi atotputerniciei Lui, şi Domnul însuşi învaţă sufletul prin 
harul Său milostiv, ca o mamă pe copilul ei preaiubit, gânduri 
bune şi smerite şi-i dă simţământul prezenţei şi apropierii Lui. 
Şi în smerenie sufletul vede pe Domnul fără nici un fel de gân¬ 
duri." 160 Dar această vedere curată a lui Dumnezeu ne dă şi 
adevărata cunoştinţă de sine. Atunci simţim că Dumnezeu ne 
iubeşte pe toţi cu iubire nemărginită, că ne caută şi ne cheamă 
neîncetat la un dialog veşnic al iubirii. în Biserică, în Sfânta 
Liturghie mai ales, simţim cel mai acut prezenţa iubitoare a 
Dumnezeului - Om, dar şi infinita Lui sfinţenie şi transcen¬ 
denţă care ne atrage către unirea nemijlocită cu El prin iubire 
şi prin har. 

Dumnezeu ni Se face cunoscut ca infinit superior lumii, ca 
Sfântul sfinţilor. Care întru sfinţi Se odihneşte şi de la Care vine 
toată darea cea bună şi tot darul cel desăvârşit. „Orice fiinţă 
umană, asupra căreia se proiectează o rază din transcendenţa 
Subiectului divin, datorită efortului de curăţire responsabilă şi 
de statornicie a conştiinţei în faţa prezenţei lui Dumnezeu, de¬ 
vine sfântă." 161 Sfântul devine „părtaş al dumnezeieştii firi" (2 
Petru 1.4) şi biserică vie a lui Hristos însuşi. Nu mai trăieşte el 
ci Hristos trăieşte în el, după cuvântul Sfântului Apostol Pavel 
(Galateni 2.20), ridicându-1 şi pe el peste legile imanenţei na- 


159 Fr. Prof. Dumitru Stăniloae, Teologia dogmatică ortodoxă, voi. 1, 
p.177-178. 

160 Cuviosul Siluan Athonitul, între iadul deznădejdii şi iadul smereniei, 
însemnări duhovniceşti, traducere de Diac. loan I. Ică jr.. Editura Deisis, 
Sibiu, 2000, p. 50. 

161 Pr. Frof. Dumitru Stăniloae, Op. cit., p. 179. 


108 



COSMOLOGIA IN ORTODOXIE ŞI IN OCCIDENT 


turale. într-un oarecare grad păşeşte şi el în transcendenţa 
divină, împărtăşindu-se de plinătatea vieţii dumnezeieşti, de 
preştiinţa şi puterea iubitoare necuprinsă a Mântuitorului Iisus 
Hristos. Această transparenţă spirituală îl face şi pe el tot mai 
străveziu faţă de prezenţa Lui Hristos, tot mai smerit în con¬ 
ştiinţa atotprezenţei Lui iubitoare, şi tot mai delicat faţă de 
semeni. Cu cât gândurile şi faptele lui devin gândurile şi faptele 
lui Hristos prezent în el, cu atât se apropie mai mult de durerea 
semenilor săi, dorind şi lucrând în aşa fel încât „toţi oamenii să 
se mântuiască şi la cunoştinţa adevărului să vină" (1 Timotei 
2.4). Sfântul trăieşte prin această unire cu Domnul Hristos 
şi prin unificarea negrăită cu toţi oamenii pe care-i cuprinde 
în iubirea sa, simţindu-se responsabil faţă de toţi. El devine tot 
mai mult subiect de comuniune, se personalizează într-un chip 
tot mai înalt. 

„Multora li se pare că sfinţii sunt departe de noi. Dar ei sunt 
departe de cei ce s-au îndepărtat ei înşişi şi sunt foarte aproape de 
cei ce păzesc poruncile lui Hristos şi au harul Duhului Sfânt. în 
ceruri toate viază şi se mişcă prin Duhul Sfânt. Dar şi pe pământ 
este acelaşi Duh Sfânt. El viază în Biserica noastră. El viază în 
Tainele ei, în Sfintele Scripturi, în sufletele credincioşilor. Duhul 
Sfânt ne uneşte pe toţi şi de aceea sfinţii sunt aproape de noi; şi 
când ne rugăm lor, atunci prin Duhul Sfânt ei aud rugăciunile noas¬ 
tre şi sufletele noastre simt că sfinţii se roagă pentru noi. Duhul 
Sfânt i-a ales pe sfinţi să se roage pentru întreaga lume şi le-a dat 
izvoare de lacrimi. Duhul Sfânt dă aleşilor Lui atât de multă iubire, 
că sufletele lor sunt înflăcărate de dorinţa ca toţi oamenii să se 
mântuiască şi să vadă slava Domnului ." 162 

3. Omul ca subiect şi ca obiect 

în capitolul anterior, conform învăţăturii Sfântului Maxim 
Mărturisitorul, am arătat că păcatul a însemnat o deperso¬ 
nalizare a omului, o cădere a lui din starea de subiect al dia¬ 
logului cu Dumnezeu şi cu semenii. Ca urmare, omul s-a dezbi- 


162 Cuviosul Siluan Athonitul, Op. cit., p. 145-146. 

nat atât în sine, cât şi în raport cu lumea exterioară, pe care 
avea chemarea să o unifice prin har cu Dumnezeu. 

Această ieşire din propria vocaţie a omului spre unitate a 
generat în cosmos şi pierderea unităţii între lucrurile (părţile) 
lui componente. Tendinţa de autonomie egocentrică a omului 
a provocat şi o ieşire a lumii în care lucrează omul din 
teonomia mişcării sale naturale. Apoi, în timp, „omul îşi apără 
această autonomie pentru că prin ea crede că poate face orice, 
îşi poate satisface dorinţele care l-au robit, devenind pa¬ 
timă" 163 . însă „cu cât va lupta mai mult pentru afirmarea auto¬ 
nomiei sale, cu atât mai mult omul îşi va diminua caracterul de 
persoană sau caracterul comunitar al fiinţei sale, tinzând spre 
ceea ce este impersonal, supus legilor ciclice ale naturii" 164 . 
Prin aceasta omul îşi restrânge mişcarea naturală spre comu¬ 
niune cu Dumnezeu şi cu semenii şi se orientează spre sine şi 
spre cele de sub el supraevaluând valoarea sa şi a lucrurilor, şi 
căutând prin aceasta „să pună în fiinţa sa un alt fundament 
decât cel aşezat prin Logosul creator şi anume chipul lui 
Dumnezeu realizabil numai în dialog interpersonai, deci, în 
comuniune" 165 . Autonomizarea egoistă a omului i-a redus apoi 
acestuia şi capacitatea naturală de a cunoaşte, întrucât cu¬ 
noaşterea deplină presupune în mod necesar comuniunea. 

Aceasta a însemnat că mintea a pierdut simţul iubirii, sau a 
considerat cunoaşterea ca un proces despărţit de comuniune. 
Sfinţii Părinţi arată că „atunci când mintea lucrează după fire, ea 
lucrează în inimă şi acolo este centrul ei. în urma căderii omu¬ 
lui în păcat, mintea, în loc să se afle în inimă, se răspândeşte 
în lucrurile din afară şi devine sclava lucrurilor create." 166 Răs- 


163 Pr. Prof. Dumitru Stăniloae, Biserica in sensul de lăcaş şi de largă 
comuniune in iiristos, în rev. „Ortodoxia", nr. 3 din 1983, p. 341. 

164 Pr. Ştefan Buchiu, Întrupare şi unitate, p. 90. 

165 Ibid. 

166 Hieroteos, Mitropolit de Nafpaktos, Sfântul Grigorie Paiama Aghioritui, 
traducere de Prof. Paul Bălan, Editura Bunavestire, Bacău, 2000, p. 312. 

pândindu-se prin simţuri, mintea devine vulnerabilă atacurilor 
demonice. Trezvia (privegherea) minţii scade în vălmăşagul 
nălucirilor care îi fură ce are mai bun (rugăciunea şi iubirea), şi-i 
dă să se ocupe cu ce este mai puţin bun sau chiar cu ce este 
păcătos şi rău. 

Astfel, Părinţii fac deosebire între minte (gr. vovgj şi raţiune 
(gr. Aoyog), mintea fiind înţeleasă ca adâncul subiectului iubitor 
şi înţelegător, a cărei lucrare este o cunoaştere directă, intu¬ 
itivă, simbolic - apofatică, iar raţiunea fiind înţeleasă ca pu¬ 
terea de percepere şi reprezentare conceptual - catafatică a 
realităţii. „Mintea este facultatea care cugetă conţinuturi fără să 
le delimiteze în concepte şi ea este baza indefinită a subiectu¬ 
lui uman, e dincolo de toate conţinuturile delimitate, dincolo şi 
de raţiunea care le cuprinde în concepte." 167 Pe când mintea 
are lucrarea de înţelegere şi iubire spirituală, asemenea înge¬ 
rilor, susţinută şi luminată de harul divin spre înălţimi tot mai 
subţiri ale comuniunii duhovniceşti, raţiunea se ocupă cu obiec¬ 
tele lumii sensibile şi cu reprezentările (conceptele) despre ea 
înlănţuite discursiv. 

După căderea în păcat, acţiunea gândirii omului s-a îndrep¬ 
tat mai mult spre cunoaşterea raţională, prin care „omul a 
căutat să transforme actul cunoaşterii într-un act de luare în 
posesiune, de stăpânire a lucrului cunoscut. Deci cunoaşterea 
a fost abătută de la destinaţia ei iniţială, aceea de a promova 
sau a servi comuniunea dintre persoane, uneori mijlocită de 
lucruri. "* 68 însă pe măsura urcuşului moral şi duhovnicesc, 
contemplaţia intuitivă copleşeşte treptat raţionamentul discur¬ 
siv, harul Duhului descoperind minţii omului noi orizonturi, noi 
taine, pe care e chemat să le experieze prin iubire treptat, până 
la infinitul dumnezeiesc supraraţional şi supranecunoscut. 


167 Fr. Frof. Dumitru Stăniloae, Ascetica şi mistica, voi. 2, p. 107. 

168 Pr. Ştefan Buchiu, Op. cit., p. 91. 

însetat natural de nesfârşirea unei vieţi fericite eterne, omul 
a căutat satisfacerea acestei aspiraţii doar prin el însuşi şi prin 
lumea de sub el, izolându-se de Dumnezeu şi trăgând cu sine 
în această izolare de El şi lumea. A căzut şi el din starea de 
subiect iubitor - înţelegător, iar lumea a devenit pentru el o 
sursă de obiecte care îi satisfac patimile. „Chiar când patima 
are nevoie şi de persoana umană pentru a se satisface, o 
reduce şi pe aceasta tot la caracterul de obiect, sau vede şi 
foloseşte din ea numai latura de obiect, scăpându-i adâncurile 
indefinite ascunse în latura de subiect." 169 Sub imperiul 
aceleiaşi iluzii şi mândrii luciferice de suveran al pământului, 
omul a atribuit şi lui Dumnezeu calităţi obiectuale sau, cel 
mult, antropomorfice, încercând să raţionalizeze (şi să limi¬ 
teze) prin concepte taina negrăită şi necunoscută a existenţei 
Sale. Acesta este, de fapt, începutul oricărei erezii, oricărei 
concepţii greşite despre Dumnezeu, lume şi om. 

Păcatul iubirii de sine şi al afirmării egocentrice a dus trep¬ 
tat la o decădere tot mai mare a omului, la o înrobire treptată 
faţă de păcat şi la moarte. Patima, ca mod de gândire şi de 
comportament structurat în firea omului pe măsura repetării 
păcatului, este produsul „voinţei de suveranitate egocentrică, 
dar este şi o forţă care îl coboară pe om la starea unui obiect 
purtat încoace şi încolo fără voia lui. Pe de o parte ea caută 
infinitul, pe de alta se alege cu nimicul." 170 Prin aceasta, pă¬ 
catul îşi dovedeşte iraţionalitatea. După Sfântul Maxim, toate 
lucrurile sunt raţionale, având raţiunea existenţei lor în Logosul 
divin, prin care toate s-au făcut; numai păcatul este iraţional 
(deşi omul caută uneori să-i găsească şi o oarecare justificare 
raţională), nefiind voit şi nici făcut de Dumnezeu, dar îngăduit 
de El în virtutea respectării libertăţii făpturilor Sale înzestrate 
cu raţiune şi voie liberă. 


169 Fr. Frof. Dumitru Stăniloae, Op. cit., voi. 1, p. 68. 

170 Ibid., voi. 1, p. 70. 

Prin patimi omul îşi întunecă propria raţionalitate, 
Înstrăinându-Se de însuşi Logosul divin, şi întunecă şi raţiona¬ 
litatea lumii pe care o vede ruptă atât de sine, cât şi de 
Dumnezeu. Pe de o parte în actul cunoaşterii sunt acoperite 
raţiunile adânci, duhovniceşti, ale lucrurilor, omul pătimaş 
văzând doar latura materialistă şi de folos exclusiv trupesc al 
lor. însuşirile materiale ale lucrurilor fac un zid opac ce astupă 
orice vedere dincolo de ele. Pe de altă parte raţiunea pătima¬ 
şului, când îşi justifică propriul păcat, înlocuieşte raţiunile 
reale ale lucrurilor (sensurile lor obiectiv-reale în Logosul divin) 
cu „raţiuni" subiective, strâmbe, pătimaşe. Şi aceasta duce la 
o nouă cădere din adevăr, la o întunecare şi mai adâncă în 
iluzie şi în neştiinţă. Lumea, dezbinată întâi în gândirea omu¬ 
lui, devine apoi dezbinată real şi prin intervenţia omului păti¬ 
maş în ea. Repetarea acestui fapt pentru fiecare om în parte 
duce la pierderea unităţii de vedere a lumii 171 . „Adevărul 
obiectiv şi general e înlocuit de fiecare cu un adevăr ai lui. 
Lumea nu mai apare aceeaşi pentru toţi, ci fiecare o vede alt¬ 
fel, încât nu se mai ştie care este (concepţia) cea adevărată. 
Aceasta naşte îndoiala dacă propriu-zis mai există un adevăr şi 
dacă nu totul este iluzie. De fapt toate opiniile date în felul 
acesta sunt iluzii. Dar adevărul obiectiv totuşi există, însă e din¬ 
colo de judecata interesată (pătimaşă) a tuturor." 172 

Cu timpul diferenţierile de opinie de la nivel uman s-au 
extins şi în plan social. însăşi Biserica a avut de suferit aceste 
dezbinări, ca o consecinţă a aplicării conceptelor cunoaşterii 
nerevelate asupra dogmelor credinţei. în primele secole 
creştinismul a avut de înfruntat filozofia şi idolatria păgână, iar 
mai apoi ereziile raţionalismului umanist şi ateu. După învă¬ 
ţătura Bisericii Ortodoxe, „prima diferenţiere eretică, ce nu 
numai că supravieţuieşte istoriceşte, ci transformă radical mer- 


171 Chiar teoriile ştiinţifice despre lume sunt afectate de patimile celor 
care le propagă. 

172 Fr. Frof. Dumitru Stăniloae, Op. cit., voi. 2, p. 23. 

sul istoriei umane, este aceea care neagă (refuză) premisa fun¬ 
damentală a ortodoxiei, apofatismul adevărului. Aceasta s-a 
născut în spaţiul Europei occidentale şi a întemeiat inovaţiile şi 
ideile ei pe o nouă concepţie despre cunoaştere şi despre ade¬ 
verirea cunoaşterii." 173 Aici este sămânţa ereziilor occidentale, 
începând cu Filioque, continuând cu primatul papal, scolasti¬ 
ca, legalismul moral şi totalitarismul politic, umanismul şi 
anarhismul antropocentrist, ateismul scientist şi în ultimă 
instanţă cu consumismul, consecinţa lor contemporană în plan 
social. 

4. Secularizarea 

Putem spune că secularizarea, văzută în sens larg, ca proces 
de deviere a atenţiei „omului de la lumea valorilor spirituale 
supreme, de la Dumnezeu, către valorile trecătoare ale acestei 
lumi, făcându-1 să devină sclavul lor" 174 , a început cu primii 
oameni şi s-a intensificat în decursul istoriei, scăzând într-un 
anume grad în perioada de răspândire a Evangheliei (până prin 
secolul al XlV-lea) şi crescând iarăşi cu apariţia Scolasticii, a 
Renaşterii păgâne, a Revoluţiei franceze (1789) şi a Ilumi¬ 
nismului. De atunci, secularizarea s-a extins progresiv, molipsind 
teologia şi cultura occidentală şi provocând o importantă 
mutaţie în lumea creştină apuseană. 

în ultimul secol secularizarea a atins cote alarmante, odată 
cu promovarea prin mass-media a imoralităţii şi a concepţiilor 
anticreştine aliniate filozofiei de viaţă consumiste. Alimen- 
tându-şi continuu mândria că prin ştiinţă şi tehnologie domină 
tot mai mult ca un dumnezeu lumea exterioară, omul contem¬ 
poran s-a îndepărtat atât de mult de adevăr prin utopiile 


173Christos Yannaras, Abecedar al credinţei, traducere de Preot Dr. 
Constantin Coman, Editura Bizantină, Bucureşti, 1996, p. 190. 

174 Preot Profesor Dr. Dumitru Popescu, Teologie şi Cultură, E1BMBOR, 
Bucureşti, 1993, p. 5. 

autonomiei sale, încât a ajuns tot mai dominat de pro¬ 
priile patimi, tot mai dezumanizat, de fapt tot mai demonizat. 
în această degradare a omului secularizat se poate vedea con¬ 
secinţa şi rodul unei concepţii dezechilibrate despre Dumnezeu, 
lume şi om, concepţie otrăvită tocmai de antropocentrismul 
ei caracteristic. 

De aceea cea mai dureroasă consecinţă a secularizării este 
minimalizarea persoanei umane şi a comuniunii interperso- 
nale. Spiritualitatea ortodoxă afirmă şi dezvoltă valoarea 
eternă a omului care nu se poate împlini decât în comuniune. 
Numai comuniunea cu Dumnezeu şi cu semenii îl poate face 
pe om fericit, îl scoate din starea alienată a subiectivismului 
sinucigaş al propriei autonomii, pe când patimile egoiste îl ţin 
pe om într-o existenţă inferioară, într-o izolare de ceilalţi şi, 
prin aceasta, într-o monotonie plictisitoare ce pare fără ieşire. 
Dacă iubirea ne face mai luminoşi, mai plini de bucurie şi de 
viaţă, izolarea de ceilalţi prin păcat ne aduce întuneric, depri¬ 
mare şi moarte. Iubirea ne înalţă de la starea după chipul lui 
Dumnezeu la asemănarea cu El prin har. Ideologiile şi ideolo- 
gismele umaniste nu propun nici ele afirmarea reală a per¬ 
soanei şi a comuniunii interumane, întrucât refuzând să 
accepte natura teandrică a omului şi modelul trinitar divin de 
comuniune, îl închid pe om fie într-un individualism egocen¬ 
tric, fie într-un colectivism nivelator. Este şi aici o consecinţă a 
intenţiei diabolice de a reduce omul la un simplu individ, mem¬ 
bru al unei specii de vieţuitoare ceva mai evoluate. 

5. Teologie şi cosmologie 

Căderea omului în păcat a generat şi contaminarea lumii de 
păcat şi o cunoaştere alterată a ei de către om. Din clipa în 
care lumea şi-a pierdut transparenţa ei spirituală, omul a încer¬ 
cat s-o folosească într-un mod egoist şi egocentric, împin- 
gând-o şi pe ea într-un proces de dezbinare atât în ea însăşi, 
cât şi în raport cu sine şi cu Dumnezeu. De aceea şi actul de 


115 

cercetare şi contemplare a ei a fost dublat de anumite atitu¬ 
dini, generic separate în două spaţii spirituale şi culturale speci¬ 
fice. 

a) Ortodoxia, în doctrina şi în metoda sa teologică, susţine 
că Dumnezeu Se descoperă omului treptat, prin unirea înţele¬ 
gătoare şi iubitoare dintre ei. „învăţătura teologică se situează 
în mod dificil între yuoaif - harismă şi tăcere, cunoaştere con¬ 
templativă şi cunoaştere existenţială - şi Emozrmr] - ştiinţă şi 
gândire raţională. Limbajul teologic se foloseşte de emoxr|pr|, 
însă nu se poate reduce la aceasta fără a ieşi din nou din 
această lume. El trebuie să îndrume duhul pe calea contem¬ 
plaţiei, spre rugăciunea curată în care gândirea se suspendă, 
spre inefabil." 175 

Chiar şi faţă de lumea creată, teologia ortodoxă are o atitu¬ 
dine apofatică. Sfinţii Părinţi arătând că în orice făptură nu se 
poate delimita exact între calităţile şi mişcările ei naturale şi 
lucrarea lui Dumnezeu care o pătrunde. Ştiinţa sistematică 
despre lucrurile naturii, atât micro- cât şi macro- cosmice, 
nu poate surprinde în ecuaţiile sale conceptuale decât 
parţial realitatea, atât datorită limitărilor de observare a 
lucrurilor, a complexităţii relaţiilor dintre ele, cât şi datorită 
modelelor aproximative despre ele (acumulate istoric). De 
aceea pentru o cunoaştere cât mai fidelă a realităţii este nece¬ 
sară şi Revelaţia divină şi purificarea morală a subiectului 
uman cercetător. Fără împlinirea poruncilor dumnezeieşti 
omul nu poate depăşi dezbinarea din sine, dintre vovg şi 
Aoyog, dintre yvaoig şi emairjpLrj, dintre obiectiv şi subiectiv, 
şi nici nu poate pătrunde în cunoaşterea lumii pe care o vede, 
dezbinată şi atomizată. Sfinţii Părinţi care au înaintat 
mult în virtute şi în cunoştinţă au dezvoltat o viziune 
euharistică a lumii, au sesizat complexitatea ei frumoasă. 


175 Vladimir Lossky, Introducere in teologia ortodoxă, traducere de Lidia 
şi Remus Rus, Editura Enciclopedică, Bucureşti, 1993, p. 12. 

contemplând mişcarea şi interdependenţa raţională a lucrurilor 
din ea în lumina energiilor divine, a harului dumnezeiesc care 
străluceşte prin toate. Sfinţii Atanasie cel Mare, Vasile cel Mare 
şi Maxim Mărturisitorul, prin trăirea şi cultura lor, au arătat în 
mod limpede deosebirea atât între fiinţa (esenţa) şi lucrările 
divine, cât şi între lucrările divine şi lumea cârmuită prin ele 
neîncetat de Dumnezeu. 

însă disputa isihastă din anii 1337 - 1351 a lămurit cel mai 
clar aceste valori ale teologiei ortodoxe care-L descriu pe 
Dumnezeu ca prezent în viaţa oamenilor şi a lumii. Sfântul 
Grigorie Palama a combătut ideea scolasticii apusenilor că prin 
studiul ştiinţelor profane îl putem cunoaşte pe Dumnezeu, şi a 
arătat că prin păzirea poruncilor Lui, prin iubirea Lui şi a seme¬ 
nilor, ne apropiem de El şi cunoaştem real şi lumea. Dar asceza 
exterioară trebuie dublată de rugăciunea neîncetată care 
deschide sufletul harului necreat al lui Dumnezeu; deşi fiinţa 
Lui ne rămâne totdeauna necunoscută, infinit transcendentă 
lumii create, totuşi prin harul Lui necreat, prin lucrările (energi¬ 
ile) Lui necreate revărsate către noi înăuntrul şi în afara noas¬ 
tră, îl putem cunoaşte progresiv şi neîncetat. 

Harul este nedespărţit de Persoana lui Iisus Hristos - 
Logosul Creator şi Mântuitor, întrucât „din plinătatea Lui noi 
toţi am luat, şi har peste har" (loan 1.16). în harul Său necreat 
este prezent Mântuitorul Hristos însuşi. Cunoaşterea lui 
Dumnezeu şi a lumii create de El nu poate fi obţinută 
fără harul Lui, în afara iubirii şi a vederii Lui nemijlocite faţă către 
faţă, printr-un efort indirect şi doar uman (studiul ştiinţelor cum 
zicea Varlaam). Este absolut necesară o sinergie iubitoare între 
Dumnezeu şi om în atmosfera Bisericii Dumnezeului - Om, 
Iisus Hristos. Biserica şi membrii ei se menţin şi cresc 
duhovniceşte prin Taine. Prin Sfintele Taine şi ierurgii, ca prin 
nişte „conducte" ale Duhului Sfânt, însuşi Hristos Se extinde în 
Biserica Sa, Trupul Său tainic, şi sporeşte viaţa Bisericii în 
Duhul Sfânt, viaţa tot mai deplină în iubire a celor ce credem 

în El. Dar în Biserică fiecare credincios participă la viaţa lui 
Hristos în Duhul Sfânt prin mărturisirea Adevărului de credinţă 
revelat, printr-o viaţă după voia lui Dumnezeu. 

Persoana lui Iisus Hristos însuşi este prezentă în Sfintele 
Taine şi lucrează neîncetat asupra noastră, a mădularelor 
Bisericii Sale, sporind unitatea tuturor cu El şi a noastră întreo- 
laltă. Dar harul lui Hristos pe care-1 primim în Taine nu numai că 
ni-L împărtăşeşte pe Hristos Cel răstignit şi înviat, ci ne dă şi 
nouă puterea să ne jertfim şi să înviem cu El. Trăim viaţa lui 
Hristos în noi sau, mai bine zis, însuşi Hristos trăieşte în noi, 
împreună cu noi, luminându-ne mintea cu gândurile Lui şi 
descoperindu-ne astfel şi lumea creată de El. 

Viaţa mistică în Hristos, unirea lui Hristos cu noi, necesită 
însă şi din partea noastră un urcuş duhovnicesc. Omul nu 
poate sta pasiv doar suportând ca un buştean lucrarea „ex 
opere operato" a lui Hristos, ci trebuie să-şi întărească treptat 
firea în virtute şi în contemplaţie. Astfel, după etapa curăţirii de 
patimi, mintea omului cârmuită de rugăciunea lui Iisus 
primeşte iluminarea harului dumnezeiesc. Trecând apoi prin 
contemplarea raţiunilor din lumea creată, mintea poate vedea 
nemijlocit slava luminoasă a Mântuitorului Hristos, odihnin- 
du-se în oceanul nemărginit al iubirii dumnezeieşti. Doctrina 
palamită a devenit doctrina Bisericii Ortodoxe şi a întărit-o într-o 
vreme când scolastica apuseană încerca o nouă ofensivă 
politică şi ideologică în spaţiul ortodox. 

b) Teologia scolastică apuseană, pornită de Fericitul 
Augustin în secolul V, şi avându-1 ca exponent pe Toma 
d'Aquino (fi274), iar în secolul al XlV-lea pe Varlaam de 
Calabria, n-a recunoscut şi nu recunoaşte nici azi deosebirea 
dintre esenţa şi lucrările divine necreate prin care Dumnezeu 
Se împărtăşeşte lumii. Apare astfel o prăpastie de netrecut 
între Dumnezeu, exilat în spaţiul abstract şi transcendent al 
conceptelor raţionaliste, şi cosmosul golit de orice prezenţă 
dumnezeiască (deism platonic). Harul n-ar mai fi iradierea 

veşnică şi necreată a Treimii, ci un element intermediar creat 
(gratia creata) ce-i asigură lumii autonomia faţă de Dumnezeu. 
Iar dacă Mântuitorul Hristos S-a înălţat la cer, trebuia să lase pe 
cineva în loc ca să-I continue lucrarea. Şi în acest context, 
relaţia dintre Dumnezeu şi omenire s-ar realiza juridic prin 
papă, considerat în catolicism ca „locţiitorul lui Hristos" (vicar- 
ius Christi), şi prin Biserica Romei, considerată Cetatea lui 
Dumnezeu pe pământ. 176 

Părintele Dumitru Stăniloae spunea că „în Occident a apărut 
acest separaţionism între Dumnezeu şi lume. Dumnezeu e 
acolo, sus, Hristos, Întrupându-Se, a venit aproape de noi, iar 
apoi, Înălţându-Se, a lăsat un locţiitor; Sfintele Taine nu sunt 
pentru ei decât nişte energii create, graţie creată, supranatură 
care este tot o ordine creată, la mijloc între Dumnezeu şi 
creaţie. Deci separatismul apusean, teologic vorbind, a adus 
toate nenorocirile... Filosofiile protestante ajung să susţină că 
nici nu mai există Taine şi propovăduiesc un Hristos al discur¬ 
surilor. Şi atunci filozofii au spus că, dacă este acolo sus. 
Dumnezeu nici n-ar avea de-a face cu noi..." 177 

Mai întâi s-a strecurat în gândirea teologică a Occidentului o 
oarecare separaţie între teologie (ca ştiinţă) şi spiritualitate (ca 
trăire), între raţiune şi simţire, moştenită din dualismul plato¬ 
nic spirit - materie, supranatural - natural, necreat - creat. în 
temeiul acestei separări, raţionaliştii (scolasticii, savanţii, teo¬ 
logii) au alunecat foarte uşor într-o concepţie cosmologică 


176 Trebuie menţionată deosebirea categorică dintre Ortodoxie şi 
Catolicism în ceea ce priveşte lucrarea clerului în Biserică. Dacă în Apus, 
papa şi clerul supus lui acţionează in persona Christi, în locul lui Hristos, în 
Ortodoxie, clericul este slujitorul lui Hristos, care conlucrează cu Hristos - 
Capul Bisericii, in numele Lui Hristos. Preotul, în Ortodoxie, nici nu ia locul 
lui Hristos, nici nu se interpune între credincios şi Hristos, ci prilejuieşte întâl¬ 
nirea lor. 

177 Sorin Dumitrescu, Şapte dimineţi cu Fărintele Stăniloae, Editura 
Anastasia, Bucureşti, 1992, p. 27. 

deistă, confundând transcendenţa lui Dumnezeu cu absenţa 
Lui din creaţie. Introducând această distanţă între Dumnezeu 
şi lume, teologii apuseni au început să ridice un nou „turn 
Babei" (pentru a-şi justifica mândria de a-L cunoaşte totuşi pe 
Dumnezeu) exagerând valoarea raţiunii umane - şi implicit 
desconsiderând Revelaţia divină - şi a metodei teologice bazate 
pe analogia cu lumea creată. Astfel, gnoza scolastică, înte¬ 
meiată pe realismul aristotelic, adică pe logica raţiunii umane 
şi nu pe credinţa antinomică a Revelaţiei divine, a condus (cum 
era de aşteptat) la o interpretare greşită a comuniunii intra- 
trinitare divine, afirmând monarhia naturii (esenţei, fiinţei) în 
raport cu Persoanele dumnezeieşti. 178 Cunoaşterea de către 
om a lui Dumnezeu ar fi atunci nu o relaţie interpersonală după 
chipul comuniunii divine, ci o contemplare a esenţei divine 
unice. Iar aceasta deschide calea către un misticism (intelec¬ 
tual) al esenţei 179 , către o contemplare a unui Absolut fiinţial 
impersonal, care nu lasă altă ieşire decât fie într-un panteism 
filozofic, fie într-un agnosticism (deism) total. îndumnezeirea 
sau umplerea creaţiei de harul divin devine astfel imposibilă. 
„Catolicismul nu poate înţelege această doctrină (a îndum- 
nezeirii prin har), deoarece nu cunoaşte deosebirea între fiinţa 
şi energiile divine. Ca urmare, pentru el natura umană nu s-ar 


178 Aici se află şi temeiul subordonării tuturor bisericilor locale faţă de 
biserica universală reprezentată prin papalitate, teorie care afectează în mod 
grav întreaga eclesiologie romano-catolică. în baza ei, dimensiunea univer¬ 
sală a Bisericii constă într-o nivelare colectivistă globală, extinsă doar terito¬ 
rial şi dominată dictatorial de administraţia papală. Ca reacţie la acest abuz 
de putere. Reforma protestantă a inventat o altă structură eclesială, 
favorizând individualismul şi sectarismul. Astfel, nici catolicismul şi nici 
protestantismul nu au o eclesiologie sănătoasă, pierzând modelul de comu¬ 
niune trinitar, prezenţa reală a Mântuitorului Hristos în Taine şi structura tean- 
drică a Bisericii. 

179 A se consulta Tradiţia Părinţilor şi Scolastica, în cartea lui Vladimir 
Lossky, Vederea Iui Dumnezeu, traducere din limba engleză de Prof. Dr. 
Remus Rus, EIBMBOR, Bucureşti, 1995, pp. 7-18. 

putea îndumnezei decât unindu-se cu fiinţa divină. Omul nu s-ar 
putea îndumnezei decât contopindu-se cu fiinţa divină. în orice 
caz, ceea ce s-ar manifesta, ceea ce s-ar reflecta din el ar fi 
fiinţa divină. Neputând admite aceasta, catolicismul îl menţine 
pe om într-o existenţă net separată de tot ceea ce e dum¬ 
nezeiesc." 180 

De asemenea, interpretarea eronată a analogiei psihologice 
a Fericitului Augustin despre Sfânta Treime (raţiune, senti¬ 
ment, voinţă) de către anumiţi scriitori a creat în teologia sco¬ 
lastică de după el premisele unei mistici individualiste şi intro¬ 
spective, lucru sesizabil prin aceea că rugăciunile sunt 
înlocuite de meditaţii care, deşi se recomandau a se face cu 
ochii închişi, foloseau masiv imaginaţia şi emoţia, punându-1 
astfel pe om în imposibilitatea de a-şi dezrădăcina în mod real 
patimile. însă Sfinţii Părinţi sunt unanimi în a denunţa imagi¬ 
naţia drept „puntea dracilor", cea mai mare primejdie a vieţii 
spirituale. Departe de a-i da vreun loc în rugăciune, ei spun că 
trebuie să ne scăpăm de ea ca de una care este izvorul tuturor 
iluziilor şi al căderilor. Analiza atentă a scrierilor şi a tablou¬ 
rilor 181 unor asemenea „mistici catolici" îi trădează ca aflându-se 
într-o atitudine închisă comuniunii, absentă, de evadare din 
lumea materială, într-o stare exaltată neacceptată de Sfinţii 
Părinţi. Cosmosul îşi pierde semnificaţia reală pentru cei ce 
duc o astfel de viaţă aparent mistică, dar se află vădit în 
înşelare. De cele mai multe ori ei cad într-un pietism adogma- 
tic de factură tot panteistă. „Teologia occidentală, necunoscând 
deosebirea între fiinţa şi lucrările lui Dumnezeu, a ajuns la un 
fel de înţelegere panteistă a lumii. Identificând în Dumnezeu 
fiinţa cu lucrarea, ea vede în lume o parte a fiinţei lui 
Dumnezeu. Dar aceasta este o imposibilitate." 182 

180 Preot Profesor Dr. Acad. Dumitru Stăniloae, Ascetica şi Mistica 
Ortodoxă, voi. 2, pp. 202-203. 

181 Pictura Renaşterii este elocventă în acest sens. 

182 Preot Prof. Dr. Dumitru Stăniloae, Iubirea creştină, p. 12. 

Pe de altă parte, la unii dintre aceşti scriitori 183 deviaţi de la 
cărarea cea neabătută a Bisericii apare ideea că împărăţia lui 
Dumnezeu este alcătuită numai din fiinţe spirituale mântuite, 
numai din suflete nemuritoare, accentuând o dată în plus 
pierderea valorii eterne a trupului şi a lumii materiale care pot 
fi o scară către cer. Astfel şi-a făcut apariţia flagelarea, ca 
tehnică individualistă ce urmăreşte mortificarea trupului ome¬ 
nesc şi nu transfigurarea lui prin virtute. în acest cadru, asceza 
a fost înţeleasă nu ca o purificare de patimi, în sensul jertfei 
omului care vrea să-L întâmpine şi să-L urmeze pe Hristos, ci 
ca o exterminare necesară a trupului păcătos. 

Materia n-a mai avut importanţă în lucrarea sfinţitoare din ca¬ 
tolicism, fapt vizibil îndeosebi în modul în care teologia 
latină a abordat (simplificând tot mai mult) cultul liturgic. 
Sfintele Taine şi mai ales Euharistia. Din această concepţie a 
rezultat şi grava inovaţie catolică de înlăturare a epiclezei 
(rugăciunea de cerere a Duhului Sfânt de la Dumnezeu-Tatăl ca 
să transforme Darurile puse înainte în Trupul şi Sângele 
Mântuitorului Hristos) din Liturghie. Euharistia este se¬ 
parată de Persoana lui Hristos. Aşadar, sacramentele în catoli¬ 
cism nu îl împărtăşesc real credincioşilor pe Mântuitorul 
Hristos, ci le aduc în suflet numai o graţie creată, detaşată de 
Hristos. „Hristos rămâne izolat în cer, iar Biserica continuă pe 
pământ prelungirea operei înfăptuite de Hristos, prin Euharistie, 
pe care teologia catolică o prezintă ca «Mister Pascal» al 
morţii şi al învierii lui Hristos. Dar aici nu mai este vorba de 
prezenţa personală a lui Hristos, ci de o prezenţă substanţială 
a vieţii lui Hristos, de factură impersonală. Aşa se explică ado¬ 
rarea Euharistiei în locul persoanei lui Hristos. în Biserica 


183 Mulţi teologi apuseni din secolele V - VII au fost afectaţi de dualismul 
platonic care a atins apogeul în maniheism şi nu au înţeles că trupul nu este 
nicidecum rău prin fire, ci este chemat la înduhovnicire şi îndumnezeire 
împreună cu sufletul. 

catolică, persoana lui Hristos a fost înlocuită de papă şi de 
episcopi, care acţionează în Biserică «in persona Christi». (...) 
La catolici viaţa lui Hristos este împărtăşită sub forma unei 
graţii create care nu mai vine din Dumnezeu, ci din ierarhia 
care se identifică cu Hristos. (...) La catolici Euharistia pare să 
lucreze independent de Hristos, fiindcă este dependentă de ie¬ 
rarhie." 184 Nu este şi nu poate fi prezent Hristos în sacramente 
câtă vreme materia este considerată nevrednică de atingerea 
îndumnezeirii prin harul necreat al Duhului Sfânt, câtă vreme 
Hristos este în cer, iar Biserica şi Euharistia sunt pe pământ. Şi 
cu toate eforturile teologilor catolici din ultima vreme, mai ales 
după Conciliul II Vatican (1965), distanţa dintre Dumnezeu şi 
lume n-a putut fi micşorată. Dar erorile teologiei apusene nu 
s-au oprit aici. 

Pierzând legătura pe verticală cu Mântuitorul Hristos, teologia 
catolică a reformulat relaţia credincioşilor cu El în termenii 
relaţiilor interumane din lumea orizontală. Astfel, preluând din 
cavalerismul medieval modelul împăcării contractuale şi 
aplicându-1 în teoria răscumpărării (morala legalistă şi doctrina 
meritelor, invenţii ale lui Anselm de Canterburry, fi 109), 
teologia scolastică a promovat ideea că mântuirea constă într-o 
relaţie juridică a omului cu Dumnezeu, mijlocită de papă şi de 
cler. Lucrarea de mântuire săvârşită de Mântuitorul Hristos a 
fost despărţită de Persoana Lui Care S-a ridicat la cer şi a fost 
depusă ca supramerite în tezaurul Bisericii. în acest tezaur se 
mai adaugă în timp şi meritele prisositoare ale sfinţilor, iar 
papa, ca locţiitor al lui Hristos pe pământ, mai poate acoperi 
cu ele din când în când datoriile celor păcătoşi. Comerţul cu 
indulgenţe, pelerinajele, cruciadele, ca şi alte spectacole antro- 
pocentriste au întreţinut mereu această concepţie că legătura 
omului cu Dumnezeu se desfăşoară indirect şi doar în plan 


184 Preot Profesor Dr. Dumitru Popescu, Ortodoxie şi contemporaneitate. 
Editura Diogene, Bucureşti, 1996, pp. 104-105. 

istoric (uman) nu şi în plan cosmic, lăsând astfel trupul şi 
lumea fără perspectivă teologică, fără o evaluare spirituală sa¬ 
tisfăcătoare. Şi atunci ştiinţele naturii au început să aprofun¬ 
deze în mod autonom cercetarea lumii înconjurătoare fără să 
se mai raporteze la Revelaţia divină şi la Biserică. 

„în scolastică, adică într-o teologie influenţată de aristo- 
telism, atenţia omului este atrasă spre lumea văzută, spre ana¬ 
liza şi cercetarea ei. Scolastica n-a mai interpretat natura în 
perspectiva Duhului lui Dumnezeu, ci, făcând apel la noţiunea 
de cauzalitate mecanicistă, a optat, în locul unei viziuni duhov¬ 
niceşti a creaţiei, pentru o imagine a creaţiei dominată de 
legea cauzalităţii, a lucrului în sine şi a legăturilor exterioare 
dintre cauză şi efect ." 185 Teologia catolică îşi mută reperele 
din Raţiunea divină în raţiunea umană, pierzând lumina şi 
căldura iubirii lui Hristos, în mistică nemaivorbindu-se despre 
unirea interioară cu Hristos, ci despre urmarea exterioară a Lui 
(Imitatio Christi). Apofatismul cunoaşterii lui Dumnezeu şi a 
lumii s-a închis aproape total în catafatismul scolastic. Toma 
d'Aquino, decretat normativ în Apus, L-a exilat pe Dumnezeu 
în spaţiul abstract al superlativelor conceptuale, numindu-L 
„actus purus", „causa efficiens" şi „causa finalis" a lumii, 
nemaivăzându-L ca Persoană iubitoare şi prezentă în om şi în 
lume. Dacă Dumnezeu este Cauza primă a creaţiei, atunci 
lumea ar avea la bază, conform legii cauzalităţii, nişte cauze 
secunde care, deşi au originea în Cauza primă, funcţionează 
independent de Creatorul lor. Intervenţia neîncetată a Duhului 
Sfânt, De viaţă Dătătorul, nu ar mai fi necesară astfel în 
funcţionarea lumii. „Eliminând prezenţa Duhului din creaţie, 
scolastica a pus baza unei ştiinţe care se separă de Dumnezeu, 
a golit creaţia de misterul său, de taina ei dată în Duh, şi a 
înlăturat prin aceasta orice limită în calea cunoaşterii ştiinţifice, 
lăsând impresia că poate cunoaşte totul, chiar şi fiinţa lui 


185 Preot Profesor Dr. Dumitru Popescu, Op. cit., p. 99. 

Dumnezeu." 186 Duhul scolasticii, afectat şi de filozofia Renaşterii, 
pe lângă ideea de perfectibilitate şi înnobilare autonomă a omu¬ 
lui, având ca ţintă „omul universal", a mărit astfel câmpul 
cunoaşterii raţionale omeneşti şi al acţiunii lui în istorie 
şi în lume. 

într-o altă ordine de idei, eliminând rugăciunea neîncetată şi 
harul necreat al lui Dumnezeu din centrul vieţii spirituale, 
Varlaam de Calabria a pus în loc îndeletnicirea cu ştiinţele şi 
graţia creată, provocând o nouă cădere din Adevăr a teologiei 
apusene. A mers până acolo încât a zis că „darul îndum- 
nezeitor este imitarea lui Dumnezeu şi e o aptitudine naturală 
a omului" (o nouă reformulare a pelagianismului şi o descon¬ 
siderare a harului divin necreat). 187 Qăsim în teoria varlaamită 
apoteoza autonomiei scolastice. 

întorcându-ne puţin, în a doua j umătate a secolului XII, spa¬ 
niolul Averroes (Ibn Roşd, fi 198), a emis „teoria celor două 
adevăruri", conform căreia adevărurile raţionale ale filozofiei şi 
ştiinţei şi adevărurile revelate ale religiei există paralel, din 
aceasta rezultând că ceea ce e adevărat pentru filozofie şi 
ştiinţă ar putea să nu fie adevărat pentru religie şi invers. E 
prima manifestare oficială şi publică în cultura apuseană a rup¬ 
turii între ştiinţă şi credinţă, între raţiunea umană şi Revelaţia 
divină. Teoria adevărului dublu, continuată de Duns Scottus 
(fl308) şi William Occam (tl349) a dus, în condiţiile Evului 
Mediu şi ale Renaşterii, la eliberarea filozofiei şi a ştiinţei de 
sub tutela teologiei şi a Revelaţiei dumnezeieşti. Delimitând 
domeniul cunoaşterii de cel al credinţei şi subliniind rolul 
deosebit al experienţei demonstrative, W. Occam a arătat 
inconsistenţa abstracţiilor scolasticii şi prin aceasta a subminat 


186 Ibid., p. 100. 

187 Putem spune că în secolul al XlV-lea diavolul a ameţit decisiv teolo¬ 
gia catolică, centrându-i atenţia pe om, pe un „om universal" (idealul 
Renaşterii) care se crede dumnezeu şi nu mai are nevoie de Dumnezeul Cel 
Viu şi iubitor de oameni (o reformulare vădită a păcatului strămoşesc). 

autoritatea doctrinei Bisericii Catolice, pregătind terenul pentru 
emanciparea individualistă a Renaşterii şi a Reformei pe de o 
parte, şi creând climatul teoretic pentru apariţia ştiinţelor 
experimentale pe de altă parte. 

6. Ştiinţele naturii şi cosmologia 

întemeiate pe studiul fenomenelor observabile cu simţurile, 
ştiinţele naturii, fragmentate prin specializare şi incapabile de o 
privire sintetică a lumii, au intrat destul de repede în conflict cu 
teologia scolastică şi cu abuzurile cenzurii dictaturii papale. Iar 
după secolul al XV-lea, conflictul cu autoritatea eclesiastică 
romană crescând, ştiinţele au eludat cu totul ipoteza divină, 
realitatea metafizică şi acceptarea unor cauze superioare lumii 
pentru explicarea proceselor fizice. Dacă până acum universul 
avea o oarecare sacralitate fiind opera mâinilor lui Dumnezeu, 
de acum înainte ştiinţa propune o altă imagine despre lume, 
lipsită de orice element transcendental. „Ştiinţa are de-a face cu 
spaţiul şi timpul, cu concretul şi particularul, şi nu mai puţin cu 
generalul, cu corpurile în mişcare sub toate manifestările lor 
naturale. Mai mult, ea dezvoltă instrumente matematice pentru 
a analiza şi măsura conexiunile dintre corpuri, încercând să 
explice secvenţele lor cauzale în termeni de coordonare şi 
ecuaţii raţionale. în acelaşi timp, ea caută să atingă concepţii 
de un înalt nivel şi de maximă generalitate, care consimt să 
coordoneze universul fenomenalităţii multiforme în termenii 
unor legi simple, universale şi diferenţiate." 188 

Deşi afirma o ieşire de sub tutela oricărui dogmatism, ştiinţa 
autonomă din secolele XV - XVI îşi formulează dogma propriei 
infailibilităţi, bazându-se pe infailibilitatea raţiunii umane auto¬ 
nome (lucru fals, întrucât nici o raţiune umană, chiar socială, 
nu poate cuprinde infinita bogăţie a existenţei). După teoria 
adevărului dublu, în cultura apuseană se mai face încă un pas 


188 Preot Profesor Dr. Dumitru Popescu, Op. cit., p. 85. 

înspre ruptura dintre teologie şi ştiinţă. întemeiată pe experi¬ 
ment ca metodă de cercetare a realităţii prin repetarea contro¬ 
lată a unui fapt „obiectiv", ştiinţa a păstrat separaţia (din gândi¬ 
rea antică) între obiectul cercetat (materie) şi subiectul 
cercetător - omul (spirit), considerând că obiectul şi subiectul 
nu interacţionează deloc (lucru infirmat azi de fizica parti¬ 
culelor elementare 189 ). Una ar fi lumea obiectivă, văzută ca 
exterioară omului, şi alta cea subiectivă, interioară 190 . 
Astfel s-a introdus şi separarea între viaţa publică sau obiec¬ 
tivă, şi cea privată sau subiectivă a omului, afirmându-se că 
sfera publică intră în domeniul ştiinţei bazate pe analiza şi 
cercetarea obiectivă a faptelor, iar în opoziţie cu ea, credinţa 
este rezultatul unor convingeri subiective care ţin de prefe¬ 
rinţele personale ale fiecărui om şi nu se pot impune tuturor în 
mod obligatoriu. Experierea lui Dumnezeu a fost închisă doar 
în subiectivitatea umană, deschizându-se astfel porţile 
pietismului şi ale sectarismului. De aceea cunoaşterea ştiin¬ 
ţifică are valoare publică şi se impune unanim, pe când 
credinţa e o opţiune personală ce ţine doar de sfera privată. Cu 
aceste noi „dogme" false, ştiinţa modernă a avansat în ateism 
acuzând teologia catolică că ar fi impus credincioşilor porunca 


189 Acesta este aşa-numitul principiu antropic: observatorul şi ceea ce 
observă interacţionează reciproc formând o unitate indivizibilă. Omul 
cunoaşte universul intrând în legătura cu el, dar şi universul îl „întâmpină" 
cumva pe om, descoperindu-şi tainele faţă de el. Cu alte cuvinte, omul şi uni¬ 
versul nu-şi sunt indiferenţi unul altuia întrucât omul înaintează mereu în 
cunoaşterea cosmosului, dar şi cosmosul e dispus să se lase cunoscut. 
Universul nu „s-a născut" spre a-şi juca rolul în faţa unor bănci goale. Trebuie 
menţionat că acest principiu, dincolo de antropocentrismul lui caracteristic, 
are rădăcini în filozofia evoluţionistă panteistă prezentă la foarte mulţi 
fizicieni contemporani. 

190 Trebuie menţionat că problema adevărului în ştiinţă depinde şi de: a) 
sinceritatea observatorului sau lipsa prejudecăţilor lui, b) prelucrarea corectă 
a datelor, c) acceptarea limitelor de observabilitate ale instrumentelor şi ale 
modelelor folosite, şi d) conştientizarea responsabilităţii morale şi sociale a 
omului de ştiinţă. 

„crede şi nu cerceta". Secolele XVI - XIX au adus apoi dez¬ 
voltarea la nivel pragmatic-tehnic a mentalităţii ştiinţifice 
(raţionaliste) secularizate. 

Lumea n-a mai fost înţeleasă ca mediu străveziu al puterii, 
înţelepciunii şi bunătăţii creatoare a lui Dumnezeu, ci doar un 
sistem mecanic închis în propria imanenţă şi autonomie. 
Imaginea scolastică despre Dumnezeu i-a făcut pe gânditorii 
raţionalişti să confunde, regretabil, transcendenţa lui Dumnezeu 
cu absenţa Lui din creaţie. Structura lumii îşi pierde frumu¬ 
seţea şi transparenţa ei spiritual - raţională şi este redusă de 
această ştiinţă atee la câteva sisteme descrise de procese fizice 
sau ecuaţii matematice considerate ca obiective în sensul că 
sunt, cu necesitate, aceleaşi pentru toţi oamenii şi indepen¬ 
dente de observator. Cercetarea ştiinţifică, golită de orice 
contemplaţie a naturii ca zidire a lui Dumnezeu, nu se ocupă 
doar cu explorarea naturii, ci şi cu modelarea ei, vizând prin 
cunoaştere să îi dea o „natură" formal - cognitivă, adică nu doar 
descoperă realitatea, ci îi şi creează modelarea în concepte. Ştiinţa 
aceasta a transferat spaţiul şi timpul din mintea lui Dumnezeu 
în mintea omului, transformându-1 pe acesta în legiuitor al 
naturii. Astfel omul a aj uns să se considere ca un dumnezeu pe 
pământ încercând prin ştiinţă şi tehnică nu doar să exploateze 
lumea exterioară, dar chiar să-şi creeze lumi artificiale (virtuale) 
în care să poată face ce vrea, neîngrădit de nimeni. 

De când Iluminismul a decretat că ştiinţa este mijlocul prin 
care omul poate cunoaşte şi domina lumea înconjurătoare, 
omul de ştiinţă, rupt de orice demers duhovnicesc - contem¬ 
plativ, a intrat într-o adversitate faţă de natura creată de 
Dumnezeu, desacralizând-o continuu. Aspiraţia lui constantă 
din ultima vreme e să modifice totul, să transforme toate 
produsele naturale şi să le înlocuiască cu altele care să nu fie 
decât creaţia sa. Omul ştiinţei secularizate caută să înlocuiască 
universul real cu un univers artificial. Dar pe cât 
omul se îndepărtează de lumea reală, făcută şi chivernisită de 

Dumnezeu, pentru a evada în lumea sa artificială, pe atât îşi sub¬ 
minează propria existenţă ca fiinţă umană pierzând legătura 
prin har cu Dumnezeu şi cu mediul său natural, şi aducând ast¬ 
fel pagube considerabile atât vieţii sale proprii, cât şi ecologiei 
planetare şi chiar cosmice. 

Ştiinţa a adus multe înlesniri omului, dar nu l-a făcut 
automat mai bun, mai sensibil comuniunii cu altul. Ba dim¬ 
potrivă, parcă l-a izolat şi mai mult într-o existenţă satisfăcută 
de sine, fără nici o deschidere faţă de Dumnezeu şi faţă de 
semeni. Discrepanţa între progresul tehnologic şi regresul 
moral - spiritual al omului, precum vedem cu toţii, au destabi¬ 
lizat progresiv omenirea, căci cu tot entuziasmul raţionaliştilor 
din secolul al XlX-lea, „paradisul pământesc, pe care omul a 
vrut să-l edifice ca o sfidare a paradisului ceresc cu ajutorul 
unei ştiinţe care nu vrea să ştie de Dumnezeu şi nici de aspi¬ 
raţia fundamentală a fiinţei umane către eternitate, se întoarce 
împotriva lui şi tinde să devină un real infern" 191 . Secolul XX 
nu pare a fi cu nimic mai luminos raţional, ba încă ştiinţa, din 
slujitoare a vieţii oamenilor a ajuns să fie slujitoare a morţii 
(poluare, războaie, avorturi prin „mijloace moderne", expe¬ 
rienţe genetice, intoxicarea şi manipularea mediatică, etc.). 

După ce a depăşit teoria mecanicistă (clasică) a secolelor 
precedente, fizica particulelor elementare a pus în evidenţă 
ordinea raţională (logică) ce se află la temelia universului văzut 
şi legătura care există între toate particulele şi fiinţele lui. 
Spaţiul, timpul, materia, energia şi conştiinţa nu mai sunt 
văzute ca dimensiuni independente ale realităţii 192 , ci sunt 


191 Preot Profesor Dr. Dumitru Popescu, Op. cit, p. 103. 

192 în ontologia cuantică, universul este văzut ca o sumă globală de stări 
cuantice virtuale actualizate de prezenta şi intervenţia omului, deci, a 
conştiinţei personale. Obiectul cercetat şi subiectul cercetător sunt astfel în 
dialog şi interacţiune. Depăşind separatismul şi determinismul cauzal strict al 
ontologiei fizicii clasice (newtoniene), ontologia cuantică ajunge la frumoase 
concluzii care confirmă solidaritatea şi responsabilitatea omului faţă de cos¬ 
mos, legătura dintre spirit (conştiinţă) şi materie. 

văzute într-un continuum unitar, într-o intercondiţionare reci¬ 
procă. întrebarea pe care şi-o pun tot mai mulţi fizicieni con¬ 
temporani nu mai este: ce este universul?, ci: de ce este uni¬ 
versul aşa?. Se vehiculează tot mai mult principiul antropic, 
potrivit căruia noi vedem universul aşa cum este deoarece 
dacă ar fi fost diferit, noi nu am fi existat ca să-l vedem. Omul 
şi cosmosul sunt într-o interdependenţă reciprocă. Cosmosul 
este organizat aşa pentru a fi contemplat de om şi pentru a fi 
modelat de om prin activitatea lui creatoare. Oamenii de ştiinţă 
au început să-şi dea seama de abuzurile raţionalismului 
reducţionist şi de interpretările subiectiviste, şi că, obiectiv, 
dincolo de realitatea materială a lumii care până mai ieri părea 
dominată de legile atomizării, ale necesităţii cauzale şi ale 
hazardului, există „o raţionalitate care depăşeşte universul mate¬ 
rial" 193 , o realitate care nu pare să fie făcută din materie, ci din 
informaţie, dintr-un fel de „logos" (un element raţional, o 
ordine) care reglează şi conduce lumea şi face ca această lume 
să nu fie un haos universal, ci o simfonie cosmică raţională. 
Dar necunoscând cosmologia biblică şi patristică, unii oameni 
de ştiinţă şi filozofi apuseni (şcoala neognostică New Age), au 
alunecat progresiv într-o concepţie panteist - orientală, idola¬ 
trizând această ordine şi energie impersonală care mişcă 
evolutiv lumea, reactualizând monismul panteist antic 194 , 
„începând cu speculaţiile cosmologice ale lui Einstein, simţul 
totalităţii sau al totalizării cosmice şi-a făcut intrarea 
în ştiinţa oficială. în laboratoarele de la Princeton se 
aflau şi fizicieni japonezi sau chinezi şi astfel gândirea bud- 
dhistă a pătruns prin intermediul lor." 195 Şi totuşi omul nu 


193 John Barrow, Originea universului, traducere de B. Merticaru, Editura 
Humanitas, Bucureşti, 1994, p. 57. 

194 Această concepţie se poate regăsi nu numai în materialele bibli¬ 
ografice menţionate la sfârşitul prezentei teze (*), ci şi în diversele sin¬ 
cretisme gnostic-orientale promovate de mişcarea New Age. 

195 Raymond Ruyer, Qnoza de ia Princeton. Savanţii în căutarea unei 
religii, traducere de Qina Argintescu-Amza, Editura Nemira, Bucureşti, 1998. 

poate fi satisfăcut niciodată doar de frumuseţea unitară şi de 
complexitatea uriaşă a universului. Persoana umană tinde na¬ 
tural spre o viaţă eternă fericită de comuniune superioară 
determinismului fatalist şi aparent fără sens al acestei lumi, 
simţind în adâncurile conştiinţei taina Realităţii şi a prezenţei 
divine, a Comuniunii supreme care o cheamă la dialog, la un 
dialog iubitor şi cunoscător deopotrivă. 

Alţi savanţi au recunoscut că ordinea universului are un 
suport raţional nevăzut, are originea în gândirea divină şi că 
nimic din lume nu e rezultatul hazardului şi al necesităţii 
oarbe, ci rezultatul lucrării creatoare şi proniatoare neîncetate 
a lui Dumnezeu Cel personal în lume, din interiorul şi nu din 
exteriorul ei. Aceşti oameni de ştiinţă au observat că legea 
determinismului cauzal recurent (considerată motorul mişcării 
şi evoluţiei cosmice) este şi ea condusă de o lege a finalităţii. 
Sunt avansate astfel ideile de proiect (plan) şi de finalitate a 
lumii şi a lucrurilor din ea 196 . Savanţii creştini susţin astfel, într-un 
mod argumentat ştiinţific, că universul material nu este un sis¬ 
tem închis, ci este deschis interacţiunii cu lumea spirituală, 
este permeabil energiilor divine imateriale. Aceşti savanţi au 
sesizat că fibrele realităţii materiale sunt de natură infor¬ 
maţională, inteligibilă, şi sunt mişcate spre un sens progresiv - 
transfigurarea tuturor prin harul dumnezeiesc şi îndumnezeitor. 
Au pus în evidenţă raţionalitatea internă a creaţiei aducând în 
actualitate cuvintele Sfântului Qrigorie de Nyssa care spunea că 
materia este o condensare de calităţi logice. „Ştiinţa astăzi, după 
ce a reuşit să pătrundă mai adânc în Taina universului, începe 
să bată la porţile Raţiunii transcendente." 197 

Sensurile (raţiunile) prezente în gândirea divină din eterni¬ 
tate cheamă lucrurile ca nişte atractori, conducându-le mişcă¬ 
rile lor în chip armonic. Universul nu „evoluează" autonom spre 


196 A se vedea lucrarea profesorului Nicolae Faulescu, noţiunile de suflet 
şi de Dumnezeu in fiziologie. Editura Anastasia, Bucureşti, 1999. 

197 Preot Profesor Dr. Dumitru Popescu, Op. cit., p. 109. 

o stare de echilibru termodinamic, de haos, de entropie (dezor¬ 
dine) maximă, aşa cum afirmă teoria sistemelor închise (legea a 
doua a termodinamicii), ci, printr-o minunată mişcare naturală 
(susţinută de energiile divine necreate) de diversificare - com- 
plexificare, se deschide suflării de viaţă a Creatorului lui spre 
o stare superior - ordonată, infinit superioară lumii neraţionale, 
spre om, iar omul spre Dumnezeul - Om, Iisus Hristos, Logosul 
întrupat. Omul cuprinde în trupul său sinteza întregului 
univers, deoarece în trupul omenesc structura materiei şi 
raţionalitatea ei atinge maxima complexitate, iar în conştiinţa 
sa omul deţine suflul viu după chipul cel personal şi nemuritor 
al lui Dumnezeu, şi tinde mereu spre o existenţă spirituală tot 
mai fericită, mai plină de comuniune şi de sens. Această viaţă 
îi devine posibilă prin Hristos şi în Biserică. Iar de la Cinci- 
zecime. Biserica mijloceşte prin Hristos intensificarea suflării 
dătătoare de viaţă a Duhului Sfânt asupra oamenilor şi asupra 
întregii creaţii. 

Dacă până la începutul secolului XX ştiinţa opera doar cu 
concepte referitoare la lumea imanentă observabilă, cu calităţi 
ale materiei şi energiei fizice, acum vorbeşte de o informaţie, 
de o ordine implicită 198 ascunsă în însăşi structura materiei şi 
a conştiinţei, ordine care se desfăşoară şi se înfăşoară într-un 


198 David Bohm, Plenitudinea lumii şi ordinea ei, traducere de H.-R, 
Fatapievici şi Sorin Fărăoanu, Editura Humanitas, Bucureşti, 1995. Şi acest 
fizician încearcă o unificare între existenţa cosmică şi cea raţională umană, 
între viaţa religioasă, gândirea ştiinţifică şi celelalte forme de cunoaştere (filo¬ 
zofie şi artă). D. Bohm afirmă că „mintea înfăşoară materia în general şi, prin 
urmare, trupul în particular. Asemănător, trupul înfăşoară nu numai mintea ci, 
de asemenea, într-un anume sens, întregul univers material. Starea de mişcare 
la un moment dat se înfăşoară printr-o forţă a necesităţii mai lăuntrică, ine¬ 
rentă în această stare atotcuprinzătoare de lucruri, pentru a da naştere la una 
nouă în momentul următor" (p. 293). Detaliind legătura dintre minte şi trup el 
susţine că „mişcările amândurora sunt rezultatul proiecţiilor corelate ale 

dinamism neîntrerupt, constituind fundamentul lor comun, şi 
care le conduce într-o direcţie convergentă, dialogală, pe 
amândouă. Ştiinţa contemporană, depăşind absolutismul 
reducţionist al raţionalismului tinde, iată, spre o abordare apo- 
fatic - estetică a lumii, mulţi savanţi recunoscând că raţionali¬ 
tatea (inteligibilitatea) şi taina cosmosului trimit spre Realitatea 
transcendentă, spre Dumnezeu, Creatorul şi Proniatorul tutu¬ 
ror. Aceasta ne face să apreciem o dată în plus perspectiva teo- 
antropo - cosmică a Ortodoxiei, perspectivă pe care au avut-o 
toţi Sfinţii Părinţi şi care ne oferă adevărata valoare a relaţiei 
dintre Dumnezeu, om şi lume. 

7. Cosmologia autonomă şi cosmologia teonomă 

Cu toate acestea însă, şi datorită unor cercuri politice influ¬ 
ente, ştiinţa a devenit slujitoarea şi paravanul unor ideologii 
ateiste anticreştine. Astfel, s-a impus în cultura occidentală, 
începând cu „secolul luminilor" (al XVIII-lea), o concepţie 
autonomă despre lume care „a eliminat pe Dumnezeu din 
creaţia văzută, pentru a-L izola într-o transcendenţă inaccesi¬ 
bilă. La originea acestei concepţii deiste şi autonome despre 
lume se află o gravă eroare a teologiei creştine raţionaliste, 
care a confundat, aşa cum arăta Adunarea Generală a Consi- 


unui fundament comun de dimensiune mai înaltă" (p. 294). Savantul 
neognostic, afectat de mistica orientală, eşuează într-un monism pancosmic 
impersonalist, nesesizând fundamentul personal - comunitar al omului 
(întrucât prototipul său este Subiect suprem, este Logosul divin) în virtutea 
căruia omul are libertate deplină sau „voie de sine stăpânitoare" potrivit 
căreia îşi poate forma viitorul, şi nu doar şi-l poate accepta în mod fatalist 
(cum susţine mai sus D. Bohm ideea de karma numind-o „forjă a necesităţii" 
sau „rezultatul proiecţiilor corelate ale unui fundament comun de dimensiune 
mai înaltă"). El pune deasupra persoanei umane o esenţă sau o lege imper¬ 
sonală care îi dictează implacabil toate mişcările minţii (inclusiv voia liberă) 
şi ale trupului. 


133 



SENSUL CREAŢIEI 


liului Ecumenic al Bisericilor de la Canberra (1991), transcen¬ 
denţa lui Dumnezeu cu absenţa Sa din creaţie." 199 

în această concepţie. Dumnezeu - dacă ar exista - ar fi creat 
lumea, dar apoi oricum S-a înstrăinat de ea. în virtutea unor 
„raţiuni seminale" (cum le denumea Augustin), sau „cauze 
secunde imanente, separate de cauza lor primă transcendentă, 
lumea funcţionează ca o maşină, în mod independent şi 
autonom de Dumnezeu." 200 Alimentându-şi astfel fuga de 
Dumnezeu şi propria mândrie, omul a luat locul lui Dumnezeu 
pe pământ, încercând să domine lumea prin ştiinţă şi tehnolo¬ 
gie. Exilându-L pe Dumnezeu din lume şi apoi şi din propria 
conştiinţă, omul şi-a creat „drepturi ale omului" care să-i per¬ 
mită orice abuz moral. Astfel, omul secularizat a obţinut cu 
ajutorul tehnicii o oarecare putere asupra lumii materiale exte¬ 
rioare, dar şi-a pierdut busola spirituală şi sensul vieţii, 
devenind prizonierul patimilor interioare şi al unui nihilism fără 
ieşire din lumea vidată de prezenţa lui Dumnezeu. 

Preocupările spirituale ale omului secularizat s-au restrâns la 
câteva acte formaliste, la extazuri provocate şi la spectacole 
distractive cu premii. Plăcerile egoiste şi calculele economice 
au luat locul rugăciunii şi al comuniunii. Pentru omul care nu 
ştie decât de plăceri şi de afaceri, modul lui de viaţă e domi¬ 
nată de lozinca „time is money". în mentalitatea consumismu- 
lui occidental de azi, care ne sfidează şi pe noi, însăşi ideea de 
păcat e perimată. Manipularea prin mass-media generează un 
nou tip de conştiinţă umană, o formă primitivă de fapt, subju¬ 
gată instinctelor şi patimilor inferioare prin reclame de genul 
„plăcerea maximă aici şi acum". Deja pe plan social - politic se 
promovează ideologia unei noi ere (New Age), postcreştine 
sau, mai exact, anticreştine. 


199 Preot Profesor Dr. Dumitru Popescu, liristos, Biserică, Societate, EIBM- 
BOR, Bucureşti, 1998, p. 35. 

200 Ibid. 

în opoziţie cu această gândire care duce inevitabil la o 
degradare tot mai mare a omului şi a cosmosului, teologia 
ortodoxă afirmă că Dumnezeu a creat lumea potrivit cu planul 
Său etern şi o susţine în existenţă neîncetat prin energiile Sale 
necreate, mişcând raţiunea naturală din fiecare făptură spre 
împlinirea scopului ei. Astfel, Iisus Hristos, Logosul divin 
Creator şi Mântuitor, deşi este Unul din Treimea Cea mai presus 
de fire, este prezent în viaţa Bisericii şi a lumii prin energiile 
necreate ale Dumnezeirii ca să conducă creaţia spre cerul nou 
şi pământul nou al împărăţiei lui Dumnezeu. Prezenţa Duhului 
Sfânt în lume încă de la creaţia ei (Facerea 1.2), cât şi 
revenirea Lui asupra Apostolilor şi a creaţiei ca Duh sfinţitor în 
ziua Cincizecimii, arată că „lumea nu este destinată secular¬ 
izării, în virtutea absenţei lui Dumnezeu din creaţie, ci transfig¬ 
urării ei în Hristos şi în Biserică prin lucrarea Duhului: Trimite- 
vei Duhul Tău şi se vor zidi şi vei înnoi faţa pământului 
(Psalmul 103.31)." 201 Evenimentul eshatologic, Parusia Domnului 
Hristos, ca sfârşit al timpului, nu poate fi înţeles altfel decât 
ca înnoirea lumii în Duhul Sfânt, ca Cincizecimea univer¬ 
sală, când întreaga creaţie va deveni un Tabor generalizat. „Ziua 
a opta şi prima, mai bine zis una şi netrecătoare, este venirea 
curată şi atotluminoasă a lui Dumnezeu, ce va avea loc după 
oprirea în stabilitate a celor ce se mişcă. Atunci, în cei ce s-au 
folosit de raţiunea existenţei prin voinţă conform firii. Se va 
sălăşlui după dreptate întreg în ei întregi şi le va procura 
veşnica existenţă bună prin împărtăşirea de El." 202 

Principalul fundament al cosmologiei teonome ortodoxe 
este comuniunea supremă a Sfintei Treimi dumnezeieşti care 
se reflectă şi în creaţie. Dumnezeu este iubire, este lumină. 
Lumina spirituală este slava iubirii interpersonale divine. 
Pentru noi, românii, cosmosul este plin de lumină spirituală. 


201 Ibid., p. 36. 

202 Sfântul Maxim Mărturisitorul, Ambigua, 157, p. 334. 

de înţelesuri şi de taine care trimit la Iisus Hristos - Lumina 
lumii, şi de aceea se numeşte „lume", de la latinescul „lumen" 
(lumină). Iubirea intratrinitară divină umple totul de lumină şi 
de sens. Lumea însăşi este puntea de dialog dintre Dumnezeu 
şi oameni, este mijlocul prin care şi oamenii îşi pot spori prin 
Duhul Sfânt intensitatea şi inferioritatea perihoretică a iubirii 
lor după chipul şi asemănarea Sfintei Treimi. 

Dacă în concepţia autonomă despre lume lucrurile sunt pri¬ 
vite ca entităţi separate care se leagă prin relaţii doar exte¬ 
rioare, în concepţia teonomă, după expresia Sfântului Maxim 
Mărturisitorul, creaţia este întemeiată ca o comuniune dina¬ 
mică şi reciprocă a făpturilor care, deşi sunt distincte, sunt 
unite armonic în aceeaşi mişcare a unificării tuturor cârmuită 
de Logosul divin. Iar diferenţele specifice făpturilor nu sunt 
anulate, ci sunt trăite ca participare reciprocă (perihoreză). 
Aceasta arată că lucrurile există „mai degrabă unele pentru 
altele decât pentru ele însele, prin această relaţie unifica¬ 
toare" 203 . Toate lucrurile sunt legate unele de altele şi sunt 
aduse în existenţă unele pentru altele, într-o minunată înlănţuire 
raţională. Fiecare lucru îşi are astfel un rol precis în armonia 
întregului cosmos condus de Logosul dumnezeiesc: „în felul 
acesta Dumnezeu le va face pe toate să se mişte armonic şi 
identic întreolaltă şi cu întregul, nemaiavând cele particulare o 
voie deosebită de-a celor generale, ci una şi aceeaşi raţiune 
văzându-se în toate împărţită de modurile de a fi ale acelora 
cărora li se atribuie la fel." 204 

8. Creaţionism şi evoluţionism 

Cosmologia teonomă, specifică ortodoxiei, afirmă că orga¬ 
nizarea lumii şi mişcarea ei se săvârşesc din iniţiativa lui 
Dumnezeu şi cu aportul energiilor divine necreate, dar în coo- 


203 MysLagogia, cap. VII, p. 27. 

204 Răspunsul2 către Talasie, Fii. rom., voi. 3, p. 45. 

perare cu mişcarea şi cu puterea naturală a făpturilor. Cu alte 
cuvinte, este afirmată relaţia internă dintre facerea lumii şi 
providenţa ei. Energiile necreate se împletesc cu cele create 
într-o armonie dinamică neîncetată. „Creaţia lumii nu este un 
dat static, ci un eveniment dinamic. Prăpastia uriaşă dintre 
necreat şi creat e depăşită prin coborârea energetică a lui 
Dumnezeu spre lume şi prin urcuşul acesteia spre El." 205 
Aceasta este poziţia ortodoxă, specifică teologiei biblice şi 
patristice. în cultura eterodoxă însă, lucrurile sunt privite altfel. 

Trăgându-şi seva din panteismul antic şi din concepţia cos¬ 
mologică deistă a creştinismului occidental, precum şi din dis¬ 
puta între credinţă şi ştiinţă a culturii moderne, au răsărit ast¬ 
fel două teorii opuse referitoare la originea şi mişcarea lumii. 

Pe de o parte „teoria evoluţionistă încearcă să explice ori¬ 
ginea vieţii şi dezvoltarea ei pe pământ prin intermediul (exclu¬ 
siv al) unor cauze naturale care fac abstracţie de intervenţia lui 
Dumnezeu în creaţie. Cu toate că se înfăţişează ca o teorie 
ştiinţifică, ea face apel, pentru a explica evoluţia vieţii pe 
pământ, la cauze neştiinţifice şi iraţionale, cum ar fi hazardul 
sau întâmplarea." 206 Evoluţionismul 207 afirmă că universul 


205 Preot Profesor univ. Dr. Dumitru Popescu şi Diacon Doru Costache, 
Op. cit., p. 122. 

206 Preot Profesor Dr. Dumitru Popescu, Op. cit., p. 39. 

207 „în anul 1859, biologul britanic Ch. Darwin lansa o teorie care încer¬ 
ca să explice originea speciilor de plante şi animale altfel decât prin creaţie. 
Conform acestei teorii, speciile ar evolua în mod natural unele din altele, de 
la forme mai simple la forme mai complexe, şi astfel ar fi luat naştere toate 
vieţuitoarele existente astăzi, inclusiv omul, despre care se afirmă că ar 
proveni dintr-o specie de maimuţă. Această teorie nu a fost demonstrată 
niciodată, dar unele partide politice, fiind interesate mai ales de aspectul 
moral al problemei (dacă omul se trage din maimuţă atunci suntem liberi să 
ne comportăm ca animalele), au preluat idea şi au reuşit să o impună ca 
teorie oficială. Astfel, s-a ajuns ca în toate şcolile din ţările guvernate de 
asemenea partide, să se înveţe că omul se trage din maimuţă." - biofizician 
Dimitrie Gherasim, Genetica şi evoluţionismul, manuscris. Mănăstirea Antim, 
Bucureşti, 2000, p. 1. 

este într-o curgere veşnică şi autonomă şi că toate speciile de 
fiinţe vii ar proveni unele din altele prin selecţii şi prin mutaţii 
spontane (aleatoare), susţinând teoria transformării continue; 
dar nu poate explica stabilitatea speciilor actuale şi înnobilarea 
lor existenţială. Această teorie a devenit apoi stindardul unor 
ideologii care caută să promoveze pe scară mondială ateismul 
şi iresponsabilitatea morală. Cu toate că foarte mulţi savanţi 
contestă această teorie tot cu probe ştiinţifice 208 , evoluţionis- 
mul va rămâne prezent în gândirea multor oameni, ca justifi¬ 
care comodă a propriilor păcate. 


208 A se consulta în acest sens lucrările lui N. Paulescu, Op. cit., precum 
şi Henry N. Morris şi Gary E. Parker, Introducere in ştiinţa creaţionistă, tra¬ 
ducere de Emil Silvestru, Editura Anastasia, Bucureşti, 2000. Pe de o parte, 
teoriile astrofizice actuale propun un scenariu care derulează evoluţia cos¬ 
mică şi biologică a lumii pe parcursul a 15 miliarde de ani (cosmogonia de tip 
Big-Bang). Această concepţie este acceptată şi de unii teologi ortodocşi con¬ 
temporani, însă cu unele amendamente. Pe de altă parte, nu pot fi acceptate 
scenariile creaţioniştilor neoprotestanţi care susţin că zilele genezei biblice ar 
fi fost de 24 de ore iar lumea ca operă a creaţiei divine, fiind încheiată, ar 
avea vârsta de numai 7000 de ani. Actul creării lumii (cosmogeneza) este 
opera iubirii, libertăţii şi a puterii divine absolute care nu sunt îngrădite de 
anumiţi parametri ai lumii create. Timpul, constantele şi legile fizice deter¬ 
ministe ale universului material au fost întemeiate prin porunca Logosului 
Atotţiitor, dar pot fi schimbate şi reaşezate instantaneu printr-o nouă poruncă 
a Lui. însăşi teoria relativităţii susţine neuniformitatea spaţiului şi a timpului 
în univers. Această posibilitate de transformare ontologică a cosmosului (de 
depăşire a legilor fizice naturale, de transfigurare a lui) îşi are temelia în atot- 
prezenţa şi atotputernicia Logosului divin şi a Duhului Sfânt. Prin energiile 
Sale necreate. Dumnezeu poate interveni în creaţie oriunde şi oricând în chip 
minunat (supranatural). Numai aşa putem intui transfigurarea materiei şi a uni¬ 
versului prin har, învierea tuturor şi îndumnezeirea eternă a creaţiei. Nu 
putem absolutiza câteva concluzii ştiinţifice (limitate) apiicându-le asupra 
lucrării celei nepătrunse şi nelimitate a lui Dumnezeu, întrucât la acest pol ai 
infinităţii divine orice reper uman fix dispare. „Pe Cel Atotputernic nu putem 
să-L ajungem cu priceperea noastră. El este atotînalt în putere şi bogat în 
judecată." (Iov 37.23) 

Afirmând că raţiunile tuturor făpturilor sunt eterne în 
Logosul divin dar sunt plasticizate la un moment dat, precis, în 
timp, prin voia şi prin lucrarea Creatorului, Sfântul Maxim 
Mărturisitorul combate cu multe veacuri înainte ideea trans- 
formismului autonom evoluţionist. 209 

„Căci n-a fost vreo fire din cele ce sunt, nici nu este, nici nu va fi, 
care să fie după raţiunea ei ceea ce nu este încă acum, sau care este 
acum sau va fi mai pe urmă ceea ce nu era mai înainte. Căci cele ale 
căror raţiuni au avut la Dumnezeu deplinătatea, odată cu exis¬ 
tenţa nu primesc prin aducerea lor la existenţă şi în fiinţă, con¬ 
form cu raţiunile lor, nici un adaos sau ştirbire din cele ce le 
sunt necesare spre a fi ceea ce sunt ." 210 

Aşadar, toate făpturile sunt aduse în existenţă de Dumnezeu 
când binevoieşte El pe o matrice a raţiunilor Sale veşnice şi a 
energiilor Sale necreate care Ie susţin neîncetat. însă ordinea 
creaţiei făpturilor este una treptată, logic-progresivă, de la sim¬ 
plu la complex, speciile inferioare cuprinzând în sine premise¬ 
le (condiţiile, mişcarea şi mijloacele) apariţiei unor specii supe¬ 
rioare. Dar asta nu înseamnă că ele însele constituie cauzele 
care au produs în mod autonom speciile superioare, cum 
afirmă ipoteza evoluţionistă. Asemănarea unor organe biolo¬ 
gice ce aparţin unor fiinţe din specii diferite nu implică în mod 
necesar descendenţa autonomă a speciilor. Saltul dintre specii, 
lipsa verigilor intermediare şi stabilitatea genetică a speciilor 
deja existente stau mărturie pentru aceasta. Fiecare făptură şi 
fiecare nouă specie de fiinţe vin în existenţă printr-o nouă faptă 


209 Tema evoluţiei, ca lege atotputernică ce guvernează lumea, este mult 
dezvoltată şi în lucrările unor fizicieni contemporani (Erwin Schrodinger, 
Fritjof Capra, David Bohm ş.a.) care susţin că există un fundament comun 
tuturor lucrurilor, că spiritul şi materia sunt într-o relaţie reciprocă. Dar con¬ 
cepţia lor metafizică este un evoluţionism pancosmic ateu impregnat cu idei 
din filozofiile orientale. 

210 Ambigua, 115, p. 294. 

creatoare a lui Dumnezeu, faptă ce stă în legătură logică (potri¬ 
vit raţiunilor divine veşnice unite în Logosul divin) cu o alta 
precedentă. Totuşi, o oarecare „evoluţie" variată a fiinţelor vii se 
poate explica şi prin implicarea potenţială a unor rase noi în 
altele mai vechi şi prin variaţiile mediului, dar nicidecum nu se 
poate explica pe baza unor transformări fundamentale (de 
natură, de specie) autonome dominate de hazard. 211 

Pe de altă parte, creaţionismul filozofic consideră că lumea 
a fost perfectă de la crearea ei, lucrurile neavând un scop 
superior spre care să se îndrepte. Astfel, ar apărea o ciclicitate 
monotonă şi un fixism imobil al făpturilor care, fiind deja 
desăvârşite, n-ar mai avea spre ce să tindă. Singura mişcare a 
creaturilor ar fi fost conservarea stării iniţiale. Unii teologi 
creştini de confesiune protestantă care aderă la creaţionism 
susţin că păcatul introdus de om în lume a făcut ca lumea, de 
atunci, să aibă o mişcare de degradare continuă, degradare 
care n-a putut fi oprită nici măcar de întruparea şi învierea 
Mântuitorului Hristos. Numai la a doua Sa venire, afirmă ei. 
Mântuitorul ar restaura lumea în armonia ei iniţială per¬ 
fectă. 212 Dar şi această teorie extremistă, care dă lumii o 
determinare exclusiv supranaturală (Deus ex machina). 


211 în foarte recenta teorie a haosului, hazardul nu mai este înţeles ca un 
eveniment pur aleator şi fără rost, ci ca unui care are la bază o ordine supe¬ 
rioară înţelegerii clasice a cauzalităţii. Hazardul apare ca un agent care diri¬ 
jează microcosmosul spre un scop precis. însă „există numeroase aspecte 
asupra cărora înşişi evoluţioniştii nu se înţeleg între ei. Practic, majoritatea 
biologilor sunt conştienţi de lipsurile evoluţionismului (speculaţii, ipoteze 
nedemonstrate, dovezi false), sau cel puţin de o parte dintre ele, singurul 
motiv pentru care mai este încă menţinut fiind refuzul adepţilor lui de a 
accepta existenţa lui Dumnezeu." - biofizician Dimitrie Gherasim, Op. cit., p. 
20. Ne propunem să abordăm problema aceasta mai pe larg într-o altă 
lucrare. 

212 De aceea în protestantism şi la secte nu există sfinţire şi îndum- 
nezeire. Toată viaţa spirituală este redusă intr-un plan intelectual şi cel mult 
etic, omul neavând cum să stăvilească procesul de degradare universală care-1 
cuprinde şi pe el. Este şi aici o rămăşiţă a dualismului antic spirit - materie. 

sfârşeşte până la urmă tot în autonomie şi în ateism. „însă atât 
ideea perfecţiunii depline originare a lucrurilor, cât şi exclu¬ 
derea intervenţiei creatoare a lui Dumnezeu în desăvârşirea 
făpturilor sunt rezultatul unei concepţii care îl vede pe 
Dumnezeu doar ca pe o Cauză externă a creaţiei, iar creaţia, 
ca pe o maşină ce funcţionează independent de Dumnezeu." 213 

Cosmologia teonomă ortodoxă depăşeşte atât evoluţionis- 
mul (panteist), cât şi creaţionismul fixist (deist), promovând 
ideea de creaţie continuă şi progresivă a Logosului divin, care 
a început prin facerea lumii şi se va încununa prin cerul nou şi 
pământul nou al împărăţiei lui Dumnezeu. Acest lucru este 
menţionat în Sfânta Liturghie prin rugăciunea arhiereului: 
„Doamne, Doamne, caută din cer şi vezi şi cercetează via 
(lumea) aceasta pe care a sădit-o (zidit-o) dreapta Ta şi o 
desăvârşeşte pe ea!". După Sfântul Maxim Mărturisitorul, 
acest fapt este posibil fiindcă Dumnezeu păstrează o legătură 
internă cu lumea prin energiile necreate ale Duhului Sfânt care 
susţin şi se împletesc cu mişcarea naturală a făpturilor. 

„Duhul Sfânt nu este absent din nici o făptură şi mai ales din 
cele ce s-au învrednicit de raţiune. El o susţine în existenţă pe 
fiecare, întrucât Dumnezeu şi Duhul lui Dumnezeu Se află, prin 
puterea providenţiatoare, în toate. Şi El mişcă raţiunea naturală din 
fiecare ." 214 

Modelul şi motorul acestei sinergii este unirea ipo- 
statică a celor două firi, divină şi umană, în Persoana 
Mântuitorului Iisus Hristos. Căci lucrarea Sa teandrlcă este 
începutul transfigurării, al îndumnezeirii, întregului cosmos. 

9. Criza ecologică şi sfârşitul lumii 

înstrăinarea tot mai mare a omului de Dumnezeu, de se¬ 
meni şi de cosmos prin păcate duce, în condiţiile secularizării 
actuale, la o profundă şi tot mai grea criză morală şi spirituală. 


213 Preot Profesor Dr. Dumitru Popescu, Op. cit., p. 42. 

214 Răspunsul 16 către Talasie, Fii. rom., voi. 3, p. 67. 

Pe de o parte fiecare om vrea să-şi extindă câmpul dominării 
sale asupra celorlalţi şi asupra lumii, pe de altă parte fiecare 
om este asaltat de stări psihice (nevrotice) tot mai accentuate 
din cauza patimilor proprii 215 . Criza se extinde implicit şi în plan 
social, astăzi asistând cu stupoare la o amplificare crescândă a 
fenomenului infracţional, la o dezumanizare furibundă a rela¬ 
ţiilor interumane (înşelăciune, violenţă şi erotism). Dar aceste 
consecinţe şi repetări amplificate ale păcatului strămoşesc 
provoacă mari daune şi în planul cosmic. 

Concepţia deistă conform căreia Dumnezeu este separat de 
lume a provocat şi separaţia (adversitatea) omului faţă de cos¬ 
mos. Această gândire dualistă „a dat naştere la structuri şi la 
scheme de dominaţie care au favorizat exploatarea nemiloasă 
a naturii de către om." 216 Omul s-a folosit de tehnologie pentru 
a-şi satisface apetitul pătimaş, intervenind iresponsabil în 
armonia dintre făpturi şi creând dezbinare şi între ele. Dez¬ 
echilibrul introdus de om în natură, în condiţiile în care se con¬ 
tinuă ritmul actual al secularizării şi al poluării, tinde să 
cuprindă întreaga planetă şi să ne înghită pe toţi într-o uriaşă 
necropolă. Azi omul autonom vrea să înlocuiască lucrurile na¬ 
turale (fructe, flori, peisaje, fenomene) create de Dumnezeu cu 
simulări artificiale ale calităţilor lor sensibile care dau în 
aparenţă simţurilor acelaşi efect. Omul autonom şi ateu îşi 
duce la apogeu autonomia sa, încercând să-şi satisfacă plăce¬ 
rile simţurilor cu produse care să fie numai opera sa. Aproape 
că şi-a creat tot arsenalul necesar unui paradis artificial în care 
să nu mai aibă nevoie nici de Dumnezeu, nici de semeni, nici 
de natură, nici de cosmos. Şi dacă omul continuă în această 


215 Omul contemporan chinuit de mustrarea conştiinţei încearcă să-şi 
depăşească crizele doar făcând apel la psihiatru sau la psihanalist, evitând 
Biserica şi Taina Spovedaniei. Dar simpla consolare omenească îl poate oare 
descătuşa de lanţurile propriilor păcate? 

216 Preot Profesor Dr. Dumitru Popescu, Teologie şi Cultură , p. 119. 

direcţie, victoria diavolului va fi deplină asupra lui, iar starea 
de schizofrenie şi de alienare a omului va deveni totală. 

Ca o reacţie la această mentalitate autonomă şi secularizată 
au apărut în Occident o serie de curente şi de organizaţii paci¬ 
fiste şi ecologiste care promovează nu numai nişte îndemnuri 
care să-l sensibilizeze pe om faţă de fenomenul distrugerii 
naturii, ci (ceea ce este mai subtil) o întreagă ideologie 
neopăgână, un ciudat amestec al tuturor religiilor şi filozofiilor 
care se propune lumii ca religie a viitorului. Departe de a-şi 
susţine o teorie oficială coerentă, mişcările hippy, fiower 
power, New Age, reprezintă un amalgam confuz ce cuprinde 
scientismul occidental şi misticismul extrem-oriental, teozofia, 
ocultismul şi adorarea naturii. Nu este de mirare că în rândurile 
adepţilor acestei mişcări, revoltaţi şi frustraţi de plictiseala şi 
monotonia unei vieţi interioare şi sociale anormale, există 
tendinţa explorării unor domenii existenţiale noi, cunoscute 
sub numele de experienţe paranormale sau extrasenzori- 
ale 217 . însă aceste experienţe nu au nici un fundament spiri¬ 
tual creştin. O parte din aceste experienţe mult căutate azi ţin 
exclusiv de domeniul fanteziei şi al escrocheriei ieftine, o altă 
parte de domeniul ocultismului şi al demonismului şi, în fine, 
o altă parte de domeniul patologicului (de multe ori se şi 
întrepătrund). De aceea găsim amestecate în aceste experienţe 
felurite incantaţii hipnotice şi practici de magie şi de sugestie, 
iar adeseori chiar folosirea muzicii şi a drogurilor psihedelice. 
Dar aceste experienţe paranormale nu-i pot aduce omului 
niciodată viaţa veşnică şi adevărata fericire care nu vin decât 


217 A se citi vrăjitorie, bioenergie, radiestezie, parapsihologie, medium-/s/n, 
yoga creştină (însăşi denumirea cuprinde o blasfemie, yoga neavând 
absolut nimic creştin), etc. Aceste curente ideologice pun în circulaţie nu 
numai nişte deşertăciuni esoterice ale păgânismului antic pe care le speram 
demult îngropate, ci şi un anumit misticism bolnav dominat de ignoranţă (în 
materie de cultură creştină) şi de o stare de frică (apocaliptică) de natură 
ocultă. 

prin experienţa duhovnicească a iubirii lui Iisus Hristos, 
Dumnezeul - Om şi a semenilor, iubire care nu poate fi dobân¬ 
dită, trăită corect şi sporită necontenit decât în Biserică. 218 

Dacă în Occident ruptura „iluministă" dintre sacru şi profan, 
dintre viaţa religioasă (privată) şi cea ştiinţifică (publică), a 
creat perspectiva unei antiteze dintre om şi cosmos, în Răsăritul 
creştin cultura plămădită cu aluatul Ortodoxiei şi întemeiată pe 
dimensiunea liturgică a întregii lumi afirmă nu antiteza, ci soli¬ 
daritatea dintre om şi natură, dintre om ca preot al creaţiei şi lume 
ca biserică. „Socotesc necesar ca civilizaţia noastră să revină la 
concepţia conform căreia superioritatea omului în comparaţie cu 
restul creaţiei nu stă numai în raţiunea pe care o posedă, ci în 
posibilitatea lui de a comunica, adică de a crea relaţii de aşa 
natură încât flecare fiinţă în parte să fie eliberată de egocentris¬ 
mul şi de limitele ei şi să se raporteze la ceva dincolo de şinele 
propriu, la Cineva «de dincolo» de lume, la Dumnezeu." 219 

Salvarea omenirii şi a lumii din criza în care se zbate azi nu 
poate veni decât prin Mântuitorul Iisus Hristos şi prin 
Biserica Sa Dreptmăritoare. Teologia ortodoxă, aşa cum susţin 
şi Sfinţii Atanasie cel Mare, Maxim Mărturisitorul şi Grigorie 
Palama, afirmă că fără Domnul Iisus Hristos noi nu putem face 
nimic. Doar unindu-ne real cu El prin Sfintele Taine ale Bisericii, 
putem conlucra cu El la mântuirea noastră şi a lumii. 
Cosmologia teonomă ortodoxă nu numai că are meritul de a 
depăşi atât panteismul cât şi deismul lumii păgâne şi seculari¬ 
zate, întrucât afirmă că Logosul divin lucrează neîncetat în lume 


218 Majoritatea sectelor neoprotestante şi a mişcărilor „harismatice" aduc cu 
ele ca învăţătură eshatologică pe de o parte o concepţie fatalistă, îmbibată 
de idei privind sfârşitul violent al lumii actuale, concepţie care anulează orice 
optimism transfigurator, iar pe de altă parte o concepţie pur materialistă şi 
exaltantă, care susţine înnoirea acestei lumi prin simpla intrare a Pământului 
într-o nouă conjunctură stelară. Şi aici vedem în opoziţie deismul occidental 
cu panteismul oriental. 

219 loannis Zizioulas, Mitropolit de Pergam, Crea[ia ca Euharistie, tradu¬ 
cere de Caliopie Papacioc, Editura Bizantină, Bucureşti, 1999. 

şi în Biserică prin „harul care îndumnezeieşte toate" 220 , dar se şi 
oferă lumii contemporane ca singura soluţie de ieşire din criza 
ecologică mondială. Taina mântuirii este taina materiei 
transfigurate în Hristos. Iar acest lucru este dus la desăvârşire prin 
Duhul Sfânt care plineşte toate. Mântuirea adusă nouă de 
Mântuitorul nostru Iisus Hristos are dimensiune cosmică deoarece 
El a răscumpărat lumea pe care a zidit-o după bunăvoinţa lui 
Dumnezeu - Tatăl şi prin împreună - lucrarea Duhului Sfânt. 

Potrivit învăţăturii ortodoxe, cosmosul are o raţiune 
şi o finalitate euharistică. Universul a fost chemat de Dumnezeu 
la existenţă ca participant la minunata şi nesfârşita 
Liturghie cosmică. Primit de oameni în dar de la Dumnezeu 
spre a-1 lucra (transfigura), cosmosul are menirea de a fi oferit 
de aceştia la rându-le Stăpânului tuturor ca jertfă, ca dar de 
mulţumire al Bisericii, pus înainte şi afierosit Atotţiitorului prin 
harul Prea Sfântului Duh. Iar la plinirea vremii acestui veac 
Dumnezeu îl va restitui oamenilor preschimbat şi transfigurat 
întru împărăţia Sa, într-un cer nou şi pământ nou, plin de 
lumină şi de har. Trupul înviat al Creatorului întrupat va străluci 
atunci prin toate ca şi centrul real şi preaslăvit al atracţiei şi al 
adorării cosmice care le atrage la Sine pe toate cu dorire ne¬ 
grăită. Iată ce ne mărturiseşte despre aceasta cartea Revela¬ 
ţiei (Apocalipsa) în capitolele 21 şi 22: 

„Şi am văzut cer nou şi pământ nou. Şi am văzut cetatea 
sfântă, noul Ierusalim, pogorându-se din cer de la Dumnezeu, 
gătită ca o mireasă pentru mirele ei, având slava lui Dumnezeu. Şi 
templu n-am văzut în ea, pentru că Domnul Dumnezeu, Atotţiitorul 
şi Mielul, este templul ei. Şi cetatea nu are trebuinţă de soare, nici 
de lună ca să o lumineze, căci slava lui Dumnezeu o luminează 
şi făclia ei este Mielul. Şi tronul lui Dumnezeu şi al Mielului va fi în 
ea şi slugile Lui îi vor sluji Lui. Şi vor vedea faţa Lui şi numele Lui 
va fi pe frunţile lor. Şi noapte nu va mai fi; şi nu au trebuinţă de 
lumina lămpii sau de lumina soarelui, pentru că Domnul 
Dumnezeu le va fi lor lumină şi vor împârăţi în vecii vecilor." 


220 Sfântul Maxim Mărturisitorul, Răspunsul2 către Talasie, Fii. rom., voi.3, p.45. 

Concluzii 


Dintotdeauna, imaginea pe care şi-o face omul despre cos¬ 
mos rămâne principala componentă a interpretării teologiei şi 
culturii. De aceea schimbarea modelului teologic şi cosmologic 
în anumite momente cultural - istorice ale societăţii umane a 
generat punctele de răscruce în progresul sau regresul civiliza¬ 
ţiei popoarelor. Acest lucru îl putem urmări studiind cu atenţie 
şi iubire de adevăr istoria concepţiilor teologice şi ştiinţifice care 
s-au perindat pe firmamentul culturii umanităţii. 

în finalul acestei lucrări, formulăm câteva consideraţii referi¬ 
toare la cosmologia Sfântului Maxim Mărturisitorul şi la marea 
ei actualitate pentru cultura şi civilizaţia contemporană aflate 
azi la răscrucea unui proces de fermentaţie de o intensitate 
fără precedent în istoria omenirii. 

1. Viaţa şi opera acestui mare Sfânt Părinte al Bisericii sunt 
un model de trăire în Hristos şi de cunoaştere adâncă a culturii 
vremii sale, cultură pe care Sfântul Maxim a folosit-o şi a trans- 
figurat-o în ce a avut ea mai frumos şi mai subtil ca formă şi 
conţinut al gândirii antice greceşti. Mărturisirea ortodoxiei, a 
adevărului creştin, a fost mai importantă pentru Sfântul Maxim 
Mărturisitorul decât însăşi viaţa sa. Ca şi ceilalţi Sfinţi Părinţi 
care au avut de pătimit pentru fermitatea şi statornicia lor în 
dreapta credinţă. Sfântul Maxim trăia ceea ce spunea şi teolo- 
ghisea ceea ce trăia, pecetluind cu sângele său mărturisirea sa 
de credinţă. Aceasta ne dovedeşte, o dată în plus, că Ortodoxia 
s-a impus în lume şi în istorie prin j ertfelnicie, după pilda 

Mântuitorului Hristos, sângele mărturisitorilor fiind sămânţa 
cea bine şi mult roditoare a întregii creştinătăţi. Biserica 
trăieşte până la sfârşitul veacurilor atât la nivel comunitar, cât 
şi pe plan personal, potrivit măsurii fiecărui credincios, în 
această stare de jertfă dar şi de înviere, pregustând încă de aici 
arvunile bucuriei vieţii veşnice din împărăţia lui Dumnezeu. 

2. Referitor la teologia trinitară şi la hristologie, „gândirea 
Sfântului Maxim, asemeni întregii gândiri biblice şi patristice 
răsăritene, are un caracter antinomic şi paradoxal. Ea ţine îm¬ 
preună, într-o sinteză superioară, afirmaţii care par opuse şi 
contradictorii." 221 Teologia sa aduce lămuriri în problema uni¬ 
tăţii fiinţei precum şi a Treimii Persoanelor dumnezeieşti într-o 
vreme când filozofia antică încă mai încerca să înglobeze tai¬ 
nele adânci ale Revelaţiei divine în concepte raţionale. Sfântul 
Maxim insistă asupra intersubiectivităţii divine, adică asupra 
prezenţei Persoanelor divine una în alta, taină ce constituie te¬ 
meiul dogmei trinitare, al comuniunii perihoretice divine. Apoi, 
el formulează şi explicitează foarte clar dogma unirii ipostatice 
a celor două firi, lucrări şi voinţe (divină şi umană) în Persoana 
Mântuitorului Iisus Hristos, combătând cu tărie ereziile monofi¬ 
zită, monoenergistă şi îndeosebi monotelită care tulburau cum¬ 
plit Biserica în vremea sa. El demonstrează cu limpezimea ne¬ 
asemuită a logicii sale îndumnezeite că unirea ipostatică a 
celor două firi reprezintă tocmai temeiul şi garanţia înnoirii şi a 
îndumnezeirii în Hristos atât a firii umane, cât şi a întregului 
cosmos. 

3. Sfântul Maxim Mărturisitorul arată că Dumnezeu, Care 
rămâne nemişcat în calitatea Sa de fiinţă necreată. Se mişcă şi 
lucrează atât în planul interior al vieţii divine, cât şi în planul 
relaţiei Sale cu lumea creată. Dincolo de orice panteism şi 
deism. Dumnezeu este mai presus de orice existenţă creată de 


221 Fr. Frof. Dr. Dumitru Popescu, Postfaţă la cartea lui Lars Thunberg, 
Omul şi cosmosul în viziunea Sfântului Maxim Mărturisitorul, traducere de Frof. 
Dr. Remus Rus, EIBMBOR, Bucureşti, 1999, p. 167. 

148 



CONCLUZII 


El, dar Se face prezent în toate prin lucrarea Sa iconomică. 
Ieşind din Sine prin actul creării lumii. Dumnezeu Se face 
cunoscut în ea prin raţiunile făpturilor, prin Pronia şi Judecata 
cu care ocârmuieşte lumea spre unirea ei tot mai deplină cu 
Sine. Cosmologia Sfântului Maxim depăşeşte astfel pendularea 
celorlalte concepţii filozofice între panteism şi deism, arătând 
că Dumnezeu este „de infinite ori infinit" în esenţa Sa necreată, 
taina Sa supranegrăită nefiind accesibilă nicicum făpturilor 
Sale prin nici o descoperire, dar este lucrător în lumea creată 
de El, mişcând necontenit făpturile conform cu raţiunile lor 
eterne unite în Logosul Său. 

Sfântul Maxim a conceput raţiunile ca energii dumnezeieşti 
necreate, elaborate intr-un „pretimp" al creaţiei. Ele nu se con¬ 
fundă nici cu Logosul divin Care le-a elaborat, nici cu făpturile a 
căror structură o determină şi în care ele sunt articulate în chip 
negrăit. Raţiunile lucrurilor, care sunt eterne în planul lui 
Dumnezeu, au fost plasticizate aşadar în actul creaţiei, şi prin 
aceasta ele au caracter atât transcendent cât şi imanent, atât 
necreat cât şi creat 222 . „Creaţia nu e o simplă încorporare a 
raţiunilor preexistente, ci apariţia unor raţiuni plasticizate, con¬ 
forme raţiunilor preexistente în Dumnezeu. Raţiunile lucrurilor 
sunt pe de o parte create, pe de alta, copii ale raţiunilor divine, 
avându-le pe acestea ca temelie continuu susţinătoare, cu 
neputinţă de despărţit între ele, deşi lucrurile se pot dezvolta 
şi altfel decât conform cu raţiunile divine ." 223 Deşi se află în 
Logosul divin, raţiunile nu sunt exterioare făpturilor (ca idei 
platonice sau forme pure), ci ele asigură prezenţa activă a Lo¬ 
gosului divin în creaţie. Prin aceste raţiuni. Dumnezeu păs¬ 
trează necontenit legătura cu lumea văzută şi nevăzută, cu cos¬ 
mosul întreg. Astfel, Logosul divin este mereu prezent în 
creaţie, lumea mişcându-se sub purtarea Lui de grijă şi rămâ- 


222 Observăm şi la nivelul lumii create nenumărate antinomii care 
dovedesc şi nuanţează complexitatea realităţii. 

223 Pr. Prof. Dumitru Stăniloae, Introducere la Ambigua, p. 30. 

nând bună în esenţa ei, ca operă continuă a lui Dumnezeu, în 
ciuda dezordinii şi a alterării introduse de păcat. Prin funda¬ 
mentul ei raţional şi comunitar, lumea permite întruparea 
Logosului şi transfigurarea ei neîncetată în Hristos. Pe de o 
parte Logosul divin este punctul de iradiere a creaţiei (A), dar 
pe de altă parte El este şi punctul ei de convergenţă (Q), 
adică este începutul şi sfârşitul (scopul) spre care este che¬ 
mată întreaga creaţie prin Biserică. 

Concepţia cosmologică echilibrată a Ortodoxiei ne fereşte 
atât de căderea într-un pesimism aducător de nelinişte 
şi chiar de panică ce ne-ar putea veni din ideea că fericirea, 
după care aspirăm prin fire, n-ar putea fi atinsă într-o lume ce 
pare tot mai autonomă şi mai fără sens (consecinţa deismului 
scolastic), dar ne păzeşte şi de un fals optimism pe care-1 
propagă unele filozofii vitaliste neopăgâne 224 şi unele secte 
neoprotestante 225 când susţin că fericirea şi împărăţia lui 
Dumnezeu sunt doar în lumea aceasta şi în veacul de acum. Pe 
de altă parte înţelegem şi faptul că omenirea nu este nicide¬ 
cum la discreţia unor forţe (impersonale) obscure din univers 
care dirijează destinele oamenilor năruindu-Ie orice tendinţă 
spre libertate 226 , dar nici nu are nevoie de a evada din această 
lume care n-ar fi decât o iluzie ca să-şi atingă salvarea într-o 
altă lume, şi mai iluzorie, precum susţin filozofiile orientale. 

4. După Sfântul Maxim, lumea reflectă la nivelul creat peri- 
horeza şi comuniunea divină prin ţesătura minunată a relaţiilor 
dintre lucruri care îşi au temeiul în unitatea raţiunilor în Logosul 
divin. Predispoziţia naturală a lucrurilor spre relaţie, spre 
comuniune, arată că lumea are ca scop comuniunea tot mai 


224 Prezente în sincretismul „harismatic" New Age. 

225 Ca de exemplu Martorii lui Iehova, Adventiştii, etc. (şi toate sectele 
care susţin hiliasmul). 

226 Cum susţin magia şi astrologia, aflate azi într-o ferventă expansiune 
acolo unde află loc propice prin necunoaşterea şi nepracticarea învăţăturilor 
şi adevărurilor dreptei credinţe. 

intensă a făpturilor cu Dumnezeu şi întreolaltă, lucru care se 
manifestă şi mai evident în cazul oamenilor care sunt creaţi 
după chipul lui Dumnezeu Cel personal - comunitar. Cosmosul 
are, aşadar, un sens eclesial şi eshatologic, acela de a fi 
Biserică - împărăţie a lui Dumnezeu, în care toate sunt transpa¬ 
rente spre Dumnezeu şi unite simfonic întreolaltă. Iar acest lu¬ 
cru este posibil datorită lucrării neîncetate în lume a Logosului şi 
a Duhului Sfânt prin „harul care îndumnezeieşte toate" 227 . 

5. Cosmologia Sfântului Maxim Mărturisitorul depăşeşte ori¬ 
zontul limitat al acestei lumi şi îndrumă către Dumnezeu. Lumea 
este ca o scară pe care omul poate înainta printr-o viaţă 
tot mai curată şi prin contemplarea făpturilor ei spre Cel ce le 
cuprinde şi le ocârmuieşte pe toate. Raţiunile lucrurilor se 
arată astfel a fi ca nişte trepte înlănţuite pe care Dumnezeu co¬ 
boară în lume şi pe care omul urcă neîncetat spre Dumnezeu, 
unindu-se sinergie prin har şi unificând prin relaţia lor şi lumea 
cu Dumnezeu. Această conlucrare şi convergenţă între energi¬ 
ile divine necreate şi cele create în om, şi în mod deplin în 
Dumnezeul - Om Iisus Hristos, arată că Dumnezeu a făcut 
lumea cu un scop veşnic, şi că pentru aceasta înaintea lui 
Dumnezeu ea are o valoare veşnică, valoare pe care adeseori 
omul tinde să o transforme în proprietate personală instaurân- 
du-se ca un alt dumnezeu pe pământ, nesocotind pe Creatorul 
său. Dar cu toate încercările de a-şi face prin tehnică un para¬ 
dis pământesc ca o sfidare a celui ceresc, omul nu reuşeşte 
decât să-şi pregătească astfel un palat al infernului, golit de 
orice comuniune reală cu Dumnezeu şi cu semenii, dar plin de 
răbufniri ale patimilor iraţionale şi ale demonilor care le 
generează şi lucrează prin ele. 

6. Dacă până în secolul XIX ştiinţa şi filozofia ei operau cu 
o concepţie mecanicistă şi atomizată despre lume, în care 
relaţiile dintre lucruri erau considerate pur exterioare, astăzi 


227 Răspunsul 2 către Talasie, Fii. rom., voi. 3, p. 45. 

fizica particulelor elementare confirmă strânsa legătură care 
există între toate particulele universului. Pe de o parte întregul 
este mai mult decât suma părţilor, fiecare mişcare a fiecărei 
părţi, cât de mici, având rezonanţă în tot cosmosul, şi pe de 
altă parte fiecare mişcare a întregului generează un reflex la 
scară mică în fiecare parte a sa (principiul holografic). Mulţi 
dintre fizicienii recunoscuţi ai contemporaneităţii, în formula¬ 
rea şi explicarea teoriilor despre „cărămizile lumii materiale", 
despre spaţiu - timp - materie - energie - informaţie, folosesc 
concepte şi expresii împrumutate din limbajul teologic şi mis¬ 
tic, înşişi mărturisind că raţiunea umană nu-şi mai este auto- 
suficientă în explicarea realităţii. Ei susţin că universul este 
inteligibil şi poate fi cunoscut şi contemplat în armonia sa 
raţională, surprinzând în colimatorul cercetării ştiinţifice „su¬ 
blimul şi ordinea minunată ce se dezvăluie în natură şi în lumea 
gândirii" 228 . Asistăm aşadar şi în cadrul ştiinţei la o reaşezare 
a ei pe temelii noi, care acceptă ideea creaţiei lumii din nimic, 
a ordinii sale interne şi a unei finalităţi (raţiuni) superioare 
lumii însăşi, care nu puteau fi descifrate prin raţionalismul 
îngust al secolelor trecute. De asemenea, pragurile de obser- 
vabilitate şi măsurabilitate a lumii microcosmice (constanta de 
timp a lui Plank, nedeterminarea lui Heisenberg) au deschis 
ştiinţei porţile apofatismului şi ale întâlnirii cu realitatea tran¬ 
scendentă, cu lumea spirituală. Se vehiculează deja de multă 
vreme ideea unei religiozităţi cosmice, nu puţini savanţi afir¬ 
mând odată cu A. Einstein că singurii oameni adânc religioşi 
sunt cei mai serioşi dintre cercetători 229 . Dar cu toate că 
mărturiile Sfinţilor Atanasie cel Mare, Grigorie de Nyssa şi 
Maxim Mărturisitorul preced cu peste un mileniu descoperirile 
fizicii relativiste şi cuantice, totuşi, când ştiinţa actuală susţine 
că materia este raţiune, energie şi lumină solidificate, inter- 


228 Albert Einstein, Cum văd eu lumea, traducere de M. Flonta, Editura 
Humanitas, Bucureşti, 1992, p. 242. 

229 Ibid., p. 244. 

pretarea ei cosmologică tinde mai degrabă spre un pancos- 
mism ateu şi impersonalist, decât spre concepţia cosmologică 
ortodoxă. 

7. Cu toate că progresul tehnologic a înregistrat un salt spec¬ 
taculos în ultimul secol, totuşi societatea occidentală suferă grav 
în ceea ce priveşte relaţiile interumane. Boala lumii secula¬ 
rizate, ca un memento mori al păcatului originar actualizat în 
fiecare om, este egocentrismul. Pe de o parte omul crede în 
orgoliul său triumfalist că lumea este cum o vrea şi o face el 
prin tehnologie, dar pe de altă parte este sufocat de presiunea 
tehnicii care îl împinge la un mod de viaţă tot mai alert, tot mai 
stresant. Adică omul încearcă să domine lumea prin tehnolo¬ 
gie, situându-se cumva deasupra şi în afara ei, dar în acelaşi 
timp caută resemnat un refugiu în natură căutând să scape de 
singurătatea ucigătoare a patimilor. Numai aşa se explică fap¬ 
tul că omul individualist al societăţii secularizate trece dintr-o 
mândrie egocentrică agresivă (susţinută de concepţia cosmo¬ 
logică deistă) într-o resemnare depresivă (susţinută de filozofi¬ 
ile şi practicile orientale panteiste) de genul asta e realitatea, 
totul ne depăşeşte. Occidentul are nevoie azi mai mult ca 
oricând de spiritualitatea ortodoxă şi de omenia ei echilibrată 
ca antidot împotriva tehnicizării masive şi a dezumanizării rela¬ 
ţiilor interpersonale. Numai Biserica şi credinţa ortodoxă mai 
pot da omenirii o reală lumină spirituală şi un sens superior 
vieţii. Cu adevărat a sosit momentul - precum ne arată atât de 
minunat prin viaţa şi prin scrierile lor marii Cuvioşi Părinţi ai 
ultimului deceniu. Arhimandritul Sofronie şi Paisie Aghioritul - 
ca omul contemporan să renunţe la orgoliul său triumfalist de 
„liber cugetător", orgoliu care i-a falimentat viaţa spirituală, 
pustiindu-i-o de orice urmă de sfinţenie, şi să accepte ca unică 
soluţie a salvării sale de la pierzare Calea, Adevărul şi Viaţa lui 
Hristos în Biserică. Numai aşa se va putea el ridica din mocirla 
patimilor sale de supraom dezumanizat şi autonom şi va putea 
fi şi vremelnic şi veşnic fericit, ca homo christianus. 

întemeindu-şi scrierile pe opera Sfântului Maxim Mărturisi¬ 
torul, foarte mulţi teologi ortodocşi şi-au îndreptat atenţia spre 
provocările ştiinţei contemporane, încercând să facă accesibile 
omului contemporan, asaltat de nenumărate întrebări, 
tainele vieţii în Hristos a omului şi a cosmosului. Amintim aici 
pe câţiva dintre teologii ortodocşi contemporani preocupaţi de 
cosmologie: Vladimir Lossky, John Meyendorff, Ioannis 
Zizioulas, Nikos Matsukas, Părintele Prof. Dumitru Stăniloae, Pr. 
Prof. Dumitru Popescu, Pr. Conf. Ştefan Buchiu, Diacon Lect. 
Doru Costache. Discursul lor clar şi coerent va aduce lămuriri 
suplimentare celor care caută detalii care depăşesc lucrarea de 
faţă. De asemenea trebuie apreciat şi întâmpinat cu bucurie 
efortul unor teologi catolici şi protestanţi de revenire la 
rădăcinile biblice şi patristice ale credinţei creştine. 

8. Dat fiind faptul că sistemul românesc de învăţământ trece 
prin mari transformări, aliniindu-se standardelor occidentale 
(cât de „bune" sunt ele nu este cazul să discutăm aici), împre¬ 
ună cu mulţi Părinţi Duhovnici renumiţi şi cu profesori ai 
Facultăţii de Teologie din Bucureşti susţinem şi noi ideea - 
inspirându-ne din conţinutul predicilor şi al scrierilor învăţaţilor 
noştri ierarhi - că Biserica Ortodoxă Română trebuie să 
acţioneze cât se poate de repede şi de eficient pentru a evita 
stabilizarea unei noi programe de învăţământ bazate doar pe 
modelul evoluţionist ateu. Poporul nostru românesc este un 
popor creştin din chiar momentul naşterii sale istorice. Ştim cu 
toţii ce a însemnat pentru naţia română materialismul dialectic 
de factură comunistă, forma cea mai agresivă a „umanismului" 
ateist. Ştim, de asemenea, ce înseamnă noua ideologie mon- 
dialistă, fabricată în culisele mişcării păgâne New Age. De 
aceea ne simţim datori să-i atenţionăm cu toată responsa¬ 
bilitatea pe credincioşii noştri asupra imperativelor vremii şi 
asupra gravităţii momentului, chemându-i pe copii şi pe tineri 
la Mântuitorul Iisus Hristos şi la Biserica Lui cea Dreptmări- 
toare. Numai având o concepţie teo-antropo-cosmologică sănă- 

toasă, tinerii se vor putea înscrie într-o viaţă normală, echili¬ 
brată şi responsabilă, preţuind iubirea şi viaţa, familia şi nea¬ 
mul nostru românesc, omenirea şi cosmosul întreg în sensul 
lor adevărat şi profund. Numai printr-un tineret educat în duhul 
cel sănătos al Ortodoxiei, România îşi va putea edifica un viitor 
şi un nume bun între popoarele lumii. 

9. în contextul internaţional actual, când structurile politice 
şi economice sunt împinse spre globalizare. Ortodoxia afirmă 
că şi în acest caz naţiunile nu trebuie să se scufunde într-un 
secularism nivelator, ci trebuie să-şi păstreze specificul lor 
tradiţional aducând lui Hristos credinţa dreaptă şi filantropia 
creştină care ne unesc pe toţi cu El şi întreolaltă. Toate Bisericile 
Ortodoxe locale, în cadrul Bisericii Ortodoxe Universale a lui 
Hristos, trebuie să fie unite şi să coopereze perihoretic în 
aceeaşi lucrare mântuitoare şi unificatoare a lui Hristos, fiecare 
neam afirmându-şi în faţa lumii întregi identitatea (specificitatea) 
lui proprie. Dar în acelaşi timp este nevoie ca ele să-şi comunice 
reciproc valorile, este nevoie ca noi, toţi creştinii ortodocşi de 
pretutindeni, să ne împletim rugăciunile şi eforturile pentru a-L 
face pe Mântuitorul Hristos - Dumnezeu tot mai prezent în viaţa 
noastră, a lumii şi a cosmosului întreg. Biserica are misiunea şi 
menirea să îmbrăţişeze lumea, transfigurând prin harul lui 
Dumnezeu oamenii şi societatea, astfel ca nu lumea şi laici- 
tatea să înghită Biserica, forţând-o la un aggiornamento neîn¬ 
cetat ce nu duce decât la o accentuare a secularizării şi a 
degradării morale şi spirituale. 

în concluzie putem afirma că Sfântul Maxim Mărturisitorul, ca 
un adevărat vizionar, a lămurit anticipat problemele lumii 
contemporane sfâşiate de atâtea convulsii. El a arătat ca nimeni 
altul că lumea are un sens eclesial şi o mişcare teocentrică, 
creaţia lui Dumnezeu fiind un proces continuu la care este 
chemat şi omul să aducă propria contribuţie creatoare. Cosmosul 
şi omenirea reflectă în structura şi în mişcarea lor armonioasă 

modelul comuniunii intratrinitare divine. Iar Biserica este 
coroana creaţiei continue a lui Dumnezeu şi, în virtutea naturii 
sale teandrice, îşi prelungeşte treptele desăvârşirii întru Hristos 
de pe pământ spre cer, tinzând să cuprindă în ea întreaga 
creaţie. Taina Bisericii şi a împărăţiei, a unirii lui Dumnezeu cu 
creaţia Lui prin Duhul Sfânt, reprezintă în acelaşi timp şi taina 
urcuşului duhovnicesc necontenit al făpturilor spre Dumnezeu, 
în perspectiva odihnei (fericirii) lor eterne. 

De aceea, învăţătura despre cosmos a Sfântului Maxim 
Mărturisitorul şi-a păstrat şi-şi va păstra mereu actualitatea, prin 
lumina şi puterea harică de a orienta corect lumea spre sensurile 
şi finalităţile ei dumnezeieşti perene. 

